
Pentru Aron, prietenul lui Winston 


Prolog 
Sau: De ce chiar şi celor mai buni detectivi le fuge uneori, 
pământul de sub picioare... 


— la vino încoace, mâță mică și mizerabilă! Eu mănânc pisici ca 
tine dimineaţa la micul dejun. Şi tot nu mă satur! 

Sfântă sardină în ulei! În fața mea, pe una dintre grinzile 
acoperișului, stă un monstru cu ochi scânteietori, ca de otravă şi 
scuipă spre mine. E ditamai matahala: e cel puțin de două ori mai 
mare decât prietenul meu, motanul Spike, și de două ori mai gras. Oi 
fi eu curajos de felul meu, dar acum simt cum mi se zbârleşte blănița 
din coadă până-n vârful urechilor. Monstrul îşi arată dinţii și patru 
canini uriași îi lucesc în gură. Bănuiesc că poate să muște bine de tot 
cu ăia. Nesigur, fac un pas înapoi. Nu cumva să-mi pierd echilibrul! 
Grinda pe care ne aflăm se tot mișcă și suntem la cinci metri de sol! 

— Ce-ai păţit, ai făcut pipi pe tine de frică? mă întreabă monstrul, 
rânjind. Nici nu m-ar mira. N-ai nicio șansă în fața mea. Mai bine 
șterge-o. Cât de repede poţi şi unde vezi cu ochii. Altfel carne tocată 
te fac! 

Nu sună bine. Nu că aş avea ceva împotriva cărnii tocate. Când 
Anna îmi face nişte carne tocată cu puțin coriandru, îmi place la 
nebunie. Dar n-aş vrea să fiu eu însumi transformat în așa ceva, nu 
prea am chef s-ajung chiftea. 

Şi-atunci ce să fac? Să mă dau bătut pur şi simplu? Eu, Winston 
Churchill, cel mai deştept şi mai curajos motan din lume? În niciun 
caz. 

— Ăăă, cred că este o mică neînțelegere la mijloc, domnul meu. 
Eu nu vreau scandal, doar o căutam pe dragostea inimii mele. Pe 
Odette. O pisică albă, din cale-afară de frumoasă. Aţi văzut-o pe 
undeva? 


Acum monstrul e cel care face un pas înapoi. Se pare că trebuie să 
se gândească la ce-i spun şi nu poate să facă asta stând și salivându- 
mi mie în față. 

— Te referi la pisica aia grasă şi lăţoasă? Care respiră cam greu și 
gâfâie la fiecare pas? 

Sfântă sardină în ulei! Cum vorbeşte ăsta despre Odette a mea! Ce 
obraznic! Numai pentru asta și ar trebui să-l provoc la duel. E 
adevărat că a mai pus ceva greutate pe ea, mai ales la coapse, dar are 
un motiv bun. Ah, ce spun, are cel mai bun motiv din lume! 

— Odette nu e grasă! E minunată, zic eu, scuipând înspre 
monstru. Ai văzut-o sau nu? Vreau un răspuns, imediat! 

Dar în loc să răspundă, monstrul face un salt în față şi-mi arde o 
labă drept peste boticul meu sensibil. O durere înțepătoare îmi trece 
prin tot corpul, îmi pierd echilibrul și nu mă mai pot ţine pe grinda 
de lemn. În timp ce cad, îl văd pe monstru făcându-i semn cuiva care 
stă jos. Și-apoi văd numai negru în fața ochilor. 


Dragoste la jumătate de duzină 


— Kira, dacă te uiţi aici, o să vezi foarte bine. Doctoriţa Wilmes 
îndreaptă un mic televizor spre Kira și spre mine în timp ce plimbă 
un soi de băț peste stomacul lui Odette. 

— Unu, doi, trei, patru, cinci... Cinci puișori de mâţă se dau de-a 
dura în burtica lui Odette. 

Doctoriţa se opreşte puțin. 

— A, iată-l şi pe-al şaselea. Felicitări, e un set complet. 

Uluit, privesc grămada de pete negre de pe monitor. Aia sunt 
pisoiași? Puii lui Odette? Puii mei? Şi cum naiba au ajuns tocmai în 
televizor? Fac cu grijă câțiva paşi în față și adulmec ecranul. Doamna 
doctor Wilmes râde. 

— Eşti uimit, Winston, sau ce faci? E foarte emoţionant să devii 
tată. 

Tată. Cum sună asta? Puțin înspăimântător. De fapt, nici nu mă 
pot gândi cum e să fii tată cu adevărat. Eu nu mi-am cunoscut tatăl. 
Am văzut odată o fotografie cu el, pe un panou de plută al 
crescătorului meu: îl chema Leroy of Riverbanks-Mulberry. Era un 
exemplar ireproșabil al rasei British Shorthair, cu blană cenușie și o 
postură cu adevărat aristocratică. Dar habar n-am dacă ar fi fost un 
tată bun sau nu. Nu am cine știe ce modele, cum ar veni. 

Werner Hagedorn, cu care trăiesc de când lumea, nu e nici el tată, 
fiindcă n-are copii. N-aş putea să spun de ce. Trăim deja de multă 
vreme împreună cu Kira şi cu mama ei, Anna. Kira are treisprezece 
ani și e cea mai bună prietenă a mea dintre oameni, iar maică-sa, 
Anna, a venit la noi ca menajeră. În scurt timp însă, Anna și Werner 
s-au îndrăgostit şi acum sunt un cuplu, şi împreună cu Kira fac o 
familie. Oricum, cred că între timp Werner a ajuns să fie un soi de 
tată pentru Kira. O ajută cu temele şi o duce la școală cu maşina 


atunci când e vremea urâtă. Şi se ceartă cu ea cum face şi Anna 
atunci când fata își lasă lucrurile peste tot prin casă sau când pleacă 
târziu la școală. Câteodată o ajută chiar să mintă și-i dă câte un bilet 
pentru profesor atunci când nu și-a făcut temele. Spune în bilet că și- 
a băgat din greșeală temele fetei în geantă și că le-a luat cu el la 
universitate. Werner este profesor de fizică acolo și majoritatea 
profesorilor de școală sunt foarte impresionați de asta. Așa că n-o 
ceartă pe Kira. Deșteaptă șmecherie! 

Cum am ajuns aici? A, da... să fii tată. Cred că un tată bun e cam 
aşa: cineva care te ceartă când ai făcut vreo prostie, dar care nu te 
lasă la greu și te ajută să te repui pe picioare. Așa vreau să fiu şi eu 
pentru puii mei şi-ai lui Odette. Chiar dacă ai noştri n-o să se ducă la 
școală. Dar o să aibă şcoala vieţii! 

— Când credeţi că o să vină pisoiașii pe lume? se interesează 
Werner. 

Doctorița mai aruncă o privire la ecran şi se gândeşte câteva clipe. 

— Sarcina normală la pisici este de șaizeci și trei de zile. Bănuiesc 
că micuților o să le mai ia o săptămână. Așa că weekendul viitor ar 
trebui să aveţi culcuşul pregătit pentru ei. 

— Săptămâna viitoare? Culcuş? întreabă Werner, fără să pară 
deloc entuziasmat. 

— Da, azi e vineri şi în aproximativ opt zile cred că frumuseţea 
asta albă o să aibă pui. Și ar trebui să aveţi un culcuș pentru ea şi 
pentru pui, domnule Hagedorn. Nu e așa de complicat. 

— Drace! mormăie Werner. 

— Ce-aţi spus? întreabă doctorița Wilmes. Nu vă bucuraţi? 

— Ba da, ba da, se grăbeşte stăpânul meu să răspundă. Doar că în 
weekendul viitor mă căsătoresc şi n-o să fiu în Hamburg. O să fiu în 
Bărăganul Liineburg. Logodnica mea a găsit acolo un conac foarte 
frumos unde urmează să ne căsătorim. 


— Înţeleg, zice doctoriţa, încruntându-se. Înseamnă că naşterea 
asta nu se potriveşte deloc cu planurile dumneavoastră. În orice caz, 
nu v-aş sfătui să vă lăsaţi pisicile singure. Sigur, majoritatea pisicilor 
nasc fără ajutor. Dar ar fi bine să fie cineva acolo dacă ceva nu merge 
bine, ca să mă poată suna. Nu vreau să vă îngrijorez, dar sigur nu 
vreţi să riscați ca lui Odette şi puilor să li se întâmple ceva. 

MIAU! Firește că nu vrem asta! Sar de pe masă agitat și îmi înfig 
ghearele în pantalonii lui Werner. 

— Au, Winston! Ai înnebunit? Doare! Motan rău ce ești! mă ceartă 
Werner. 

— Nu e rău! mă apără Kira. Îi e teamă pentru prietena lui, Odette. 
E firesc. 

Doctoriţa Wilmes râde. 

— Așa se pare. Dar haideţi să facem altcumva: aduceți viitoarea 
mamă la sfârşit de săptămână în pension. Sau la clinica veterinară. 
Vă puteţi sărbători căsătoria în liniște și pace şi, când vă întoarceți, 
puii se vor fi născut deja. 

Pe draga mea scândură de ascuţit ghearele! Este cea mai proastă 
idee pe care-am auzit-o vreodată. Nu vreau să o las singură pe 
Odette, dar vreau și să fiu de față când stăpânul meu mult iubit se 
căsătorește. E o sărbătoare de familie, care nu poate avea loc fără 
MINE. Scuip cu furie și-mi bag iar ghearele în pantalonii lui Werner. 

— Au, fir-ar să fie! strigă el și încearcă să-şi ferească piciorul. 

Dar nu reuşeşte, pentru că eu îmi înfig ghearele și mai bine. 

— Winston! urlă el. Termină! 

Nici nu mă gândesc. 

— Winston crede că ideea cu pensionul e proastă, spune Kira. 
Nici nu mă miră. Vrea ca Odette să fie cu el la nuntă. Este o 
sărbătoare de familie, la urma urmei. 


Kira e grozavă! Și poate să-mi citească gândurile. Nici nu-i de 
mirare. Că doar am făcut schimb de corpuri la începutul prieteniei 
noastre. Da, chiar așa. A intrat în corpul meu și a trăit o vreme ca 
pisică, în vreme ce eu a trebuit să merg în locul ei la școală. O 
experienţă oribilă! Dar așa se face că ştiu să citesc. Slavă Domnului 
că ne-am întors fiecare în corpul lui; am rămas însă cu această 
abilitate folositoare de a ne înţelege foarte bine. 

Werner mă privește gânditor. 

— Poate că ai dreptate, Kira. Doamnă Wilmes, credeţi că o putem 
lua pe Odette cu noi? La conacul din bărăgan? Într-un loc străin? 
Poate că cei de-acolo o să aibă și un culcuș din ăsta despre care 
vorbeaţi. 

Ea încuviinţează. 

— Fireşte, de ce nu? Și pensionul ar fi fost un loc străin pentru ea. 
Esenţial e să aibă un locșor liniștit în care să se poată retrage şi o 
persoană de încredere care să o verifice din când în când. Totul o să 
meargă ca uns după aceea. 

Werner oftează. 

— Dar cum o conving eu pe Anna? Și pe babușca? Cred că cele 
două doamne au o idee foarte strictă despre cum trebuie să arate o 
nuntă și o naștere de pisici le-ar cam strica socotelile. 

S-ar putea să aibă dreptate. Anna pregătește de săptămâni întregi 
evenimentul vieţii ei. Casa e împânzită de reviste cu tot felul de 
perechi zâmbitoare pe prima pagină, iar când şi-a cumpărat rochia 
de mireasă s-a purtat de parcă ar fi ales-o cineva preşedinte; şi 
înainte să se decidă pentru moșia respectivă, sigur s-au mai uitat la 
alte 5.000 de restaurante și hoteluri. În fine, poate c-au fost zece, dar 
oricum au fost multe. lar ajutorul babușcăi nu uşurează lucrurile, 
fiindcă bunica rusoaică a Kirei este mereu plină de energie când vine 
vorba să-şi dea cu părerea. Cred că bietul meu Werner s-a ales cu 


multe fire de păr alb în ultimul timp. Încă nu arată ca nobilul meu 
tată Leroy of Riverbanks-Mulberry, dar nici mult nu mai are. 

— Haide, Werner, spune Kira, încercând să-l liniștească, vorbeşte 
cu Anna. O să reușşești tu să-i explici. Şi ea iubeşte foarte mult 
pisicile. Și nu-ţi face griji, de bunica mă ocup eu. Dacă vorbesc eu cu 
ea, n-o să se supere. Totul o să fie bine, o să vezi. Şi nunta voastră, și 
naşterea pisoilor! Cu sau fără culcuș. 

Bravo, Kira mea! E stăpână pe situaţie! 


Bine aţi venit la Schulze-Naumann! 


— Am zis că nu e idee bună să luăm pisici! Mai bine pisici la 
pension! 

Babușca și-a petrecut toată călătoria plângându-se c-am luat-o pe 
Odette cu noi în Bărăganul Lüneburg. Așa că abilităţile de 
persuasiune ale Kirei n-au liniștit-o cu totul. E bine că Werner n-a 
pregătit un culcuș, fiindcă n-ar fi încăput niciodată în portbagaj. 
Odette s-a așezat confortabil pe bancheta din spate, unde a și vomitat 
puţin la începutul călătoriei. Asta n-a ajutat în niciun fel, dar ce să-i 
faci, gravidelor li se face rău uşor. Odette n-are ce să facă. Însă 
bunica Kirei nu pare să ţină cont de asta. Ar trebui totuși să ştie cum 
e, că doar a născut-o pe Anna. 

Babușca se plânge și mormăie şi se roagă la Dumnezeu din ceruri 
ca nu cumva această pisică gravidă să strice nunta de vis a singurei 
ei fiice. 

Chestia asta cu Dumnezeu din ceruri i se potriveşte mai degrabă 
lui Simone. Sora lui Werner Hagedorn este pastor şi nu pierde nicio 
ocazie să-l întrebe pe Doamne-Doamne ce părere are despre cutare 
sau cutare lucru. Dar ea o să ajungă, cu toate celelalte rubedenii, în 
Bărăganul Lüneburg abia după-amiază. 

Când mașina lui Werner se opreşte şi Kira deschide ușa, eu mă 
dau jos înaintea tuturor celorlalți. N-aş mai fi suportat multă vreme 
lamentaţiile și parfumul dulceag al babușcăi — nu-i de mirare că lui 
Odette i-a venit să vomite. 

Uşurat, trag aer adânc în piept şi apoi trag aer și mai adânc în 
piept şi... pe toate salatele de peşte, ce naiba pute în halul ăsta? 

Îîh, scârbooos! 

Şi cum arată totul! O grămadă de bălegar umed în partea dreaptă 
și un grajd mare alături, din care multe capete urâte de cai privesc 


curioase afară. În depărtare se văd câteva pajiști îngrădite. Şi încă şi 
mai mulţi cai! 

Ce-o însemna asta? Mie nu-mi plac caii. Ce să mai zic de bălegarul 
lor puturos! Ăsta sigur nu e locul potrivit pentru o nuntă de vis. Şi 
sigur nu e locul în care să aduci pe lume șase puişori nobili și 
cuminţi de pisică. Ce-o să creadă micuţii când o să se uite prima oară 
în jur? Că părinţii lor nu şi-au permis o casă mai bună sau ce? Nu, 
urmaşii lui Winston Churchill, cel mai deştept și mai curajos motan 
din lume, și ai frumoasei și drăguţei de Odette merită un mediu mai 
bun. 

Mă rog, conacul din partea stângă mai e cum mai e. Şi clădirile 
alăturate arată îngrijit și par confortabile. Numai mirosul ăsta care 
pare să plutească peste tot, gros, cald și imposibil de leşinător — 
sfântă sardină! E de nesuportat! 

Kira a ridicat-o pe Odette de pe bancheta din spate şi se uită prin 
curte. Amândouă par să fie entuziasmate. Dar cum se poate? Asta nu 
e deloc lumea Kirei. Ea e un copil crescut la oraș. Şi încă într-un oraş 
mare. Bălegar mustos, paie, fân, cai clăpăugi cu ochi beliți, astea nu 
sunt de Kira. 

Şi sigur nu sunt de Odette. 

— Comoara mea, miaun eu, mă îngrozește locul ăsta. Trebuie să 
mă crezi. 

Vreau s-o asigur că o să ne întoarcem imediat, fără discuții. 
Numai că mă tem că fără sprijinul mobil al lui Werner, drumul s-ar 
putea să fie prea lung pentru Odette a mea. 

Şi când îi văd pe Anna și pe Werner privind în jur cu sclipiri în 
ochi, încep să bănuiesc că lor le place aici. Le-a luat cineva minţile? 
Oare nu simt putoarea asta? Ce-o fi fost în capul lor de-au ales aşa 
un loc pentru cea mai frumoasă zi din viaţa lor? 


— Winston, linişteşte-te, te rog, mie mi se pare minunat aici. Mult 
aer proaspăt şi iarbă verde cât vezi cu ochii. Nu-mi pot imagina un 
loc mai bun în care să-mi aduc copiii pe lume. 

E limpede: hormonii de sarcină i-au luat minţile și lui Odette. 
Altfel, cred că ar fi la fel de furioasă ca mine. Dar de când e gravidă, 
pare să vadă lumea prin ochelari de cal. Altfel nu știu cum să-mi 
explic ochii ăia luminoși și surâsul dulce din colțul gurii. 

Odette sare din braţele Kirei. lar Kira o lasă pur şi simplu. Alo! 
Fata! Nu vrei să o iei de jos pe Odette? Nu se poate să o lăsăm cu 
praful ăsta sub lăbuţele ei moi şi albe ca zăpada. E complet 
inacceptabil! 

Dar Kira pare să fie cu mintea în altă parte. Încă nu şi-a revenit 
din uimire şi nici nu se mai uită după Odette. 

— Ce frumos e aici! ciripește ea pe o voce pe care nu i-am mai 
auzit-o niciodată. Așa de frumos! Şi toți poneii și caii ăştia... Nu-mi 
vine să cred! 

Pe toate scândurile de ascuţit ghearele, e oribil ce se întâmplă. 

Ce a pățit Kira mea? 

În timp ce Odette se plimbă în jurul unui balot uriaș de paie de 
lângă un hambar fără uşi, Kira pălăvrăgeşte în continuare. 

— Werner, ce crezi, oare o să pot călări aici? 

Nu știu ce să fac mai întâi. S-o opresc pe Odette să se cațăre pe 
baloturile alea de paie pline de praf și înțepătoare sau să o conving 
pe Kira să renunţe la călărie? 

Odette decide ea pentru mine, fiindcă sare pe baloturi cu o 
uşurinţă și o eleganţă care sunt de-a dreptul uimitoare pentru o 
pisicuţă cu o burtă atât de mare. Werner spune că o să-l întrebe mai 
târziu pe domnul Schulze-Naumann dacă oaspeţii au voie să 
călărească. 


Pentru mine asta nu înseamnă decât că Odette face ce vrea şi că pe 
Kira pot s-o apăr mai târziu de pericolele care o pândesc dacă se urcă 
în spinarea mârţoagelor ăstora. 

— Odette, te rog, coboară de acolo! Cine știe peste ce dai prin 
paiele alea pline de praf. Căpușe, purici, țânțari... N-o să fie bine nici 
pentru tine, nici pentru puișori. 

Dar Odette îmi face un semn leneș cu laba. 

— Winston, liniştește-te odată! E minunat aici sus. Se simte o 
adiere călduţă şi paiele sunt incredibil de moi. În plus, sunt puţin 
obosită după drum și aici mă pot odihni în liniște. Așa că fii drăguţ și 
dă-mi un moment de pace, ca să-mi refac forțele. 

Miau! Nu sunt de acord cu nimic din ce spune. Din păcate, pe cât 
e de frumoasă Odette, pe atât e de încăpățânată. Dacă-i place acolo 
sus, atunci pot să vorbesc până la Sfântul Așteaptă și tot n-o s-o pot 
convinge. Așa e ea și o iubesc așa cum e. Chiar dacă uneori e cam 
obositor, fiindcă eu știu mai bine decât ea, iar ea pur şi simplu nu 
vrea să înţeleagă. Oricum, sunt fericit că acum suntem împreună și 
că o să avem puișori. A durat multă vreme până s-a hotărât Odette 
să-mi dea inima ei. La început mă lua drept un motan sperios de 
casă, credea că sunt un laş. Slavă Domnului că am putut să-i 
dovedesc prin munca mea de super-detectiv că de fapt sunt o mâță 
de clasă mondială. Am băgat cu Kira în spatele gratiilor cel puțin 
cinci infractori. Poliţia s-ar fi făcut de râs fără noi. 

Mă hotărăsc să mă aşez chiar sub baloturi și să o apăr pe Odette 
de pericolele din bărăganul-pampas. Dar lui Odette nu-i convine. 

— Winston, du-te şi tu, te rog, și aruncă o privire în jur. Dacă stai 
acolo tot timpul şi te holbezi la mine, nu pot să mă relaxez. 

Sfântă sardină în ulei, de ce trebuie Odette să fie mereu atât de 
neînțelegătoare? Dar ce să-i faci, n-o să mă cert cu ea. Doar ce mi-a 


spus doctorița Wilmes că nu e bine pentru pisicile însărcinate să se 
agite. 

Ăsta e singurul motiv pentru care plec. Dar numai suficient de 
departe cât să n-o pierd din priviri pe Odette. 

Pornesc spre hambarul lunguieț și trec prin fața lui, dar Kira mă 
ridică brusc în braţe. 

— Winston, ai plecat deja în recunoaștere? Trebuie să merg să ajut 
la curățarea mașinii. Dar Werner și mama au intrat cu babușca în 
conac ca să ia cheile de la recepţie. Am profitat de ocazie ca să-mi iau 
tălpăşița. 

Îmi zâmbeşte conspirativ şi încă pare în transă. Aproape că n-o 
mai recunosc. Are o privire bleagă, iar vocea ei sună străin în 
urechile mele. Nebună și euforică. 

— Ah, Winston! oftează ea bucuroasă. Dintotdeauna am vrut să 
ajung într-un loc cu ponei. Şi pentru Odette este grozav să-și nască 
puii aici, unde are parte de aer proaspăt şi de multă verdeață. 

Mă holbez la ea. Aer curat? Care aer curat? Pute aici ceva de 
speriat. Şi în verdeață pândesc o mie de creaturi periculoase: melci, 
lăcuste, viermi, albine, muște — chiar aşa, sunt sigur că pe undeva 
pândeşte un roi de muşte. 

Miaun în semn de reproș, dar Kira e cu mintea şi cu ochii deja în 
altă parte. 

— O, ia uite, Winston, ai mai văzut vreodată un ponei așa frumos 
ca poneiul ăsta negru care stă chiar în fața noastră în padoc? 

Vreau s-o sfătuiesc să nu se apropie mai mult de monstrul ăla 
negru, dar deja şi-a întins mâna peste gard şi-i mângâie botul alb. 

— Bună, tu cine eşti? Eu sunt Kira și tocmai m-am îndrăgostit. 

Kira râde foarte zgomotos și ascuțit pentru dimensiunile ei, iar 
când creatura neagră nechează puţin spre ea, o stropeşte cu 
nenumărați muci. 


Înh! Oribil! îhh! 

Kira continuă să râdă însă, iar eu încep să mă îndoiesc că e 
sănătoasă la cap — ceea ce nu mi s-a mai întâmplat până acum, de 
când ne cunoaștem. 

Kira e o fetiță dură, cu mintea brici. Și un super-detectiv. Nu mi-aş 
fi imaginat niciodată că e de ajuns să vadă animalul ăsta mucos ca să 
cadă în extaz. 

Şi lucrurile devin şi mai rele. Un cal uriaș și alb, cu un cap ca de 
elefant (bine, bine, ca să fiu sincer, n-am văzut elefanți decât la 
televizor) iese acum din grajdul fără uși şi vine lângă poneiul negru, 
la gard. 

— Bună! îl salută Kira bucuroasă şi pe cel alb şi-i mângâie botul 
imens. Cum te cheamă pe tine? 

— Wally! se aude o voce. 

La început am crezut că vorbește calul. E o nebunie, știu. Dar 
atunci când eşti mutat brusc din casa ta confortabilă din Hamburg în 
pampasul ăsta puturos, începi să ai gânduri ciudate. 

Dar e vocea unui tânăr care apare lângă noi ca de nicăieri şi-i 
zâmbește cu prietenie Kirei. Ridică mâna ușor și ne explică: 

— Eu sunt Lucas Schulze-Naumann. Asta mic se numeşte Bulli. 

Kira râde din nou cu râsul ăsta al ei ciudat și ridică mâna. 

— O, Bulli, ce nume amuzant pentru un ponei! Eu sunt Kira. 
Mama are nuntă săptămâna asta la conac. 

Lucas încuviinţează din cap. 

— Mă gândeam eu că faci parte dintre invitaţii la nuntă. Îţi plac 
caii? întreabă el, dar, până să apuce Kira să răspundă, se corectează 
singur: Ce întrebare idioată! Fireşte că-ți plac caii. Altfel n-ai sta aici 
la padoc cu Bulli şi Wally. 

Kira râde — iarăși prea zgomotos şi prea ascuţit. Dumnezeule, ce 
se întâmplă cu Kira mea? 


— Sunt înnebunită după cai, explică ea şi de data asta chiar îmi 
fac griji pentru sănătatea ei. 

Habar n-aveam de asta. E o noutate pentru mine. 

— La noi în Hamburg poneii și caii sunt rari. Cel puţin în zona în 
care locuiesc eu. Dar îmi doresc să călăresc de o veşnicie. 

Pe Lucas pare să-l bucure mărturisirea Kirei, fiindcă îi propune 
imediat ceva: 

— Dacă vrei, aş putea să-ţi dau nişte lecţii de călărie. Avem câțiva 
cai şi ponei dresați foarte cuminţi. 

Ochii prietenei mele scapără ca artificiile. 

— Serios? Chiar ai vrea să faci asta? Uau, ar fi... ar fi cu adevărat 
grozav. 

Lucas încuviințează și Kira îl întreabă: 

— Şi Bulli e un ponei dresat? Pot să-l călăresc chiar pe el? 

Dar de data asta Lucas dă din cap că nu. 

— N-o să meargă. Se lasă călărit doar de fata vecinilor noștri, 
Lina. Şi n-a fost niciodată dresat. Bulli este un campion. A participat 
și la campionatele naționale. 

— Oh. 

Kira face ochii mari şi eu sunt bucuros că nu poate să călărească 
poneiul ăsta negru ca noaptea. Mi se pare cam înspăimântător. 

Dar se mai întâmplă ceva înspăimântător, și anume zgomotul pe 
care îl aud în secunda următoare în urechea stângă. E un fojgăit sau 
un răget? Nu, e sunet de paşi. Ca și cum multe picioare mici ar călca 
toate deodată. Foarte ciudat! 

Vine dinspre o hală uriaşă, pe care scrie cu litere mari: SALĂ DE 
CĂLĂRIE. 

În timpul ăsta, Kira s-a prins cu Lucas într-o discuţie 
interminabilă despre cai, așa că mă hotărăsc să văd ce este cu 
zgomotul ăsta. 


Dar când să plec pe furiș, îl aud pe Lucas: 

— Pisica asta care se ține după tine ca un câine fără lesă este a ta? 

Câine fără lesă? Bă! Alo! Sunt un motan nobil și nu tolerez să fiu 
comparat cu un pârlit de câine. 

— Da, el e Winston, și nu, nu e al meu, ci al lui Werner Hagedorn. 
Werner este viitorul soț al mamei, tatăl meu vitreg. Așa că Winston o 
să fie şi-al meu în curând. 

Kira face o scurtă pauză, după care adaugă: 

— Cred că, de fapt, Winston nu e al nimănui. Locuiește cu noi şi e 
prietenul meu. Da, e mai bine spus așa. 

Exact — şi în sfârșit încep din nou s-o recunosc pe Kira. Cu mare 
grijă, mă îndrept spre sala de călărie. La stânga şi la dreapta, cărarea 
îngustă de nisip e mărginită de răzoare de flori colorate. Uşa sălii stă 
larg deschisă. Când mă strecor înăuntru, simt un aer rece 
învăluindu-mă. Şi miros de piele. Şi pământ mustos. Toate laolaltă, 
amestecate. 

Trag cu ochiul prin gangul de la intrare şi abia dacă am timp să 
mă dau în lături. Cât pe-aci ca un cal cafeniu să mă calce din 
neatenție în galopul lui sălbatic prin sală. În șa stă o femeie tânără 
care nu pare din cale-afară de bucuroasă. Nu prea mă pricep la cai şi 
nici nu vreau să mă pricep. Dar ştiu să citesc panica pe chipul cuiva 
și mi-e clar că tipa e foarte, foarte panicată. 

Bănuiesc că a pierdut controlul. Nu cred c-o să se mai poată ţine 
mult în şa. Calul cafeniu nu doar că aleargă în cerc ca nebunul, dar 
face și tot felul de salturi sălbatice. 

Nu e cea mai bună idee să mă arunc temerar în faţa calului ca să-l 
oblig să se oprească. Mai am puţin şi ajung tată şi aş vrea să apuc să 
trăiesc momentul ăla. La cât de nebun și sălbatic e calul ăsta, nu cred 
că ar da doi bani pe mine. Trebuie să-i chem pe Kira și pe Lucas ăsta 
să o ajute. Aşa că o iau din loc. 


Kira și Lucas sunt încă lângă Bulli și Wally, sporovăind. Mă plimb 
printre picioarele Kirei, miaun cât de alarmat pot şi dau fuga înapoi 
spre sală. Kira înțelege imediat ce vreau să-i spun și vine într-un 
suflet după mine. Lucas la fel. Dar cred că el vine doar pentru că 
fuge Kira. 

Intrăm în grabă înapoi în sală chiar când calul cafeniu se opreşte 
din galop și o aruncă pe tânăra femeie ca pe un glonţ în față, peste 
capul lui. Femeia aterizează în fund şi calul stă acolo de parcă n-ar 
avea nicio treabă. 

— Katia, cerule, ai păţit ceva? Să chem ajutor? strigă Lucas agitat, 
intrând pe pistă în fugă. 

Femeia clatină din cap și îl lasă pe Lucas să o ajute să se ridice. 

— Nu, nu, totul este în ordine. Nu ştiu ce-o fi păţit Rico dintr- 
odată. A văzut ceva pe pistă şi apoi a luat-o la galop de parcă l-ar fi 
înțepat ceva. 

Sfântă sardină, boticul meu de motan a început să mă mănânce, ca 
de fiecare dată când se întâmplă un lucru din ăsta. Oare cine a 
speriat calul în halul ăsta este răspunzător și de zgomotul ciudat pe 
care l-am auzit? 

E ceva putred la mijloc. 


Un avertisment care nu e degeaba 


Ştiam eu că nu poţi să ai încredere în monștrii ăștia ciufuliți. De 
îndată ce se aude ceva prin paie, purtătorii ăştia de coamă o iau la 
goană speriaţi, de zici că i-a înțepat o albină. Şi dacă ai norocul 
Katiei, atunci te trezeşti imediat trântit în fund, chiar în mijlocul 
arenei. 

Sper doar că aventura Katiei i-a arătat Kirei că e mai bine să se 
țină departe de animalele astea imprevizibile. În ce mă privește, știu 
că am dreptate: caii sunt periculoși. 

Oricum, nu m-ar mai chema pe mine Winston Churchill și n-aş fi 
eu fiul onorabilului motan Leroy of Riverbanks-Mulberry dacă aș 
lăsa acum lucrurile așa cum sunt. Zgomotul pe care l-am auzit mai 
adineaori încă îmi dă mâncărimi de nas. Şi oricum, Katia zicea că 
văzuse niște umbre ciudate chiar înainte ca Rico să se sperie. 

Pe scândura mea de ascuţit ghearele! E limpede că aici a avut loc 
un sabotaj! 

Dar când Kira şi Lucas o însoțesc afară din sală pe Katia, care 
acum merge puțin cam crăcănat, urmată și de sălbaticul de Rico, care 
încă pare destul de agitat și înfricoșat, mă hotărăsc să arunc o privire 
mai îndeaproape. Cine ştie dacă nu cumva sabotorul n-a lăsat urme. 
Așa că o iau pe vârful lăbuţelor de-a lungul pistei și adulmec 
diferitele mirosuri. Unele dintre ele mi se par curioase, fiindcă îmi 
sunt complet necunoscute. Dar sunt, la urma urmei, o pisică de lume 
și îmi dau seama repede dacă nu cumva e vorba de mirosurile unor 
confraţi — care, desigur, n-au cum să fie dintr-o familie şi-o rasă la fel 
de nobile ca ale mele. 

E adevărat că aici e plin de pisici. Dar să fie sabotorul ăsta un 
confrate de-al meu? Hmm... să fiu sincer, nu prea îmi vine a crede. 
Mai ales că sunetul nu era de pisică şi, în plus... 


— Hei, tu de colo! Ce cauţi? îmi întrerupe cineva şirul gândurilor. 

Mă întorc şi-mi las privirea să urce nepăsătoare undeva în dreapta 
sus, de unde a venit mormăitul. Pe pistă se află o pisică mare şi gri, 
care nu pare să pună prea mare preț pe felul în care arată. Are blana 
zbârlită şi încâlcită în multe locuri. Urechea stângă stă ridicată în sus, 
iar cea dreaptă e puţin pleoştită și, dacă nu mă înșel, cred că-i și 
lipsește o bucată din ea. 

— Bună ziua, numele meu e Winston Churchill, îi spun eu 
prietenos, dar şi cu o oarecare nuanţă de superioritate aristocratică în 
glas. 

Mârtanul gri și neîngrijit îşi mijeşte ochii la mine. 

— Ăsta nu e un răspuns la ce te-am întrebat... mârâie el. 

— Dar e un semn de bună creștere, răspund eu. 

— Ce, mă? zice el. 

Dumnezeule, bănuiam eu că nu te poți aştepta la mare lucru de la 
pisicile astea de ţară şi de bălegar, dar nu mi-a trecut prin cap că sunt 
atât de simple și proaste! 

— În fine, zic eu mai departe, păstrându-mi calmul, ai observat 
ceva ieșit din comun? Un zgomot neobișnuit? Ai văzut vreo umbră 
sau chiar făptaşul? 

Cenușiul se uită la mine de parcă mi-ar fi crescut un corn în 
fruntea mea nobilă de pisică. 

— Te-a călcat tractorul sau de ce vorbeşti așa fonfăit? 

Acum își mai permite și obraznicul ăsta să mă jignească! 

Mă gândesc dacă nu cumva să-i întorc spatele pisicii ăsteia de țară 
care mă tratează cu atâta bădărănie şi să-mi văd de cercetările mele. 
N-o să am ce afla de la individul ăsta. Chiar dacă a văzut ceva, 
probabil că nici n-a înţeles ce. Mustăţile, intuiţia şi instinctul lui par 
să se fi cam rebegit în toţii ani pe care și i-a petrecut în putoarea 
bălegarului. 


— Io încă mai aştept un răspuns, colega, mormăie el. 

Să-i explic că noi n-avem cum să fim „colegi“? Nici într-o mie de 
ani. Ce pierdere de timp! 

— Cum am spus deja, numele meu este Winston Churchill. Am 
venit cu oamenii mei să petrecem un weekend la conacul lui 
Schulze-Naumann. Profesorul doctor Werner Hagedorn are de gând 
să-și serbeze aici nunta cu logodnica sa, Anna Kovalenko. Eu sunt 
oaspete și acum nu mai am timp de pierdut cu tine. 

Cred că i-am spus limpede ce era de spus, aşa că mă întorc şi plec. 
În plus, mă hotărăsc și să-mi închei aici cercetările. S-a răcit urma și, 
atâta vreme cât Cenuşiul stă cu ochii lui prostovani pe mine, nu mă 
pot concentra cum trebuie. 

— Un te duci acu'? strigă el după mine când mă pregătesc să 
părăsesc sala. 

Nu-l priveşte deloc, dar eu sunt un motan politicos, cu maniere 
alese. Așa că mă opresc câteva clipe în prag... 

— E prea multă umbră aici înăuntru. Mă duc la oamenii mei ca să 
văd unde suntem cazați. 

Nu vreau să creadă că, atât cât o să stau în provincia asta 
puturoasă, o să-mi fac veacul ca el prin vreun grajd prăfuit sau în nu 
știu ce hambar invadat de păianjeni nesuferiți. 

Cenușiul dă din cap şi miorlăie caustic. 

— Eşti un prostovan și un închipuit, ce să mai, un nebun de oraș, 
dar noi, pisicile de ţară, rămânem unite. Aşa că ciuleşte urechile și 
ascultă bine ce-ţi spun, încrezutule: de ceva vreme, un vânător de 
pisici nemernic îşi face de lucru pe-aici. Avem noi o bănuială că 
umblă prin preajmă, dar nicio dovadă. Aşa că mai bine rămâi pe 
lângă oamenii tăi educați şi simandicoşi şi petrece-ți timpul pe 
canapea. Ca nu cumva să-ți frângi gheruţele alea frumoase sau să-ţi 
pierzi vreuna din cele șapte vieți. 


Şi cu asta se face nevăzut. Pentru câteva secunde, rămân mut. 

Însă nu pentru că mă tem sau pentru că sunt uimit de 
avertismentul său. Nu, dar sunt șocat că, deși iubita mea Odette stă 
singură și neajutorată pe balotul de paie, eu încerc să dau de capătul 
unui mister care de fapt nici nu mă priveşte. Mi-e indiferent de ce s-a 
speriat Rico ăla. 

Părăsesc sala cu repeziciune, traversez curtea în grabă şi văd din 
colțul ochiului că lui Lucas şi Kirei li s-a alăturat o domnişoară. Stau 
toți trei la padoc, lângă Bulli şi tovarășul său Wally şi discută. Kira 
radiază de fericire, de parcă s-ar fi pomenit în paradis. Cred că n-au 
terminat să vorbească despre călărie. Dar nu pot să mă-ngrijesc de 
asta acum. Nu și-a pus încă piciorul în scara șeii și-o să mai am 
ocazia să o conving să n-o facă. 

Deocamdată trebuie să ajung la Odette şi să o duc într-un loc 
sigur. Chiar dacă nu-l iau pe Cenușiul ăla gras în serios, tot nu pot să 
risc. 

— Odette, alo, Odette! Ce faci? Ce fac micuţii? E totul în regulă? 
strig eu spre baloturile din depărtare. 

Dar degeaba aştept un răspuns. Nu se aude nimic. 

Inima începe să-mi bată cu putere, stomacul mi se strânge 
dureros. Sper că nu s-a întâmplat nimic. 

Sfântă sardină în ulei, oare de ce am lăsat-o singură? Cum am 
putut să fac aşa ceva? Ar trebui să mă mușc singur de coadă. 

Într-o clipită ajungă la baloturile mari şi — din fericire — o descopăr 
imediat pe frumoasa mea Odette. Stă ghemuită între paie și doarme. 
Are un chip senin, de parcă n-ar avea nicio grijă pe lume. Dacă nu 
mă înșel, cred că şi râde în somn. Sigur mă visează pe mine și pe cei 
șase puişori care o să vadă curând lumina zilei. 

Mă așez lângă ea și mă hotărăsc să n-o mai las să-mi scape din 
ochi. Fiindcă, dacă mă gândesc mai bine, zgomotul pe care l-am 


auzit adineaori seamănă cu zgomotul făcut de o pușcă de vânătoare. 
Poc-poc! 

Bine, n-am auzit eu foarte des arme de vânătoare. De fapt, n-am 
auzit niciodată, ca să fiu sincer. Dar sunt un motan cosmopolit și-mi 
pot imagina cum sună. 

— Winston? se aude o şoaptă lângă mine. Stai de multă vreme 
acolo? 

— De ceva vreme, iubire, de ceva mai multă, îi răspund. 

Îşi întinde lăbuţa catifelată spre mine. 

— Dar nu trebuie să mă păzeșşti când dorm. 

Să-i spun că de fapt trebuie? Nu, nu am voie s-o neliniștesc și nici 
nu vreau. Odette trebuie să rămână relaxată pentru nașterea copiilor 
noștri — și să îi nască într-un loc sigur. 

— Odette, acum că eşti trează și că te-ai odihnit, hai cu mine în 
casă. Werner şi Anna sigur au făcut rost de cheie şi eu zic să mergem 
în camera Kirei. 

Mă ridic și mă aştept ca Odette să facă acelaşi lucru, dar ea 
miaună în urma mea. 

— Nu, Winston, nu. Vreau să rămân aici afară. Nu neapărat pe 
baloturi, dar în niciun caz în casă. 

Mă trec deodată fiori pe spinare. 

— Odette, cred că glumești! 

Însă ea mă priveşte cu toată candoarea. 

— Ba nu, Winston, sunt foarte serioasă. Mi se pare minunat ca 
micuţii noştri să se nască undeva în paie. În natură și libertate. 

Dau cu putere din cap. 

— Nu! Nici nu ştii ce fel de creaturi scârboase umblă pe aici. Şi 
Kira n-o să aibă o părere bună despre asta. Și nici Werner. Și nici eu. 
Nu, Odette, te rog să vii cu mine în casă. 


Odette se ridică, într-adevăr, din paie, dar nu ca să mă urmeze 
spre conac și spre clădirile adiacente. O ia la dreapta şi intră, pur şi 
simplu, în primul hambar cu ușa deschisă. 

— Odette! strig eu alarmat. Ce-ai de gând? Unde vrei să te duci? 

— Ti-am explicat deja, Winston, răspunde iubita mea Odette, 
împotrivindu-mi-se. Simt că micuţii n-o să se mai lase multă vreme 
așteptați. Așa că-mi caut un loc liniștit și confortabil. 

— Dar... 

— Niciun „dar“, Winston, mă întrerupe ea. 

În următoarea secundă, porneşte cu eleganţă în sus pe o scară, cu 
burtica aia mare a ei. N-am de ales decât să mă ţin după ea. 

— Nu-i așa că e incredibil de frumos aici sus? visează ea cu ochii 
deschiși. 

Mă uit în jur. O podea lungă, acoperită cu paie. Într-un colţ, mai 
multe baloturi puse unul peste altul, dar cam neglijent. Sub lăbuţele 
noastre sunt numai paie. Aerul e încărcat și încins și prăfos. 

Bănuiesc că n-o pot convinge pe Odette să vină cu mine-n casă. N- 
are rost să-mi mai irosesc cuvintele. Tot ce pot să fac e să mă asigur 
că pregătesc aici cel mai sigur loc pentru Odette şi pentru naşterea 
pisoilor. Mai târziu o să o chem și pe Kira încoace, ca împreună cu ea 
să o putem duce la timp în casă. Cel puţin ăsta e planul meu gândit 
la nevoie. 

Odette e înțelegătoare când îi propun un locșor ascuns între 
câteva baloturi. E făcut cam ca o ascunzătoare: dacă urci în pod, nu o 
vezi imediat, deşi de unde suntem noi putem vedea tot hambarul. 


XA 


— O, da, e minunat aici! spune Odette şi se ghemuieşte pe paie. 
Mă așez lângă ea, iar ea își sprijină capul pe umărul meu. 


— În curând o să fim părinţi, Winston, îmi șoptește Odette 
drăgăstoasă. Sper să fim și părinţi buni. Și sper mai ales să putem 
rămâne cu toții împreună. 

Şi eu, fireşte. Şi o să fac tot ce pot pentru asta. Dar copiii au mintea 
lor și cine știe dacă o să vrea să rămână pentru totdeauna în casa lui 
Werner. 

— O să vedem ce-o să se mai întâmple, Odette, dar îţi promit că o 
să fac tot ce pot. 

Odette îmi zâmbește. 

— Știu, Winston. 

Ochii îi devin iar somnoroşi și cască cu poftă. 

— Cred că o să mai trag un pui de somn. Aerul ăsta proaspăt de 
ţară te oboseşte incredibil de mult... 

În timp ce Odette se cufundă iarăși în somn, eu mă îndepărtez de 
ascunzătoare pe vârfuri. Trebuie să mă folosesc de ocazia asta ca s-o 
aduc pe Kira aici. Pentru ca ea s-o poată transporta pe Odette ușor, 
dar cât mai repede posibil, în casa de vacanţă, unde frumoasa mea 
poate apoi să nască puii în perfectă siguranţă. 

Dar când cobor în curte, Kira nu se vede pe nicăieri. Şi tocmai 
acum trece o maşină pe-acolo, urmată de o a doua. Gata, s-a zis cu 
liniștea de ţară. 

— Nu-i așa că e minunat aici? Nu-mi pot închipui un loc mai bun 
pentru o nuntă! ciripește Simone, sora lui Werner. 

Beate, care iese prima din a doua mașină, este de cu totul altă 
părere. 

— Ce? Frumos? Pute îngrozitor şi în câteva secunde eşti acoperit 
de țânțari din cap până-n picioare. Nu știu cum de i-a dat lui Werner 
prin cap să se însoare la dracu'n praznic. lar umezeala din aer este 
otravă curată pentru părul meu. Oribil, pur și simplu oribil! 


Pe tot macroul din lume, n-aş fi crezut că o să fiu vreodată de 
acord cu nesuferita de Beate. În afară de treaba cu părul, are perfectă 
dreptate. Dar până să apuc să mă întreb dacă eu şi Beate avem şanse 
să fim prieteni, o altă mașină intră în curte, claxonând puternic. Ah, 
ce zic, nu e maşină, ci mai degrabă autobuz. Foarte mare, foarte 
vechi şi cred că l-am mai văzut pe undeva. 

În timp ce mă gândesc de ce-mi pare așa de cunoscut, șoferul lasă 
geamul în jos şi salută bucuros: 

— Buon giorno, miei cari amici!!! Ce albergo! minunat! 

Nu se poate! Directorul de circ Balotelli a venit şi el! 


Vechi cunoștințe. Noi probleme 


Signor Balotelli! Chiar el e. Îl urmăresc cu gura căscată cum 
coboară din cabina șoferului şi deschide apoi ușile autobuzului, 
pentru ca să înceapă să sară din el afară, unul după altul, toți 
prietenii mei din circul din Luna-Park. Deşteapta capră O'Nelly, 
isteața maimuțţică Floyd, Romeo şi Julieta, papagalii vorbitori și, la 
sfârșit de tot, cei doi câini, Pat și Pataşon, care încep să latre mirați 
când mă văd. Ce surpriză! 

— Ce-i cu voi aici? o întreb eu imediat pe O'Nelly. 

Capra se holbează la mine. 

— Mai întâi se spune „Bună ziua”, prietene! behăie ea ca să mă 
certe. 

Hopa, aproape că uitasem: O'Nelly dă foarte mare importanţă 
manierelor. Şi eu sunt la fel și așa am și ajuns să mă împrietenesc 
repede cu capra asta irlandeză, când m-am pomenit, la ultima mea 
excursie cu familia, în nişte condiţii vitrege, actor în circul lui 
Balotelli. Așa că fac un pas înapoi și o plecăciune și-i spun: 

— Bună ziua, prea onorabilă O'Nelly. Mă bucur foarte mult să vă 
văd pe toţi aici. 

O'Nelly behăie din nou, de data asta cu bucurie. 

— În regulă, dragul meu Winston, şi noi suntem din cale-afară de 
fericiți! 

Floyd şi câinii ţopăie entuziasmați. Da, se vede cât de colo că 
trupa este într-o dispoziție de zile mari. Mă uit mai bine la ei şi 
constat că singurul artist care lipsește este Bartolomeu, motanul 
negru care semăna atât de mult cu mine, că am fost confundat cu el. 

— Unde l-aţi lăsat pe Bartolomeu? 

— O, motanul ăla negru era puțin cam indispus. A mâncat prea 
multă mâncare de pisici în ultimul timp. Trebuie să rămână acasă, pe 


dietă. 

— Mda, nu-mi mai rămâne decât un singur lucru să vă întreb: ce 
căutați voi aici? N-ar trebui să fiți în parc? o întreb eu pe O'Nelly. 

Capra își lasă capul într-o parte. 

— Nu! Nu cred. Balotelli a anulat spectacolul de săptămâna asta. 
Din cauza nunţii. Este un eveniment important, iar noi o să facem un 
număr special pentru miri. 

— O să daţi un spectacol la nuntă? întreb eu uluit. 

— Exact! Un cadou din partea directorului Balotelli pentru familia 
babușcăi. 

Aha! Deci asta era! Mi se păruse mie în excursia aia din Luna-Park 
că Balotelli pusese ochii pe babușca şi, dacă mă gândesc mai bine, 
bătrâna a tot plecat fără noi de-acasă de suspect de multe ori la 
sfârşit de săptămână. Altfel, nu-i scapă o clipă din ochi pe Anna, 
Kira şi Werner, de teamă ca nu cumva să facă vreo prostie dacă îi 
lasă de capul lor. 

Beate vine mai aproape. Apariţia animalelor de circ pare s-o 
preocupe mai mult decât grija pentru propria coafură. 

— Ia ascultați-mă puţin! se răstește ea la Balotelli. Ce e cu toate 
creaturile astea aici? Nu vedeţi că aici este o petrecere privată? 
Încărcaţi-le înapoi în mașină și luaţi-vă tălpășiţa. 

— Beate, nu fi aşa rea cu bietul om! 

Simone a venit şi ea în fugă; scena făcută de cumnata ei nu-i pică 
bine. În vreme ce domnul Balotelli stă mirat între cele două doamne, 
Beate o privește pe Simone pe sub gene. 

— Să mă ierți! Dar nu vreau să permit ca nu știu ce hoţ la drumul 
mare să-și facă tabără aici tocmai când se însoară fratele tău. 

— Dar poate că domnul e oaspete și el! N-ai de unde să ştii. 

— Puah! face Beate cu dispreţ. Plebeul ăsta? Sigur nu l-a invitat 
nimeni. 


După care se opreşte o clipă. 

— Sau poate... Acum că Werner se căsătorește cu păpuşa lui 
rusească, poate ar trebui să fim pregătiți pentru orice. Poate că ea l-a 
invitat pe individul ăsta! 

Miau! Ce obrăznicie incredibilă! Cum vorbește nerușinata asta 
despre Anna mea! Scuip și trec o dată cu ghearele peste pantalonii 
lui Beate. 

— Au, ai înnebunit, animal prost ce eşti? 

Beate își trage speriată piciorul şi mă prinde cu amândouă 
mâinile. Cred că a durut-o! Bine i-am făcut! 

Domnul Balotelli râde de ea puţin și ia cuvântul. 

— Signorina, scusi, dar chiar sunt oaspete la nuntă. Și o să fac cu 
animalele mele un spectacol mare, meraviglioso. Ne ştie lumea chiar 
şi de la TV şi radio: Signor Balotelli ed i suoi animali!“ 

Beate continuă să se frece la picior, iar Simone zâmbește prietenos. 

— Un spectacol! Ce frumos! Mă bucur mult! Haideţi să vi-i 
prezint pe simpaticii proprietari ai conacului, soții Schulze- 
Naumann. 

Îi întinde mâna ca să-l salute şi dă să pornească spre conac, când 
un zgomot puternic străpunge brusc aerul. Sfântă sardină! A fost o 
împuşcătură? 

Mulțimea o ia la fugă şi la fel și eu — dar nu după sursa 
zgomotului, ci spre hambarul unde doarme iubita mea Odette, 
împreună cu puii noştri nenăscuți. 

Trebuie să verific dacă îi e bine, dacă încă se odihnește acolo în 
paie, unde e departe de zgomot. 

Când ajung, fără suflare la hambar, ea își coboară privirea spre 
mine de-acolo de sus. 

— Winston, ai auzit zgomotul ăla? 


La început sunt ușurat să văd că e bine, așa că nu fac decât să dau 
din cap. 

— Așa, și? De unde vine, Winston? Ce l-a provocat? 

În sfârşit mi-am recăpătat răsuflarea și cuvintele. 

— Trebuie să recunosc că nu știu. 

Odette clatină din cap. 

— Atunci fii drăguţ și mergi și vezi! S-a auzit ca şi cum ar fi cu 
adevărat periculos. 

Odette are dreptate, fireşte. Dar înainte să-mi iau tălpășița şi să 
pornesc după ceilalți, o mai fac să-mi promită ceva. 

— Să nu te mişti de-aici până mă întorc eu, îmi promiți? 

Odette mormăie ușor, dar suficient de tare cât s-o aud. 

— Odette? 

— Bine, îţi promit! cedează ea într-un sfârșit. 

— Asta voiam să aud! strig eu şi o iau la fugă. 

În depărtare, la marginea unei pășuni întinse — pe care, ca prin 
minune, nu stă niciuna dintre patrupedele alea amărâte ca să-şi 
umple botul cu iarbă — le găsesc pe Beate și Simone. Signor Balotelli 
nu se vede nicăieri la început. Dar nici nu mă miră, fiindcă atunci 
când ajung acolo îl găsesc în genunchi. În fața lui stau câinii Pat şi 
Patașon, care par foarte speriați. 

— Ce s-a întâmplat, băieţi? îi întreb pe cei doi. 

Balotelli arată ca şi cum l-ar fi călcat o mașină. 

— Voi aţi făcut zgomotul ăla? 

— Nu... Nu tocmai... răspunde Pat. 

— Dar... după noi... după noi s-a tras, se bâlbâie Pataşon. 

S-A TRAS? Sfântă sardină, nu pricep. Oare motanul ăla gras și gri 
— cum îl chema? Dar ce mai contează acum? Oare să fi avut dreptate? 
În orice caz, spunea ceva mai devreme de un vânător de pisici. 

Pe toți șproții netrebnici, trebuie să mă întorc la Odette! 


E periculoasă de tot excursia asta la țară! 


E o gaură într-unul dintre copacii de la marginea pășunii. 

Werner e sigur că a fost făcută de o puşcă cu aer comprimat şi de 
când a spus asta cu voce tare, Simone nu face decât să se roage la 
Dumnezeu din ceruri cu vocea ei plângăcioasă. 

— Dumnezeu nu te mai poate ajuta acum! zice Beate, înrăutățind 
și mai mult situaţia, în stilul ei incomparabil. Oricum glonțul ăla 
sigur n-a fost pentru tine, ci pentru unul din animalele astea 
păduchioase. 

Signor Balotelli trage aer în piept, indignat. 

— Animale păduchioase! Am auzit bine? Nu sunt animale 
păduchioase, ci acrobaţi, artiști, vedete! 

Beate a deschis deja gura să-i răspundă, dar Werner i-o ia înainte. 

— Beate, lasă-l, te rog, pe bietul signor Balotelli în pace. Fireşte că 
e îngrijorat când cineva trage cu pușca în câinii lui. 

Oricum, eu mă îndreptam deja spre Odette, ca să-i spun limpede 
că trebuie să vină cu mine în casa de vacanţă. Afară, că stă în hambar 
printre paie sau nu, e prea periculos. 

Dar apoi Werner ne-a văzut pe toți lângă pășune şi a venit la noi 
îngrijorat. Din pură întâmplare, s-a rezemat de un copac — poate 
fiindcă-l epuiza să aibă de-a face cu Beate — și aşa a ajuns să dea 
peste gaura glonţului. 

Gaura aia ar fi putut să treacă prin Pat sau prin Pataşon, dar, din 
fericire, țintaşul probabil că nu era dintre cei mai priceputi. 

Nimeni nu pare să fie prea fericit acum. Toată lumea și-a ieșit din 
minţi cu împuşcătura asta. Beate a cerut în gura mare să sunăm la 
poliție. Dar Werner nu vrea, fiindcă se gândeşte că atmosfera de 
nuntă se va duce pe apa-sâmbetei la apariția oamenilor în uniformă. 


Eu unul sunt de părere că ar trebui să ne întoarcem imediat. Nu- 
mi place nici putoarea asta, nici caii, grasul ăla gri cu atât mai puțin 
și, dacă se şi mai împuşcă în toate părţile, atunci ăsta nu e un loc în 
care-mi place să-i ştiu pe Odette a mea și pe copiii noștri. 

Aşa că trebuie să-l fac cumva pe Werner să înțeleagă că în 
Hamburg nu doar că e de o mie de ori mai frumos, ci și că acolo va 
putea sărbători mai în siguranță. Dar toate speranțele mele sunt 
năruite într-o clipită. Simone și-a terminat rugăciunile şi, cu chipul 
transfigurat, ne pune la curent cu mica discuţie pe care a avut-o cu 
Cel de Sus. 

— Aveţi încredere în mine, nu vi se poate întâmpla nimic, așa m-a 
sfătuit Domnul, ne spune ea cu toată convingerea. 

Beate râde şi Werner clatină mut din cap. 

— Polizia, trebuie să chemăm polizia, spune domnul Balotelli. 

Acum vine şi Anna în fugă. Faţa ei are toate nuanțele de roșu. 

— Werner, ce s-a întâmplat? De ce staţi toți aici? 

— Cineva a încercat să împuște câinii! i s-a năzărit lui Beate să 
răspundă, deși n-o întrebase nimeni. 

Anna a făcut ochii mari. 

— Ce? 

— Nu te agita, comoara mea. A fost probabil un accident, încearcă 
Werner să-și liniștească mireasa. 

Dar fireşte că Anna nu se linişteşte. 

— Un accident? Dar cine trage cu pușca accidental în zona asta? 

Iubitor, Werner îşi așază mâinile pe umerii mici ai Annei. 

— Suntem la ţară, rândunico. Sunt vânători aici și ei merg la 
vânătoare. Şi se mai întâmplă să mai fie și câte un ricoşeu. 

Anna dă din cap. 

— Tu mă iei de proastă, Werner? 


Pleoapa de la ochiul stâng începe să i se zbată. Nu e un semn bun 
și Werner o știe şi el. 

— Fireşte că nu. Nu mi-aş permite niciodată așa ceva. Dar chiar 
vrei să chem poliţia? În curând o să ajungă și ceilalți oaspeți, 
închipuie-ți ce haos o să fie când o să vadă la sosire maşinile de 
patrulă ale poliţiei. 

Anna respiră adânc. 

— Babușca o să facă atac de cord dacă nunta n-o să aibă loc cum a 
plănuit, murmură ea gânditoare. 

Werner îi dă un ghiont ușor şi-i spune cu un oarecare reproş în 
voce: 

— Dar sper că şi tu, nu? 

Sfântă sardină! Ăștia o să facă nunta orice s-ar întâmpla. E clar ca 
lumina zilei. Așa că nu are sens să mai pierd vremea pe-aici şi să 
sper, ci ar trebui mai degrabă să mă îngrijesc ca vreunul dintre 
ricoşeurile astea să n-ajungă la Odette. 

Signor Balotelli a ajuns și el la aceeaşi concluzie. Îi ia pe Pat şi 
Patașon în braţe şi pleacă. 

— O să rămâneți totuşi, nu-i așa, signor Balotelli? întreabă Werner 
cu o urmă de îngrijorare în privire. Adică spectacolul va avea totuşi 
loc? 

Signor Balotelli încuviințează din cap, fără să se mai întoarcă spre 
Werner și ceilalți. 

— Da, da. Vă bazaţi pe Balotelli. Dar acum duc câinii la siguranță 
și vorbesc bine cu ei... fiindcă au traume și sunt în șoc... 

Eu mă duc înapoi la hambar. Nu prea mai are sens să stăm aici. 
Dar când urc cu eleganța mea obişnuită îngustele trepte ale scării, 
constat că sus nu mă aşteaptă decât un aşternut de paie gol. Simt 
cum teama îmi cuprinde tot corpul. 

— Odette? Iubire? Unde ești? 


Alerg peste tot, mă uit în toate ungherele, oricât de mici, şi devin 
tot mai agitat. 

— Ooooodeeeeeette! 

— De ce miorlăi atât de tare? se aude brusc de undeva de jos 
glasul plin de reproș al lui Odette. Cred că ai speriat toții șoarecii cu 
tipetele astea! 

Şoareci? Ţipete? Odette? 

Mă întorc pe scară, aproape în zbor. Odette stă jos în hambar și 
mă priveşte, clătinând din cap. 

— Ai încercat cumva să prinzi un şoarece? 

Nu-mi vine să cred că a plecat la vânătoare de șoareci în starea în 
care se găsește! 

— Nu încerca să mi-o reproșezi. Îmi era foame ȘI aici, ce să-i faci, 
există multe gustărici pe patru picioare. Asta dacă nu le-oi fi speriat 
tu cu miorlăitul tău și nu le-ai fi făcut s-o ia la goană. 

Trag de câteva ori aer adânc în piept, ca să mă liniştesc. 
Independenţa lui Odette, curajul şi temperamentul ei, toate astea îmi 
plac la ea — după cum îmi place, firește, şi faptul că arată incredibil 
de bine. Dar acum chiar îmi doresc să aibă mai puţină poftă de 
aventuri. 

Îi arunc privirea cea mai sfredelitoare și miaun de ţi se înmoaie 
inima: 

— Odette, iubito, cineva a tras în Pat şi Patașon. Werner crede că a 
fost un accident, dar eu sunt de altă părere. Așa că te implor să vii cu 
mine în casă, în camera Kirei. Acolo tu şi cei mici o să fiți în 
siguranță. Fă-mi pe plac, altfel o să mor de grijă și sigur nu vrei asta, 
nu-i așa? 

— Nu, nu vreau, Winston, miaună Odette și vine cu mine. 

Rămân cu gura căscată — mă aşteptam la ceva mai multă opoziție 
din partea ei. Odette își iubește libertatea mai mult decât orice pe 


lume şi asta înseamnă și că vrea să decidă singură unde stă. 

Din păcate, Kira nu se vede pe nicăieri. Bănuiesc că încă n-a 
scăpat de febra cailor. Dar fiindcă sunt un motan cu un auz minunat, 
am auzit mai adineaori în ce cameră stă ea. lar de cheie ar putea să 
facă rost şi-un pisoiaş. Dar când ajungem în cele din urmă pe 
coridorul în care dau camerele, se dovedește că nu mai avem deloc 
nevoie de cheie. Ușa de la camera Kirei e deschisă. 

„Kira tot Kira”, îmi trece repede prin cap. În graba ei, a uitat să 
mai închidă ușa. 

Odette şi cu mine intrăm, ne uităm în jur și descoperim imediat 
cât de confortabil e aici înăuntru. 

— Şi sigur, adaug eu. 

— Da, Winston, sigur. Dar eu m-am simţit bine și-n podul 
hambarului. Dacă stai cu nervii la pământ toată ziua, asta n-o să fie 
bine pentru puișori. 

Pregătesc pentru Odette cel mai frumos culcuş pe care şi-l poate 
dori o pisică. 

— Priveşte, comoara mea, de-aici poți să priveşti pe fereastră 
direct în curte şi să vezi totul de sus. 

Odette miaună bucuroasă și se lasă leneşă peste pernele şi păturile 
moi pe care i le-am pregătit. 

— Foarte confortabil, Winston, foarte... 

Dar apoi fața ei frumoasă de mâţă se strâmbă de durere. 

Sar imediat lângă ea și o mângâi pe cap. 

— Unde te doare? Ce pot să fac? A început? S-o aduc pe Kira? 
Werner? Anna? Doctorul??? 

Odette râde. Râde de mine! 

— Winston, Winston, eşti prea agitat. Nu-ţi face griji. Totul e 
bine... doar... doar... 

— Doar ce? 


Îmi oferă zâmbetul ei dulce de pisicuţă. 

— Cred că ai găsit locşorul ăsta pentru mine la timp, iubitul meu. 

Sfântă sardină în ulei, deci chiar a început. Trebuie să merg după 
Kira. Chiar acum! 


Repetiţiile merg prost, dar să sperăm că spectacolul iese bine 


Alarmă falsă! 

Nu știu dacă să fiu trist sau ușurat. Poate că ar trebui să mă 
folosesc de timpul pe care l-am câştigat ca să trag un somnic. Locul 
ăsta chiar e confortabil, iar Odette miroase bine și oricum sunt un pic 
obosit după toată agitația asta. 

În plus, nici nu prea mai pot s-o las pe Odette singură. Chiar dacă 
tocmai mi-a spus că semnele au fost totuși slabe și că sigur o să mai 
treacă ceva vreme până să înceapă travaliul, mi se pare periculos s-o 
mai scap din ochi. 

Oftez adânc și mă așez lângă iubita mea, împingându-mă şi 
ghemuindu-mă chiar lângă ea. E, ce frumos! Ce moale şi caldă e, ce 
relaxant şi... 

— NU SE POATE AȘA CEVA! se aude un strigăt furios de-afară 
din curte. 

Mă uit la Odette. Încă are ochii închişi. Din fericire, n-a auzit 
urletele. 

Sfântă sardină în ulei, iubita mea are nevoie de odihnă! Chiar nu 
înțelege nimeni? Toată gălăgia asta n-are cum să le facă bine ei și 
pisoilor. Cu atâta stres, sigur n-o să mai aibă chef să se nască. Şi nici 
n-aş putea să le-o reproşez, fiindcă și pe mine mă scoate din minți 
vacarmul de-afară. 

Cu grijă, ca să n-o trezesc pe Odette, mă strecor afară din culcușul 
confortabil și mă duc mai aproape de fereastră ca să văd despre ce e 
vorba. 

În curte, directorul Balotelli repetă cu cei doi căţei un salt destul 
de lung peste un bazin de apă. Se pare că Pat și Pataşon şi-au revenit 
după sperietura cu pușca — sau poate Balotelli îi pune la muncă 


tocmai ca să-i facă să nu se mai gândească la asta. Ne întoarcem 
repede la treburile noastre zilnice şi uităm ce ne-a şocat. 

Cei doi câini își dau toată silința, deși spectacolul e însoţit de 
comentariile urâcioase ale lui Beate. Cine știe ce nu-i mai convine 
acum. Îţi dai seama că e nemulțumită doar uitându-te la ea — dar așa 
e Beate tot timpul. Directorul Balotelli îşi vede mai departe de treabă 
cu Pat și Patașon și-o lasă pe Beate să mormăie de una singură. 

La un moment dat, Pat face un salt cu adevărat îndrăzneţ. Beate se 
plânge: 

— Chiar trebuie să lăsaţi bazinul ăsta aici, în mijlocul curţii? 
Atrage toţi țânţarii şi m-au înțepat de nu mai ştiu de mine! Eu zic 
să... 

Altceva nu mai apucă să spună. 

Pat s-a lăsat intimidat de comentariile ei şi — PLEOSC! — a căzut în 
mijlocul bazinului. Apa sare în toate părțile, Beate strigă isterică şi în 
câteva secunde arată ca o curcă plouată. Ea şi Pat arată la fel. Parcă 
sunt gemeni. Numai că Pat nu gâfâie și nici nu pare să fie roșu de 
furie. 

— Eu... eu... eu... se plânge Beate. Fir-ar să fie! E absolut 
revoltător ce se întâmplă! Uită-te cum arăt! Părul! Hainele! O să te 
dau în judecată, Balotelli! Şi pe dumneata, şi pe creaturile astea 
imposibile! Potaia a făcut-o dinadins. 

Beate şi-a ieșit din fire. Atrasă de țipetele ei, întâi iese Anna din 
casă, urmată de Werner. 

Anna îşi duce speriată mâna la frunte când o vede pe Beate udă 
leoarcă. 

Beate se uită acuzatoare la Balotelli. 

— EI! El a făcut asta! strigă ea. 

Arată ca şi cum ar vrea să se ducă la el și să-i facă vânt în bazin. 


Anna pare să se teamă și ea de același lucru, pentru că se duce la 
Beate și o apucă de braţ. 

— Beate, te rog, liniștește-te. Sigur n-a fost intenționat, încearcă 
Anna s-o oprească să facă ceva mai rău. 

— N-a fost intenționat? spumegă Beate. Fireşte că a fost. 

Cu o smucitură puternică, se eliberează din strânsoarea Annei și 
porneşte spre Balotelli, care-și încordează pumnii, pregătit de bătaie. 

— Werner, fă ceva! îşi imploră Anna viitorul soț. 

Dar Werner pare să fie şi el în stare de șoc. Nu face decât să stea 
acolo şi să se uite când la Beate cea udă leoarcă, când la Balotelli cel 
plin de furie, care arată ca şi cum ar vrea s-o înece pe Beate în bazin. 

— Werner! strigă Anna din nou și, în sfârșit, bărbatul pare să se 
urnească din loc. 

O prinde pe Beate și, înainte să-și dea ea seama, o împinge spre 
casă. Beate este atât de uluită, că la început se lasă condusă într- 
acolo. Dar chiar când deschide Werner uşa, strigă: 

— Toată nunta asta e o farsă, Werner, vezi şi tu! Şi mai e și 
individul ăsta imposibil cu circul lui! E îngrozitor! 

Werner îi spune ceva în şoaptă, iar Anna pare că mai are puțin și 
dă într-o criză de nervi; mai ales că Balotelli a început să-și facă 
drum spre Beate acum. Dar Werner reușește s-o împingă în casă și să 
închidă ușa repede după ei. Anna îi spune nu ştiu ce lui Balotelli şi- 
apoi porneşte și ea după Werner şi Beate. 

Sfântă sardină, ce teatru! E greu de suportat. Nu-mi place să fiu de 
acord cu Beate, dar și eu aș fi preferat ca nunta să se fi ținut în 
Hamburg. 

Odette miaună uşor în somn. Îi arunc o privire îngrijorată şi chiar 
atunci se deschide ușa camerei, iar Kira dă buzna înăuntru. 
Străluceşte de fericire. 

— Winston, aici erai! 


După care îi aruncă o privire lui Odette şi-şi coboară vocea ca să 
n-o trezească: 

— Ah... 

Așa deci, încă nu ne-a uitat pe mine şi pe Odette. Aproape că 
începusem s-o bănuiesc că nu mai ştie decât de purtătorii ăia de 
coamă. De Bulli ăla, mai ales. 

— O, dar cine i-a făcut lui Odette culcușul ăsta frumos? Tu, 
Winston? mă întreabă ea. 

Încuviinţez din cap şi o sfredelesc cu privirea cea mai încărcată de 
reproş de care sunt în stare. 

— Da, să ştii că e un loc perfect în care să aduci pui de mâţă pe 
lume, spune ea. Așa de paşnic și de natural! 

Pașnic? Oare chiar a spus asta? După împușcăturile, urletele și 
căzăturile astea în apă? Ce-o fi paşnic la toate astea? 

— Să ştii, Winston, că sunt foarte bucuroasă că mama și Werner se 
căsătoresc aici. Sigur o să mai venim și cu altă ocazie și-o să-l pot 
vizita pe Bulb şi-o să petrec mai mult timp cu Lina şi Lucas. Sunt 
foarte de treabă. Am vorbit să mergem mâine dimineață să călărim, 
abia aștept... 

Se opreşte în mijlocul propoziției, îşi caută lucrurile şi apoi spune 
alarmată: 

— O, vai, cred că n-am adus cu mine nicio haină potrivită pentru 
călărie! 

Trei secunde mai târziu, aleargă afară din cameră şi nu-mi mai 
rămâne decât să mă uit după ea şi să dau din cap. 

Kira mea are febra cailor și, după câte se pare, asta e o boală 
serioasă. 

Odette se sucește în culcuș. 

— Winston? miaună ea ușor. Ce-a fost asta? 

Mă culcușesc iarăși lângă ea. 


— Totul e în regulă. Sunt cu tine. Dormi mai departe liniștită... 

Odette scoate un oftat adânc. 

— Atunci e bine, îmi zice și adoarme la loc. 

Stau cu ochii pe ușă, în caz că se întoarce Kira, ca să-i explic odată 
pentru totdeauna că locul ăsta nu e nici paşnic, nici natural. Dar, 
după doar câteva minute, îmi simt pleoapele tot mai grele. Căldura 
lui Odette, respiraţia ei egală... 

Se face că alerg prin sala de călărie. Sus, pe margine, stă Cenușiul 
ăla gras. Îmi strigă ceva, dar nu pricep ce spune. Sună ca un cântecel 
— şi chiar așa e, cântă ceva. Dar nu e un cântec frumos. E o avertizare. 

Rămân pe loc. 

— Lasă-mă în pace! 

Dar Cenușiul râde dispreţuitor. 

— Deci nu vrei să ştii cine a răpit-o pe Odette? 

— Odette e în camera Kirei şi doarme! 

— Eşti sigur? 

— Fireşte... 

Brusc, motanul cel gras dispare. În locul lui apare un bărbat cu o 
armă. Pe toate conservele cu heringi, e vânătorul! 

Trebuie să ajung repede înapoi la Odette! De ce am lăsat-o singur? 
Ce caut aici? 

În curte, Pat şi Pataşon dansează un vals. Dar nu pe muzica lui 
Balotelli, ci pe urletele nebune ale lui Beate. De parcă ar fi o melodie 
frumoasă. 

Sunt uimit şi rămân câteva clipe în loc. Dar când Pat mă invită să 
dansez cu ei, fug de-acolo. Asta nu se poate... niciodată. 

Alerg în galop de motan până în camera Kirei. Uşa este 
întredeschisă, la fel ca mai înainte. Kira, Kira! Doar ce i-am spus că 
trebuie să aibă grijă de Odette! Când dau buzna, găsesc culcușul gol. 
Odette nu se vede pe nicăieri. Caut în fiecare colțișor și mă uit până 


și sub pat... Dar motanul gri și gras avea dreptate. Odette nu mai e... 
A fost răpită. 

— Winston! Winston! mă zgâlţâie cineva. 

Deschid ochii și o văd pe Odette. 

Pe dumnezeul tuturor pisicilor, să ştiţi şi voi că am visat. Nu era 
decât un coșmar tâmpit. Totul e bine... 

Sau mai ştii? 


Se pune la cale o petrecere 


— Personal, eu prefer un aranjament pestriț, draga mea. 

Doamna Hagedorn, mama lui Werner, zâmbeşte larg, dezvelindu- 
și toți dinţii. S-ar putea chiar spune că-şi arată colții. Babuşca o 
priveşte și nu scoate niciun cuvânt, ci doar un soi de mârâit care nu 
sună foarte prietenos. Cerule! Unde am ajuns? 

Şi când te gândești că nu voiam decât să ies să iau o gură de aer 
curat după o noapte de pomină, în care abia dacă am apucat să 
închid ochii! Odette m-a trezit când eram în mijlocul coşmarului, 
miorlăind și scuipând, dar dup-aia n-am mai reușit să adorm cum 
trebuie. Și acum stau între bătrânele astea la micul dejun, 
ascultându-le cum se ceartă în legătură cu cine ar trebui să stea lângă 
cine la masă. Ca motan, le-aş face următoarea propunere: totul să fie 
pus în castroane pe jos și fiecare să ia ce apucă. La pisici merge 
minunat! 

Şi ce mai e şi ăla un aranjament pestriț? 

Oare înseamnă că toți oamenii ar trebui să se îmbrace în culori 
țipătoare? Eu nu prea pot distinge foarte bine culorile și nici nu 
înțeleg; ce are asta de-a face cu aranjarea meselor. 

— Dar dacă unchiul Colea stă singur între Beata şi Simona, el nu 
înțelege nimic! leste rău, fuarte rău. 

Babușca se încruntă. Pare foarte îngrijorată. Doamna Hagedorn își 
mai arată colții o dată. 

— Ah, ce tot spui! zice ea apoi și face un semn cu mâna de parcă 
ar putea să alunge astfel toate gândurile negre. Simone şi Beate 
vorbesc excelent engleza. O să se poată înţelege cu el. 

— Engleză? se răsteşte babușca. Nu vorbește unchiul Colea 
engleză. Doar ruskii! 

— Vai de mine! Cine nu mai știe engleză în ziua de azi? 


Doamna Hagedorn dă din cap ca și cum n-ar putea să conceapă 
una ca asta. 

— Ziua de azi? Unchiul Colea e om bătrân. Are optzeci ani! 

De data asta, babușca e chiar pornită. Şi o înțeleg. Înainte să ajung 
din întâmplare în locul Kirei la școală, nici eu nu știam că oamenii 
vorbesc mai multe limbi. Și fireşte că aşa e foarte greu să se înțeleagă 
unii cu alții. Să nu mai spun că nici dacă aș ști germana la perfecţie 
n-aş vrea să stau între Beate și Simone. Una nu mai tace din gură şi 
ailaltă e cât se poate de ciudată — nuuu, mersi! Îmi pot închipui feluri 
mai bune în care să-mi petrec timpul. Cum ar fi să mă lăfăi într-un 
colțișor pe undeva, înconjurat de ficat de pasăre. 

— Bine, dacă insistaţi, doamnă Kovalenko, atunci unchiul Colea o 
să stea între dumneavoastră și vărul meu Hans-Jürgen, oftează 
doamna Hagedorn, cu iritare în glas. 

Apucă foaia cu aşezarea la mese, care se află în fața ei, şi scrie 
ceva, dând încontinuu din cap. Se pare că unchiul Colea ăsta a stricat 
aranjamentul pestriţ la care ține mama lui Werner atât de mult. Poate 
că poartă numai negru și nu se potriveşte? 

Beate se îndreaptă spre noi. N-are cum să fie de bine. 

— Bună dimineaţa, mamă soacră, sâsâie ea. 

Pe babușca n-o salută decât cu o mișcare din cap. Ea răspunde la 
manierele astea proaste dând din cap cu la fel de multă răceală. 
Atmosfera de la masă, care era deja rece, mai scade acum cu zece 
grade. 

— A, vă gândiţi la aranjarea meselor? vrea Beate să ştie. Staţi să 
văd, că şi eu mă pricep la chestiile astea. 

Aruncă o privire pe foaie. 

— Cine mai e şi unchiul Colea? Dar nu merge deloc aşa! 

Sfântă sardină, doar n-om lua-o de la capăt acum! Înainte să 
înceapă iarăși, o tulesc spre grajduri. Merg s-o caut pe Kira. A 


dispărut încă de la micul dejun şi mi-e teamă că s-a dus să se vadă cu 
copiii ăia! Copiii cu ponei, bleah! 

Arunc o privire în grajdul cu poneii care i se par Kirei atât de 
drăguți. Nicio șansă — nici Kira, nici poneii nu-s pe-acolo. Dar dacă 
poneii nu sunt aici, atunci trebuie să fie în sala de călărie, am dedus 
eu cu inteligența mea ascuţită. Cu tot cu draga de Kira! Ce 
nerușinare! Am să-i spun eu vreo două! 

Pornesc în superviteză spre sala de călărie, mă strecor înăuntru și 
ce-mi văd ochii? Kira stă călare pe Bulli, care este legat cu un lasou şi 
se învârte în cerc în jurul tânărului ăluia. MIAU! Așadar, Bulli! Ce 
privelişte tristă! Sunt lovit în demnitatea mea de pisică. Kira e 
infidelă. Mă trădează pentru un ponei nechezător, care miroase a 
bălegar. Dar aşteptaţi voi puţin, să vedeţi ce-i fac! Nimeni nu poate 
să fure nepedepsit inima doamnei mele! 

Mă apropii de ponei cât pot eu de discret — și sunt pisică, aşa că- 
mi iese. Când ajung la un metru de el, încep să-l scuip și să-l zgârii 
cu ghearele pe picioarele din spate. Se sperie rău, face două sau trei 
salturi sălbatice şi o aruncă pe Kira jos, în nisip. Bine, acum îmi pare 
rău puţin, dar de unde să știu că poneiul ăsta e așa periculos? 
Oricum, acum am dovedit-o tuturor şi nimeni să nu mai spună că nu 
trebuie să te ţii departe de bestiile astea, miau! 

— Winston, tu ai înnebunit complet? mă ceartă Kira în timp ce se 
freacă la braţ. 

Hă? Nebun? Eu? Poneiul ăsta malefic tocmai ce-a trântit-o la 
pământ, am văzut cu ochii mei. Miaun ofensat. Nu așa te porți cu 
Winston Churchill! 

Tânărul aleargă spre Kira și-i întinde mâna ca s-o ajute să se 
ridice. 

— Vai, ce sperietură am tras! Bulli s-a speriat de pisică, sigur n-a 
vrut s-o facă. Te-ai lovit rău? 


Kira dă din cap că nu. 

— Nu, sunt bine acum. Nici eu nu știu ce l-a apucat pe Winston 
dintr-odată. L-a atacat pur şi simplu pe sărmanul Bulli. 

Îşi scutură nisipul de pe pantaloni și apoi se duce la ponei, care s- 
a liniștit iar în hăţurile lui și urmărește ce se întâmplă. 

— Bietul de tine! îi spune Kira, mângâindu-l uşor pe grumaz. Te- 
ai speriat, nu-i aşa? Îmi pare rău, micuțule! 

MIAAAAAAAU! Micuţule? Cine, prostul ăla de ponei? 

E puţin spus că sunt supărat — sunt de-a dreptul ofensat. În loc să 
recunoască în sfârşit că toată călăria asta este periculoasă și nu-i face 
bine, dă vina pe mine? Bine, poate că e puţin și vina mea, dar nu 
sunt eu cel mai bun prieten patruped al Kirei? Şi Bulli ăsta n-ar 
trebui să exagereze aşa, ce e o zgârietură de-a mea pentru un uriaș ca 
el? 

Poneiul începe să scoată nişte sunete care sună ca un fel de 
MIHIHI — și sunt sigur că râde de mine. Ce răutate! Ce nerușinare! 
Nu sunt obligat să suport așa ceva. Cu capul sus, ies din sala de 
echitație. Să fie fericită Kira cu noii ei prieteni, să vedem ce obține 
din asta. 

O să trec eu cumva peste sfârșitul ăsta de săptămână oribil şi, 
când ne întoarcem în Hamburg, pur şi simplu n-o să mai fac nimic 
cu ea. Chiar așa! Poate să mă și implore să fim prieteni din nou, o s-o 
ignor. Nu sunt o păpuşă cu care să te joci așa, când vrei. Și oricum n- 
o să mai am timp de ea când ne întoarcem. Fiindcă o să fiu mândrul 
tată a şase pisoi. O să-i cresc să fie niște adulți minunaţi. Respectuoşi 
și cu bun-simţ. O să știe ce înseamnă prietenia şi cum trebuie 
prețuită. lar copiii mei sigur n-o să-și trădeze cei mai buni prieteni 
pentru un ponei. Sau pentru orice altă creatură care se întâmplă să 
treacă pe-acolo. O să fie ca stâncile printre valuri. Fideli și de 
nestrămutat. Fiindcă eu, tatăl lor, o să-i învăţ să fie așa, miau! 


Mă cărăbănesc din sală înainte să bage de seamă Kira şi băiatul. 
Kira strigă la un moment dat după mine, dar mă prefac că n-o aud. 
Singurul lucru care ar mai putea să repare lucrurile acum ar fi o 
scuză îndelungată din partea ei, dar cred că a spus altceva. Cred că 

era ceva de genul: „Nu te purta aşa, am dreptate!”. Dar nu vreau s-o 
aud. Să fie fericită cu creaturile ei puturoase de țară. 

Nu-mi ia prea mult să-mi dau seama unde trebuie să mă duc. 
Fireşte că la Odette. Era atât de epuizată azi-dimineaţă, că a decis să 
nu iasă din camera Kirei. Merg să văd în ce stare o găsesc. Poate fac 
cumva să le cer celor din bucătăria conacului să-i aducă iubitei mele 
micul dejun la pat. Chiar aşa! Ce idee bună! Merg s-o întreb ce vrea 
să mănânce. 

Alerg până la conac, urc din câteva salturi treptele de la intrare și 
în curând sunt în faţa ușii de la camera Kirei. O împing puţin cu laba 
Și intru. 

— Odette, comoara mea, nici nu-ți poți închipui ce loc groaznic e 
ăsta! miaun eu, îndreptându-mă spre culcușul pregătit de mine. Sper 
să ne întoarcem acasă cât mai repede. Oricum, cel mai important e să 
poţi naşte puii în liniște. Cum te mai simți? Să-ţi aduc ceva de 
mâncare? 

Odette nu răspunde. Oare nu-i e foame? Sau doarme atât de 
adânc, că nu mă aude? Mă uit în culcuş. E gol. Odette a dispărut! 


O bănuială urâtă 


Odette a dispărut! Cel puţin a dispărut din camera Kirei. Nu-mi 
vine să cred că Odette a mea e atât de iraţională încât să plece din 
cameră, deşi mi-a jurat pe cei șase puișori că n-o s-o facă. 

Nu ştiu dacă să fiu supărat sau îngrijorat. 

Sunt indecis. Este foarte posibil să-i fi dat ghes o foame micuță. Şi 
fiindcă am stat o veșnicie în sala de echitație prăfuită și puturoasă, ca 
să mă las jignit de Kira în halul ăla, iubita mea o fi decis să-și caute 
singură ceva de mâncare. 

Pe toate cozile de șobolan! Atunci iubirea vieții mele a ieşit din 
cameră de foame și cine e de vină pentru asta!? KIRA. 

Dacă n-ar umbla toată ziua cu poneiul ăla prostovan, atunci nici 
eu nu mi-aş fi pierdut timpul s-o opresc să-l călărească. Și-atunci aş fi 
rămas cu Odette şi i-aş fi adus dejunul. Şi n-ar trebui Kira să aibă 
totuşi mai multă grijă de Odette? Mai are puţin şi naște. Cumva, 
toată lumea pare să fi uitat de asta. Werner și Anna sunt înnebuniţi 
cu nunta, iar Kira suferă de febra poneilor. 

De așa prieteni mai bine te lipsești! 

Bine, Kira, să vezi ce-o să mai miaun eu. O aşteaptă o furtună, nu 
altceva — dar asta numai după ce o aduc pe Odette în siguranţă în 
culcușul ei. 

Hotărât, părăsesc camera şi conacul. 

Mă gândesc că o s-o găsesc pe Odette în hambar și că probabil a 
mâncat deja. E o bună vânătoreasă. Cea mai bună pe care o cunosc 
și, chiar dacă între timp a mai câștigat în rotunjime, nu şi-a pierdut 
rapiditatea câtuși de puţin. A dovedit-o chiar ieri. 

Nu se vede nici urmă de Odette în hambar. Miaun până nu mai 
pot, dar fără succes. 


Caut prin şopron, apoi prin grajdurile cailor. N-o găsesc, încep să 
mă cam îngrijorez. Doar n-a fost atât de nebună încât să se 
îndepărteze de conac mai mult de-atât! 

Sunt sigur că e capabilă de multe, dar că s-a hotărât să meargă să- 
și găsească dejunul pe câmpul apropiat, nici nu vreau să-mi închipui. 

Odette e curajoasă, are chef de aventură și e îndrăzneață, dar nu e 
nebună! Şi sigur n-ar face ceva care i-ar pune pe micuți în pericol. 

Ceva e în neregulă aici! Sunt tot mai sigur de asta. 

CEVA NU E BINE! 

— Odette! Odette! Unde ești? miaun eu cât pot de tare prin curte. 

Mă reped la sala de călărie. Kira încă e... de fapt, nu, Kira e din 
nou pe Bulli ăla! 

Mă uit după Odette, miaun din toate sufletele mele de mâţă, dar 
nu primesc niciun răspuns. 

Gata, acuma chiar sunt îngrijorat. 

— Odeeeette! Unde ești? 

— Winston, ce e cu teatrul ăsta? mă ceartă Kira. 

Are o privire plină de reproş — e supărată pe mine. 

— Motanul tău e gelos, spune Lucas, râzând. N-am mai văzut 
niciodată așa ceva. 

De fapt, nu sunt gelos, ci doar îngrijorat până peste cap pentru 
iubita mea. Apoi nu prea îmi vine a crede că vreuna dintre pisicile 
râioase de prin părțile astea ar fi în stare de o prietenie ca cea pe care 
o am eu cu Kira. Şi în niciun caz n-ar putea fi detectivi. Așa că 
băiatul ăsta nu ştie despre ce vorbeşte. 

În fine, mi-e egal și n-are chiar nicio importanţă. Gândurile mele 
sunt la Odette acum şi Kira ar trebui să coboare de pe părosul ăsta de 
Bulli şi să mă ajute s-o găsesc. 

Miaun și tot miaun, îi fac tot felul de semne că ar trebui să mă 
urmeze, dar nu face decât să mă privească supărată. 


— Winston, serios acuma, exagerezi. 

— Poate că vrea să-ţi arate ceva? îl aud pe Lucas zicând. 

O fi ţăran, dar e un băiat de treabă, un tip inteligent. Din păcate, la 
inteligență nu mă pot aștepta și din partea Kirei, care acum dă din 
cap. O fi de la febra poneilor. Ce boală grea trebuie să mai fie și asta! 
Sper să-și revină din ea odată şi odată. 

— Nu, nu cred! Cred că nu-i plac poneii. 

AŞA EEEE! Nu-mi plac poneii. Dar și Lucas are dreptate. Vreau 
să-ți arăt ceva, Kira, și-anume culcușul gol din camera ta. Și sper că o 
să începi să-ţi faci și tu ușor-ușor griji pentru Odette. 

— Kira, trebuie să mă ajuţi la căutări! miaun eu. 

Dar Kira nu face decât să-l bată pe Bulli ăsta pe gât și îi mai ia o 
eternitate înainte să se hotărască să-l descalece. 

— Nu pot decât să-mi cer scuze pentru comportamentul imposibil 
al motanului meu, îi spune cu o figură supărată lui Lucas. Dar cred 
că trebuie să merg să-l liniştesc. Cu tot mieunatul ăsta nici nu mă pot 
concentra bine la călărit şi-mi piere tot cheful. 

Lucas încuviințează din cap. 

— În regulă. Du-te și îngrijește-te de motan. Pare că și-a ieșit din 
minţi. Dacă vrei, facem altă încercare mai pe seară. 

Kira se strâmbă, de parcă ar durea-o dinții. 

— Aș vrea foarte mult, dar, din păcate, nu se poate. Asta a fost 
ultima ocazie. De-acum încolo totul se învârte în jurul nunții. Ar 
trebui să fie cea mai frumoasă zi din viaţa mamei și a lui Werner şi, 
cum toţi oaspeţii care vin din Hamburg şi împrejurimi o să fie 
amestecați la mese, nu e foarte sigur că lucrurile o să iasă bine. 

Îmi aruncă o privire nervoasă şi șopteşte. 

— Mulţumesc pentru asta, Winston. 

Kira, Kira, aproape că nu te mai recunosc! De obicei înțelege când 
am ceva să-i spun. Dar virusul ăsta de ponei... oribilă, cu adevărat 


oribilă boală. 

les din sală şi, în sfârşit, Kira vine după mine. 

Beate și Balotelli sunt în curte și se ceartă. Nu e nimic nou în asta, 
dar asta nu înseamnă că e mai puţin enervant. Doamna Hagedorn și 
babușca se tot învârt în jurul unor aranjamente florale. Babușcăi i se 
par frumoase, dar firește că doamna Hagedorn e de altă părere. 

— Kira, ai venit la timp, strigă doamna Hagedorn când o vede pe 
fată. Vrei, te rog, să-i explici bunicii tale că rozul florilor ăstora din 
aranjament nu arată proaspăt și viu, ci ieftin și de prost gust? 

Kira face singurul lucru normal, şi anume: încearcă să scape de 
acolo. 

— Îmi pare rău, dar chiar trebuie să merg s-o văd pe Odette. 

Le zâmbeşște amândurora, după care dă fuga în casă. 

— Asta-mi mai lipsea, murmură ea, în timp ce mergem amândoi 
pe coridor spre cameră. 

Încă mai am o mică speranţă că prietena mea o să deschidă ușa şi 
că Odette o să ne aștepte de cealaltă parte a ei cu un zâmbet bucuros 
de pisică ghiftuită. Te rog, te rog, mă aud vorbind în sinea mea, sper 
ca Odette să fie în cameră! 

— Dar unde e Odette? spune Kira și mă priveşte întrebătoare. 

Mă învârt în cerc și îmi dau toată silința să-i explic fetei ăsteia care 
suferă de pe urma poneilor că tocmai asta e problema mea: Odette a 
dispărut. 

Și în sfârşit — ÎN SFÂRȘIT - înţelege! 

— De-asta ai făcut tot scandalul ăla, Winston, îţi făceai griji pentru 
Odette! 

Miau! A revenit Kira mea! 

Gânditoare, se uită prin cameră. 

— Poate că nu i-a plăcut locul ăsta? Poate că s-a retras într-un 
hambar pe undeva ca să-şi poată aduce micuţii pe lume în pace. 


Miaun în semn de protest. Nu, nu se poate. Odette știe că mi-aş 
face griji. Şi oricum, mi-a promis că o să aducă pisoii pe lume în 
camera Kirei. Nu, nu, de zece ori nu, o simt în oase. Mă mănâncă 
nasul. E un semn clar că ceva nu e bine. Odette n-a dispărut de 
bunăvoie din culcușul ei confortabil sau, în orice caz, dacă ar fi 
plecat, s-ar fi întors. 

Fac ture între ușă și culcuș ca să-i dau Kirei de înţeles că trebuie să 
mergem s-o căutăm. 

Acum, fără întârziere! 

— Bine, înţeleg, îţi faci griji pentru Odette! spune Kira. Trebuie s-o 
căutăm. 

Dau din cap. Și Kira nu mai întârzie. 

— O să se enerveze mama, fiindcă de mult ar fi trebuit să fiu la 
duş. La amiază vine coafeza care trebuie să ne aranjeze părul mie, 
mamei şi babușcăi. Dar Odette e mai importantă acum. 

Kira mă urmează în curte şi începe să strige tare după Odette. 
Lucas iese din hambar și întreabă ce s-a întâmplat. 

— Odette a dispărut! Suntem îngrijoraţi, fiindcă trebuie să nască. 

Lucas se decide imediat să ne ajute la căutări. 

Bine, bine, deci nu e un tip chiar așa de rău. În vreme ce Lucas şi 
Kira caută prin grajduri și mai aruncă o privire în sala de călărie, eu 
caut prin zona din jurul curții. Mă uit în orice colțișor, miaun 
încontinuu după Odette, dar parcă ar fi înghițit-o pământul. 

— Cauţi pe cineva? se aude o voce de undeva de sus. 

Ridic privirea și într-un copac văd o pisică. Nu, două. Ba stai, sunt 
chiar trei. 

— Eşti nou pe-aici? întreabă una dintre ele, un tărcat gri cu ochi 
de un verde aprins. 

— Stau numai un weekend, răspund eu repede. Și da, caut pe 
cineva, pe prietena mea, Odette. Este albă ca zăpada şi frumoasă ca-n 


povești şi trebuie să nască. Aţi văzut-o cumva? 

Cele trei pisici clatină din cap. 

— Din păcate, nu, răspunde una neagră ca tăciunele. Eu sunt 
Peterle. Tărcatul e Uschi şi roșcatul de-acolo e Bonny. De unde vii 
mai exact? Adică tu şi prietena ta. 

— Din Hamburg. Pe ea o cheamă Odette şi pe mine Winston. 

Mă gândesc dacă n-ar trebui cumva să mă prezint cu numele 
întreg. Dar toţi trei par cam din topor şi nu ştiu dacă le-ar folosi la 
ceva să-mi știe titlurile. Și oricum nu e timp de stat la taclale, trebuie 
să merg s-o caut pe Odette. Şi cel mai bine le cer ajutorul ăstora trei. 

— Voi sigur ştiţi zona mai bine decât mine. Nu mă puteţi ajuta la 
căutări? 

— Asta voiam să-ți propun şi eu, spune Peterle, iar ceilalți dau și 
ei din cap. 

Pornim toți patru. Dar oricât de departe am căuta-o, Odette a 
dispărut pur şi simplu. Pe drumul înapoi spre curte, mă întâlnesc cu 
Kira. Se uită la mine şi dă din cap, cu o figură îngrijorată. 

— Deci nici tu n-ai găsit nimic? murmură ea. 

Miaun învins. 

— Am căutat peste tot. Lucas şi Lina m-au ajutat, fiindcă ei știu 
locul mai bine. Dar Odette e de negăsit. Să sperăm că nu i s-a 
întâmplat nimic. 

— Da, sper să n-o fi prins vânătorul ăla nemernic care mișună pe- 
aici de-o veşnicie și umblă pe unde vrea el, spune Peterle, părând 
foarte îngrijorat. 

Un vânător care mișună? S-o fi împușcat pe Odette a mea? 

Sfântă sardină în ulei, ca pe Pat şi Pataşon! Oare să se fi adeverit 
coșmarul meu şi vânătorul ăsta viclean să fi dispărut cu Odette? A 
răpit-o? 


With a little help from my friends sau: prietenul la nevoie se 
cunoaşte 


— Winston, nu sta așa abătut! O s-o găsim noi pe Odette, încearcă 
prietena mea să mă încurajeze. Şi dacă a prins-o vreun vânător, 
atunci o să-i dăm noi de urmă, îţi promit. Totul o să fie bine. 

Kira mă mângâie uşor pe după urechi şi pe burtică, dar tot oribil 
mă simt. E ca și cum te-ai trezi dimineaţa și soarele n-ar mai răsări 
dintr-odată și toată ziua ar fi întuneric beznă. Cu totul oribil! 

O'Nelly behăie și ea din compasiune. Capra de circ m-a văzut 
căutând-o pe Odette şi acum vine curioasă la mine și la Kira. 

— Winston, old chap, Kira are dreptate. O s-o găsim pe prietena ta, 
dacă omul ăsta rău a ascuns-o pe undeva. N-o să se poată feri de noi 
la nesfârșit, that's for sure®. 

Pat şi Pataşon vin gâfâind. Şi ei vor să mă liniştească. Sfântă 
sardină, asta-mi mai lipsea! Winston Churchill e consolat de doi câini 
de circ. Ce umilință! Încerc din răsputeri să nu mai stau cu capul 
plecat ca să nu mai mătur pământul cu mustăţile. 

— Doamne, ce trist pare motanul ăsta al tău! observă Lucas, care a 
ajuns și el lângă Kira. Chiar pare să-şi facă griji pentru pisica albă. 

Kira încuviinţează. 

— Firește! E prietena lui! 

Lucas rânjește. 

— Prietena lui? 

— Exact, confirmă Kira. Prietena lui și marea lui iubire. 

Ce bine că tocmai mă uitam în jos și că am atâta păr pe față. Altfel 
ar fi putut lumea să vadă cât de roşu m-am făcut în obraji. Nu prea 
îmi place când viața mea intimă e expusă așa în fața străinilor. Mai 
ales în faţa iubitorilor de ponei. 

— Hahaha! Marea iubire! râde Lucas. 


Ce l-a mai apucat și pe-ăsta? Râde cumva de sentimentele mele? 

— Dar ce e așa amuzant? vrea și Kira să ştie. 

— Păi „marea iubire”... Vorbim totuși de două pisici. 

— A, şi tu tocmai voiai să-mi explici că nu există așa ceva între 
animale, nu? 

= Aăă... păi da... 

Kira îi aruncă lui Lucas o privire foarte, foarte aspră. 

— Ba firește că există! Şi tocmai de-asta trebuie să ne asigurăm că 
o găsim pe Odette cât mai repede cu putință. Așa, unde locuiește 
vânătorul ăsta? 

Lucas ridică din umeri. 

— Nu știu exact. Ar putea să fie doar un zvon. Ar trebui să fie 
cineva din afară, aşa spune tata. Vreun tip care vine la vânătoare aici 
numai la sfârşit de săptămână. Nu l-a văzut nimeni până acum. E 
foarte misterios. 

— Păi şi are voie să facă asta? Să vină aici la sfârşitul săptămânii și 
să împuște animale? întreabă Kira supărată. 

— Nu prea. Ai nevoie de permis de port-armă, de permis de 
vânătoare și trebuie să și închiriezi un teren de vânătoare. Dar apoi 
se poate. Dacă respecţi toate legile, atunci e perfect în ordine. Numai 
dacă face ceva în neregulă poate să i se ia permisul şi trebuie să-și 
predea armele; atunci n-ar mai avea voie să împuște animale. Dar 
atâta vreme cât e permisă, vânătoarea e un hobby ca oricare altul. 

Pat și Pataşon pufnesc supăraţi, O'Nelly clatină din cap. 

— Oh dear! Ce răi sunt oamenii! Cum ar putea să fie un hobby să 
împuşti animale nevinovate? 

Când are dreptate capra asta, are dreptate. 

Şi pe mine mă nelinișteşte gândul — deşi, ca motan, sunt eu însumi 
vânător. Sau ar trebui să fiu, cel puţin. 


— Dar cum ar putea un vânător să o vâneze pe Odette? se 
gândeşte Kira cu voce tare. O pisică nu e un iepure! 

— Vânătorii pot să împuște și pisicile, dacă sunt pisici care 
vânează, îi explică Lucas. 

Mă ia cu fiori pe şira spinării. Pisici care vânează! Sper că asta nu 
înseamnă că o pisică onorabilă nu mai poate vâna şoareci. Odette a 
mea chiar ar fi în pericol atunci. 

— Odette nu vânează nimic! strigă Kira. 

— Firește că nu. Dar pentru vânătorii care nu respectă regulile, 
asta e o scuză foarte bună. 

Kira trage aer în piept. 

— Biata mea Odette! 

— Liniştește-te. Nu ştim exact ce s-a întâmplat. O să-i căutăm şi 
sigur o să-l pun la punct pe vânător când îl întâlnim. Dar nu știu 
dacă o să fie așa ușor. 

— Winston, îmi şopteşte mie O'Nelly. Am o idee despre cum să-l 
găsim pe tipul ăsta. Şi pe Odette a ta. Este planul perfect, 100 per cent 
foolproof garantat sută la sută. 

Mă holbez la ea. 

— Da? 

Ea încuviințează din cap. 

— For sure!!! Îi pregătim o capcană. Pat şi Patașon o să fie 
momeala. 

O'Nelly behăie, impresionată de propria idee. Mie nu mi-e foarte 
clar ce vrea capra să facă. Poate că toată frica asta pentru Odette mi-a 
băgat creierul în ceaţă. 

— Cum vrei s-o facem? o întreb eu timid. 

— Nu te-ai prins? Vânătorul deja a tras în ei doi. Îi trimitem pe 
căţei prin împrejurimi, dar de data asta stăm cu ochii în patru să 


vedem cine încearcă să-i împuște. Şi înainte să facă vreo mișcare, îl 
înhățăm pe făptaş şi-l facem să ne spună unde o ţine pe Odette. 

— Hm, fac eu, lăsând capul într-o parte. 

Ar putea să meargă. Numai că planul ăsta are o mică hibă. Şi nu e 
una care să poată fi trecută cu vederea. 

— Toate bune și frumoase, dar ce ne facem dacă vânătorul chiar 
reuşeşte să-i împuște pe Pat şi Patașon? 

— Mehehe, n-o să poată! N-a putut nici prima oară. 

— Da, dar poate că a doua oară are mai mult antrenament. Sau 
mai mult noroc. 

Nu ţin eu cine ştie cât la potăile lui Balotelli, dar nici n-aş vrea să 
le văd împuşcate la grămadă. O'Nelly oftează behăitor. 

— Bine, dacă ai o idee mai bună. 

Clatin din cap. 

— Nu, din păcate nu. Doar dacă... 

Mă gândesc. Deodată, îmi vine o idee fulgerătoare. Asta e! 

— O să mergem în grup! Eu și câinii. Și poate și tu. Şi papagalii și 
maimuța. Dacă reuşim să ne mişcăm tot timpul, asta înseamnă că o 
să ne vadă imediat, dar şi că n-o să ne poată nimeri. O să fim ca niște 
ţinte mișcătoare. 

— Behehe, good idea!” Ar putea să funcţioneze. Atunci nu mai 
avem nevoie decât de cineva care să stea cu ochii în patru. 

O'Nelly sare entuziasmată de colo colo, pasămite bucuroasă că o 
să vânăm vânătorul. Eu trebuie să recunosc că gândul de a umbla 
pe-aici ca ţintă vie nu mi se pare prea îmbietor. Însă niciun sacrificiu 
nu e prea mare pentru o miză aşa de înaltă. 

Nu ne mai lipseşte decât echipa de pândă, care să stea cu ochii în 
patru. Mă uit la Kira și la Lucas. Oare o să reuşesc să le explic celor 
doi planul meu? La urma urmei, și ei o caută pe Odette. Merită să 


încerc! Încep prin a-mi băga ghearele în pantalonii Kirei, ca să nu 
uite de mine, pentru că văd că Anna se îndreaptă spre noi. 

— Kira, unde-ai fost tot timpul ăsta? Mai sunt atâtea de făcut până 
la nuntă și tu parcă vrei să-ți petreci tot timpul cu poneii! 

— Nu, mamă, nu e adevărat. Odette a dispărut și trebuie s-o caut 
neapărat. 

Anna o priveşte pe fata ei cu severitate. 

— Știu că iubeşti animalele până la cer, dar nunta este mai 
importantă. Păcat că n-am lăsat animalele într-un adăpost. Așa 
măcar am fi scăpat de tot deranjul ăsta. 

Miau! Ce-o avea şi Anna? Cum adică „tot deranjul”? Cine a vrut 
să se căsătorească neapărat aici la țară? Nu ea? Şi că nunta asta e mai 
importantă decât viaţa iubitei mele Odette și puii noștri, asta e o 
prostie cât casa. Ce e aşa de important la o nuntă? N-o să se schimbe 
nimic în viaţa Annei după ea. Werner oricum o iubeşte din toată 
inima, trăiesc deja împreună, nu prea pricep tot circul ăsta. 

Apropo de circ: O'Nelly îmi face semn cu urechile ei lungi şi 
behăie. 

— Winston, old chap, ce s-a întâmplat? Mergem să-l căutăm pe 
vânător sau ce? Ne presează timpul. Și cine poate să ne dea și nouă o 
mână de ajutor? 

— Ai dreptate. Trebuie neapărat să mergem. Și știu exact cine ar 
putea să ne ajute la căutarea vânătorului. Ţine-te după mine! 


Operaţiunea „Găseşte-o pe Odette” 


— Stai să văd dacă am înţeles. Voi atrageţi atenția vânătorului 
asupra voastră şi, în timp ce încearcă să vă împuște, noi stăm cu 
ochii în patru ca să-l înhățăm? 

Așa cum pronunță Peterle „să vă împuște”, planul meu nu mai 
pare așa grozav. 

— Păi... da. Ar fi important să declanşaţi alarma înainte să apuce 
el să tragă. 

— OK, zice Peterle, mângâindu-și cu lăbuţa barba cea neagră, dar 
noi suntem doar trei pisici. Și trebuie să stăm cu ochii în patru. Ca să 
nu-l ratăm pe ăsta şi să vă împuște. N-o să fie prea plăcut pentru voi 
să vă treziți cu câteva alice în poponeţ. 

Chicoteşte. Nu mi se pare chiar aşa de amuzant, dar, din păcate, 
are dreptate. Ne mai trebuie o pisică. La naiba! 

— Sir Toby! strigă Peterle dintr-odată. Ştiu: Sir Toby! 

Cine-o mai fi și ăsta? Mă uit la el fără să pricep. 

— A patra pisică, îmi explică el. Îl putem întreba pe Sir Toby. E 
cam țâfnos, dar de fapt e foarte săritor. O să-l întreb dacă vrea să ni 
se alăture. 

— Dar nu spuneai că sunteți doar trei? 

— Ba da. Bonny, Uschi şi eu. Sir Toby e un singuratic. Dar 
împrejurările excepționale cer măsuri de excepţie. Hai cu mine să 
vorbim cu el. 

Fără să mai aștepte un singur cuvânt, Peterle o ia din loc. Eu alerg 
după el. Unde se ascunde în curtea asta un motan cu un nume așa de 
nobil? Sir Toby. Sună ca și cum ar avea un arbore genealogic lung cât 
o rolă de hârtie igienică. Sună a premii luate în mod repetat la 
concursuri de frumuseţe și programări săptămânale la frizer. Oare 
am subestimat populaţia de prin părţile astea? 


După o sută de metri, ne oprim. Chiar în faţa sălii de călărie. Ce 
căutăm aici? Sigur Sir Toby locuiește în casa de oaspeţi. Lângă o 
scândură de ascuţit ghearele făcută numai și numai din aur și într-un 
culcuș de pisici bătut în pietre prețioase. 

— Toby, ieşi afară! strigă Peterle. 

— Ce e? se-aude dinăuntru o voce care parcă mi-e cunoscută de 
undeva. 

— Îţi explic când ieși. 

— Un moment, vin imediat. 

Un minut mai târziu, un nor de praf se îndreaptă spre noi dinspre 
hală. Când se lasă praful, îl văd în faţa noastră pe Cenuşiu. Arată la 
fel de nedichisit și de neîngrijit ca ieri, când l-am cunoscut. Îmi pică 
faţa. 

— Tu eşti Sir Toby? 

— Da. Am fost dintotdeauna, mormăie el la mine. De ce? 

— Da... păi... pentru că... pentru că eu am bănuit cumva că... 

Sfântă sardină, cum mai ies din asta fără să-l jignesc? 

— Fiindcă ai bănuit că dacă mă cheamă Sir Toby o să mă plimb 
pe-aici cu o lingură de aur în gură? 

Cenușiul chicotește. 

— Nu aş fi spus-o chiar așa, dar mi-am imaginat că cineva cu 
numele ăsta o să arate mai îngrijit. Aristocratic... cumva. 

— Ă? miaună Peterle. Aristo-ce? 

— Aristocratic, repetă Cenuşiul. Mai nobil, dintr-o casă aleasă. 

— Aha. 

Peterle nu mai știe ce să zică şi eu simt cum mă încălzesc în obraji 
și dintr-odată îmi par și mie însumi cam superficial şi cu nasul pe 
sus. 

— Îmi pare rău, mă grăbesc eu să-l asigur, n-am vrut să spun asta. 

Cenușiul îşi scutură blana prăfoasă. 


— Nu-ţi face griji, ai dreptate. Chiar vin dintr-o casă nobiliară, dar 
am plecat de-acolo de bunăvoie. Sunt un hippy. 

— Ce ești? întreb eu. 

— Cineva căruia nu-i pasă de proprietăți, bani şi faimă. Şi nici de 
nume. Numele sunt vorbe de fum. Viaţa e cea care contează, 
momentul prezent... 

— Da, viața! mă bag eu hotărât peste el, ca să pun capăt 
poliloghiei. „Viaţa” este cuvântul important aici, fiindcă tocmai vrem 
să-ți cerem ceva într-o chestiune pe viață și pe moarte. Avem 
neapărată nevoie de ajutorul tău. 

— Serios? se miră Cenușiul, făcând ochii mari. 

— Da, serios. Uite cum stau lucrurile... 

Nu-mi trebuie multe cuvinte ca să-i explic lui Sir Toby ce vrem de 
la el. O fi el prăfuit, dar are mintea brici şi înţelege imediat că Odette 
este în pericol de moarte, că poate a fost răpită de vânătorul de pisici 
și are nevoie de ajutorul nostru. Și că avem nevoie și de un al 
patrulea motan care să stea la pândă în timp ce O'Nelly, Pat şi 
Patașon, Floyd şi cu mine ne plimbăm la vedere prin curtea 
conacului. 

— Pfui, a mieunat el, dar aveţi multe de făcut, nu glumă. Firește 
că vă ajut. Cunosc zona foarte bine şi vânătorul ăla de mâţe îmi stă 
de multă vreme ca un ghimpe în coastă. 


XXX 


Când mă întorc cu Peterle, Uschi, Bonny și Sir Toby la animalele 
de circ, O'Nelly behăie a nerăbdare. 

— În sfârşit! Mă gândeam că n-o să te mai întorci și că va trebui s- 
o găsim pe Odette a ta singuri. Oamenii s-au făcut nevăzuți cu toții — 
s-au dus să se aranjeze pentru nuntă. Până şi Balotelli și-a adus cu el 


uniforma cea mai elegantă şi acum se îmbracă. În fine, cel puţin așa 
n-o să ne stea în cale. Așa că let's get started, să începem! 

Pat şi Pataşon o iau înainte alergând, fiindcă ei știu locul în care a 
tras vânătorul în ei. Floyd se apucă să dea ocoluri întregii trupe și să 
ţopăie de colo colo, iar eu când sar pe spatele lui O'Nelly, când mă 
plimb printre picioarele ei. Papagalii când zboară deasupra, când 
zboară pe lângă noi. Pe scurt, aş spune că facem tot ce putem ca să 
atragem atenţia. Peterle şi compania, în schimb, ne urmăresc fără să 
sară în ochi, se țin la distanță și se ascund mereu în spatele 
smocurilor de iarbă care cresc la marginea drumului. 

Nu trece mult şi încep să mă întreb cât o să trebuiască să mai sar 
pe spatele caprei ăsteia irlandeze. Încet-încet, mă ia oboseala. Nici 
nu-i de mirare. Încă sunt frânt după noaptea trecută. Când să le 
propun prietenilor mei să facem o mică pauză, îl aud dintr-odată pe 
Peterle strigând „Atenţie!”, apoi răbufneşte o detunătură puternică şi 
ceva îmi trece cu un vâjâit pe la ureche. Mă sperii atât de tare, că pic 
jos de pe spatele lui O'Nelly. Sfântă sardină! Cineva a tras în mine! 

Celelalte animalele fug care încotro și eu mă repun repede pe 
picioare și mă ascund în spatele unui copac. 

— Peterle, l-ai văzut? strig eu în direcţia în care bănuiesc că se află 
camarazii mei. 

— Da, strigă el înapoi. Ştiu unde trebuie să-l căutăm! Haide 
repede! 

O iau la fugă, cu O'Nelly şi câinii după mine. Ajungem curând 
lângă Peterle; celelalte pisici sunt deja acolo. 

— Uitaţi! 

Arată cu laba spre o căscioară ferită privirii, care se află într-un loc 
retras de pe partea cealaltă a străzii. 

— Individul a dispărut în casa aia. Avea, într-adevăr, o armă cu el 
și a ieşit din păduricea aia. Chiar atunci v-a văzut și a ţintit. Aţi pățit 


ceva? 

— Nu. Dar trebuie să mergem să vedem casa asta mai 
îndeaproape. Poate că o ţine pe Odette închisă acolo. 

O'Nelly behăie în semn de acord. 

— S-a făcut. Exact aşa facem. O să vezi că Odette o să fie în curând 
în cuibușorul ei de acasă. O să-i venim noi de hac tâlharului ăstuia 
nesuferit. 

— Dar cum intrăm în casă fără ca vânătorul să ne vadă? întreabă 
pisica Uschi, părând foarte înfricoşată. Pisicile nu par să-i placă 
foarte mult. Cine ştie ce-o să ne facă atunci când o să ne descopere în 
bârlogul lui. Știm deja că împușcă pisici. 

Amicul ei, Bonny, face ochii mari și miaună cu teamă. Numai Sir 
Toby ridică hotărât bărbia și face câţiva pași în direcţia casei. 

— Nu vă temeți acuma. Vă propun ceva. Capra asta bătrână poate 
să se împungă cu coarnele în uşa casei, ca să-l atragă afară. Între 
timp, trupa de circ ţine un spectacol afară, ca să îl facă pe vânător să 
se îndepărteze de casă. Şi-n timpul ăsta, noi ne furișăm înăuntru şi 
inspectăm locul cât putem de repede. Suntem totuși cinci pisici, nu 
poate să dureze prea mult. 

— Un super-plan! spun eu. Și dacă o găsim pe Odette, o eliberăm 
imediat şi o luăm de-acolo. 

— Fabulos! Așa facem! Chiar acum! strigă O'Nelly și traversează 
strada înspre casă. 

Eu și Sir Toby o urmăm. Celelalte animale ezită o clipă, dar apoi 
vin şi ele. 

— Așa, pisicile să se așeze în stânga și-n dreapta casei. Îmi încep 
numărul! 

O'Nelly își lasă capul în jos, își ia avânt și se izbeşte cu toată 
puterea în ușă. Apoi din nou și din nou, după care uşa chiar se 


deschide și un bărbat neîngrijit, cu barba ciufulită și cu plete încâlcite 
iese în prag, în pantaloni scurți. 

— Ce se întâmplă aici? urlă el. Aţi înnebunit cu totul? 

Ca la comandă, O'Nelly se ridică pe picioarele din spate și începe 
să-i ofere spectatorului un mic dans. Maimuţa Floyd face salturi 
peste salturi, iar Pat şi Pataşon latră şi aleargă. Ce mai, ca la casa de 
nebuni! 

— Haide înăuntru! îmi șoptește Sir Toby. N-avem timp de 
pierdut. 

Şi câtă dreptate are! Las circarii să fie circari și mă strecor cu 
celelalte pisici în casă, unde împărțim între noi parterul şi etajul. Urc 
repede scările şi mă uit în prima cameră pe lângă care trec. Nimic! 
Doar un pat și o noptieră, nici urmă de Odette. Nici nu miroase a ea, 
oricum. 

La fel și-n a doua cameră: doar o masă de scris și un covor vechi și 
sfoiegit. Pe toate salatele de hering din lume, Odette tot trebuie să fie 
pe undeva! Dar nici în ultima cameră nu găsesc nimic. Cobor treptele 
în goană. 

— Deci? îi întreb eu pe ceilalți. 

— N-am găsit nimic, din păcate, miaună Sir Toby. 

— Nici noi, spune Uschi cu regret. Și-am fost până-n pivniţă. 

Bonny dă din cap cu tristețe. 

— OK, hai să ieşim repede, înainte să ne prindă tipul ăla! ordonă 
Sir Toby și se strecoară pe uşa de la intrare. 

Noi ceilalți ne ţinem după el şi afară ne lipim de zidul casei ca să 
nu fim văzuți. 

Vânătorul de pisici încă e înconjurat de trupa de circ a lui O'Nelly 
și nu bagă de seamă că tocmai atunci cinci mâţe ies din casa lui. 
Avem destul timp ca să ajungem pe partea cealaltă a străzii. Când 


Uschi trece ultima strada, O'Nelly se ridică iar pe picioarele din 
spate și behăie cu putere. 

— Let's go! S-o ștergem înapoi! strigă, după care trece și ea strada. 

Pat, Patașon, Floyd şi papagalii o urmează. 

Vânătorul rămâne în urmă, complet buimac, făcându-ne cu 
pumnul și urlând. 

— Lighioane nenorocite! Ce-a fost asta? Când vă prind, o să v-arăt 
eu vouă! Şi-o să vă găsesc, puteţi să fiți siguri! 

Sunt ușurat când mă văd teafăr înapoi în curte. A fost palpitant, 
nu glumă! Însă uşurarea mea ţine doar puțină vreme. Nici n-apuc să 
răsuflu bine şi îmi aduc aminte că încă n-am găsit-o pe Odette. Pe 
iubita și puișorii mei parcă i-a înghițit pământul. Îmi vine să-mi 
smulg mustăţile! 


Poneii-s proști. Sau poate că nu? 


O'Nelly mă privește cu milă. Sorry, old man, planul a mers a- 
ntâia, dar rezultatul a lăsat de dorit... 

Floyd şi papagalii par şi ei destul de abătuţi. Și nici măcar Pat și 
Pataşon nu mai au chef de joacă. 

Pisicile de ţară însă, abia dacă pot să-şi păstreze calmul. 

Sir Toby încearcă să mă încurajeze. 

— Winston, nu te pierde cu firea. O s-o găsim pe doamna ta. 
Pentru început, e un semn bun că nu e acolo în casă, ţinută în vreo 
cușcă. 

Motanul Bonny dă și el din cap. 

— Exact. Drăguţa ta nu era înăuntru, ceea ce înseamnă că n-a 
prins-o. Vezi partea plină a paharului, Winston. 

Din păcate, nu pot să le împărtăşesc optimismul. Îmi fac atâtea 
griji pentru Odette şi pentru puişori, că nu prea pot să văd care e 
marea lumină de la capătul tunelului. Văd doar un gri întunecat care 
se preface tot mai mult într-un negru profund şi nesfârșit. 

— Merg să mă mai uit o dată în camera Kirei, murmur eu vlăguit. 
Poate că s-a întors între timp... 

Fireşte că nu cred nicio secundă ce spun. Dintr-odată simt că... Of, 
sfântă sardină, aș vrea să plâng ca un copil. 

În camera Kirei nu găsesc nici măcar un firicel din blana lui 
Odette a mea. Mai caut odată prin tot conacul înainte să ies iarăși 
prin spate la aer liber. Afară, ceilalți stau în cerc, dar nu pot să le 
suport acum privirile pline de milă și cuvintele de încurajare. 

Nu mi s-a întâmplat de multe ori în viaţă să vreau să-mi îngrop 
capul în proverbialul nisip. Poate că-aşa se întâmplă când ești 
îngrijorat nu doar pentru iubita ta, ci şi pentru copii. Şapte motive de 
îngrijorare te dau peste cap. 


În plus, te fac şi neatent, fiindcă n-am băgat de seamă în care 
direcție mergeam. Abia când simt ceva extrem de umed nechezând 
lângă mine înţeleg că am ajuns în ţarcul lui Bulli ăla. 

— Înh! fac eu şi-l privesc acuzator. De ce mă scuipi? 

Poneiul face pe nevinovatul. 

— N-am făcut așa ceva. 

Ce să-ți povestesc! Cum vine una ca asta!? Sigur mi-am închipuit 
că sunt acoperit de scuipat de ponei. Dau disprețuitor din cap și caut 
s-o şterg de-acolo, dar Bulli nechează: 

— Aşteaptă, Winston! Ăsta e numele tău, nu? 

N-am absolut niciun chef să stau la discuţii cu Bulli ăsta; numai el 
e de vină pentru ce s-a întâmplat. Fiindcă dacă nu i-ar fi monopolizat 
atenţia Kirei aşa cum a făcut-o, atunci n-ar fi scăpat-o pe Odette din 
ochi și nici eu n-aş fi ajuns, îngrijorat de moarte, în ţarcul lui ca să mă 
las acoperit de flegmă. 

— Fireşte, miaun eu absent și mă îndepărtez. 

Dar nu ajung prea departe, fiindcă Bulli mă prinde din urmă şi-mi 
taie calea. L-o fi înțepat vreun bondar sau ce-o avea? 

— Am auzit mai adineaori că prietena ta a dispărut, nechează el. 

Ei, ce să spun, nu e cine ştie ce chestie, fiindcă nu cred că e animal 
în curtea asta, ori de-aici, ori venit în vizită, care să nu fi auzit ce s-a 
întâmplat. 

— Şi să ştii că eu şi Wally ne-am uitat și noi după prietena ta. Aș 
vrea să ştii că animalele de-aici sunt foarte apropiate unele de altele. 

Foarte frumos, îmi trece mie prin cap. Şi eu cu ce mă aleg? Vrea să 
mă consoleze? Să se consoleze mai bine pe el, fiindcă dacă nu o lasă 
în pace pe Kira... 

— Şi am descoperit ceva care s-ar putea să te ajute cât îți cauţi 
prietena. 


Nu prea îmi vine a crede că Bulli ăsta poate să-mi dea mie un 
indiciu important. Dar sunt atât de disperat, că miaun lipsit de 
speranţă: 

— Ce-ai văzut? 

Bulli își încrețeşte botul alb. 

— De văzut n-am văzut nimic. 

Ştiam eu. Vrea doar să-și dea importanţă când de fapt n-are idee 
despre nimic. Ponei nenorocit! Ponei extrem de nenorocit și de 
enervant!!! 

— Dar am auzit şoarecii grajdului vorbind între ei. 

Şoarecii din grajd? Vorbind? Şi-atunci fac legătura: Odette l-o fi 
vânat pe vreunul dintre ei, fiindcă îi era foame. Poate că, făcând asta, 
a căzut în cine știe ce groapă și şoarecii au vorbit despre asta, fiindcă 
firește că sunt bucuroși că cea mai bună vânătoreasă a tuturor 
timpurilor a fost scoasă din circulaţie. Să fie posibil așa ceva? 

— Unde? Când? Ce? îl întreb eu pe Bulli. Sigur a căzut într-o 
groapă. Ştii unde? Vorbeşte odată și să nu scoţi prostii pe gură! 

Strig la Bulli. Abia mai târziu îmi dau seama că gurii lui i se zice 
de fapt bot. 

— Ţi-aş spune dacă m-ai lăsa. Şi cred că ești și puţin cam bătut în 
cap, fiindcă nu-mi aduc aminte să fi spus nimic de vreo groapă. 

Bine, bine. Poate că imaginația mi-a luat-o înainte. Dar e de 
mirare, când eşti bolnav de griji? Nu. Sigur că nu. 

— Ce-ai auzit? întreb eu supus. 

— O discuţie între doi şoareci lângă moara de orz. Își fac culcușul 
acolo de-o veșnicie şi, oricum, ăla e teritoriul șoarecilor. Este un soi 
de lege nescrisă în curte la noi. Chiar și pisicile o respectă. Ştim să 
trăim și să-i lăsăm şi pe alţii să trăiască. Cel puţin în anumite zone. În 
afara lor, e care pe care, înţelegi tu? 


Nu, pe toate conservele goale, nu înţeleg. Ce tot vrea să-mi explice 
poneiul ăsta lățos? Că aici în curte există alte legi? Că pisicile au voie 
să vâneze șoareci numai în afara teritoriului șoarecilor? Ce nebunie 
mai e și asta? 

— În orice caz, un șoarece i-a spus altuia că au avut o captură 
nemaivăzută. Vorbeau de ceva gras şi alb. 

CE??? Oare poneiul ăsta păros vrea să-mi spună că Odette a mea a 
fost prinsă de șoareci? De ȘOARECI? Că cea mai bună vânătoreasă a 
marelui oraș e ţinută prizonieră de nişte șoareci de câmp? Prostii. 
Prostii poneiești! Şi cum anume s-a întâmplat asta, mă rog? Nişte 
șoareci mici capturează o nobilă şi frumoasă pisică? Imposibil. Fir-ar 
să fie! Incredibil! 

— Bulli, nu vreau să te jignesc, dar ai tras cumva prea mult fân pe 
nas? întreb eu animalul negru. 

Se holbează la mine cu ochii lui mari şi căprui. 

— Fânul nu se trage pe nas, ci se mănâncă. Cel puţin aşa facem 
noi. Cum faceţi voi la oraș nu știu și nici n-aş prea vrea să aflu. Dar 
un lucru e sigur: nu sunt surd şi nici nu-mi imaginez lucruri care nu 
există. l-am auzit bine pe ăia doi șoareci vorbind și spuneau ceva 
despre un prizonier destul de gras şi foarte alb. 

— Aha! Deci era vorba despre un animal gras şi alb. Atunci nu e 
Odette. Prietena mea are o siluetă foarte frumoasă și e mereu atentă 
să nu se îngrașe. 

— Prostii, Winston, e foarte, foarte grasă. Cel puţin acum. Se 
zvoneşte că se află într-o situaţie specială. 

— Dar cum ar fi putut șoarecii să facă așa ceva? întreb eu timid. 

— Ăștia de-aici sunt dați cu toate alifiile, spune Bulli, fornăind. 
Dar cum au făcut-o exact, asta n-am mai aflat. Şi nici nu știu unde-şi 
ţin prizoniera. Tocmai când voiam să-mi ciulesc urechile, a trecut pe- 


acolo o maimuţă ciudată, făcând tot felul de tumbe. Şoarecii şi-au 
întrerupt conversaţia imediat și au tulit-o de-acolo. 

Floyd! La naiba! Ce talent are de a se nimeri la locul nepotrivit în 
momentul nepotrivit! 

Inima îmi bate ca nebuna și creierul îmi lucrează la turație 
maximă. Oare chiar poate să fie adevărat că Odette a mea a fost 
prinsă de șoareci? De ȘOARECI? 

În orice altă situaţie, aș fi spus un NU hotărât. Dar poate că aici, la 
ţară, şoarecii sunt mai mari și mai puternici. Şi poate că Odette a 
avut de-a face cu mai mulți deodată sau poate că au atras-o într-o 
capcană. Dar cea mai importantă întrebare care îmi vine în minte 
este: CE AU DE GÂND SĂ FACĂ CU EA? 

— Îmi poţi arăta încotro e silozul ăsta de orz? îl rog eu pe Bulli. 

El dă din cap. 

— Sigur, te duc până acolo. 

Numai că poarta de la ţarcul lui e închisă bine. Așa că-mi stă pe 
limbă să-l întreb cum are de gând să facă asta, dar chiar atunci 
deschide zăvorul cu botul, de parcă ar fi făcut asta de-o veşnicie, şi 
închide poarta la loc cu copita din spate. 

— Hai cu mine! îmi zice şi o ia la pas. 

Câteva secunde rămân mut de uimire, după care pornesc după el. 
Silozul se află cumva în afara curţii, undeva în spate, direct pe 
granița dintre curte și proprietatea unde locuieşte Lina. Poate de-aia 
știe Bulli atât de bine curtea din spate. 

— Bine, îți doresc succes, îmi spune el la sfârşit, când stăm 
amândoi în fața silozului. Dacă mai pot face ceva pentru tine, atunci 
spune-mi. Acuma prefer să mă întorc. Dacă vede Lina că am ieșit 
singur de-acolo, o să-și facă griji. 

Îmi mai face un semn amical şi pleacă. 


Stau în faţa silozului şi-mi storc creierii, încercând să-mi dau 
seama ce-ar trebui să fac mai departe. Să dau buzna înăuntru şi s-o 
caut pe Odette? Nu știu ce cârd de şoareci mă aşteaptă acolo 
înăuntru şi, dacă lucrurile sfârșesc prost, aș putea să cad în vreo 
capcană şoricească vicleană. Firește că nu mi-e frică de șoareci. 
Niciodată. Dar n-are rost să mă grăbesc aiurea și fără să mă gândesc 
mai bine. Dacă chiar au reușit să o prindă pe Odette, atunci sigur e 
vorba de șoareci din cale-afară de inteligenți și puternici. Altfel nu se 
explică — asta dacă nu cumva a auzit Bulli prost. 

Nu, nu pot să renunţ la această speranţă. Mă mai întind o vreme, 
ca să-mi scot neastâmpărul din oase şi apoi pornesc în vârful 
lăbuţelor înspre siloz. 

Se-aud foieli și fojgăieli, se fuge și se chițăie. Ar fi deştept din 
partea mea dacă aș prinde repejor unul dintre şoriceii ăştia care se 
furişează, acum după ce m-am lămurit că n-au de gând să încerce să 
mă prindă ei pe mine. O şterg, s-au pus pe fugă — aşa cum te-aștepţi 
să facă şoarecii sănătoși la cap. Când pisica e acasă, șoarecii nu mai 
joacă pe masă! 

Winston Churchill, trebuie s-o faci! Acum! Hai odată! Winston, fii 
un motan adevărat! Fă-o! Prinde şi tu în sfârșit un șoarece! Ai 
încredere în tine! GATA! 

Sar în față. Simt miros de şoareci. 

— Odette!? miaun eu din toţi plămânii. Odette, iubita mea, eşti 
aici? 

Tăcere. Nu se mai aude nimic foindu-se. 

— Odeeeeeette! 

Nu se-aude nimic. Absolut nimic. Mă uit în fiecare colţ, în spatele 
fiecărui sac, sar chiar și pe moară şi mă uit în gura ei imensă, din care 
iese orzul măcinat. 


Odette nu se vede nicăieri. Pe tot macroul din lume, iar n-am găsit 
nimic! 

Părăsesc silozul dezamăgit. „Teritoriul şoarecilor”, îmi trece prin 
cap. Ce prostie! Poate că Bulli ăsta a încercat să mă prostească. Da, și- 
a permis să facă mișto de mine și acum stă cu tovarășul lui albinos 
Wally în grajd şi nechează pe seama mea, că am căzut în capcana lor, 
ca un prost de la oraș ce sunt. 

Oh, nu, ce tâmpenie! 

O să merg eu acum în grajd şi-o să le arăt creaturilor ăstora 
nenorocite ce pot să facă ghearele mele. 

Ce obrăznicie, să profite de dispariţia lui Odette ca să se amuze pe 
seama mea! Dar, serios, la ce altceva ai putea să te aştepţi de la 
ponei? Sunt duși cu capul. O ştiam dinainte şi acum o ştiu și mai 
bine. 

Pornesc ca fulgerul înapoi spre curte, direct spre grajdul lui Bulli. 

Când să sar peste gardul țarcului, aud o voce care mă zgârie pe 
urechi: 

— Winston, ce grăbit eşti! Ai rămas fără suflu. Ai găsit vreo urmă? 

Pun frână şi mă întorc spre Sir Toby. 

— Lăţosul ăla negru m-a păcălit și-acum merg să-i arăt vreo 
două... scuip eu supărat. 

— Bulli? 

Dau din cap că da. 

— Nu cred, răspunde Sir Toby cu toată seriozitatea. Bulli e unul 
dintre animalele de treabă de-aici. E un tovarăș bun și prieten 
pisicilor. E isteț şi un spirit liber. Merge pe drumul lui și face ce vrea. 
Bine, nu-i e mereu ușor, fiindcă trebuie să împartă grajdul cu 
bătrânul Wally, și ăsta nu e tocmai un geniu, dacă înţelegi ce vreau 
să spun. Dar pentru Bulli aș băga și mâna în foc. 

Râd baţjocoritor. 


— Vai de mine! Și ce-ai spune dacă ţi-aș zice că tocmai a pretins că 
șoarecii au răpit-o pe Odette? Şi că la voi există un fel de lege 
nescrisă cum că silozul ăla de orz e capitala șoarecilor și e tabu 
pentru orice alte animale? Nu ţi se pare că e o poveste ciudată şi o 
nebunie completă? 

Aproape că pariez că Sir Toby o să râdă. Și că o să râdă de mine 
mai ales, fiindcă am fost atât de prost să cad într-o asemenea 
capcană. Fiindcă am putut crede, fie și pentru o secundă, că Bulli 
chiar a dat de urma lui Odette. Dar se întâmplă tocmai opusul. Sir 
Toby se strâmbă, de parcă tocmai ar fi muşcat dintr-o lămâie. 

— Văleu, înseamnă că e adevărat. 

— Ce? 

— Că şoarecii pornesc la luptă. 

— Pornesc la ce? 

— La luptă. N-ai auzit niciodată de răzbunarea şoarecilor? Despre 
revolta celor mici împotriva celor mari? De ziua răzbunării? De lupta 
pentru supremație? 

Nu pot decât să mă uit la el și să mă întreb dacă nu cumva n-a 
inhalat prea mult praf din sala aia în care stă. Şi-a pierdut mai multe 
doage decât şi-au pierdut caii ăia la un loc. 

— Trebuie să mă întorc la Kira. Poate că a găsit ea ceva între timp, 
îi explic eu și dau să plec. 

Ăştia de-aici sunt atât de trăsniți, că te doare pe tine capul. Când 
am căutat prin casa vânătorului ăluia bărbos, am crezut că Sir Toby 
și celelalte pisici sunt în regulă. Dar când mi se povestesc asemenea 
prostii, nu pot să le iau în serios. 

— Sunt sigur că sună ca o nebunie pentru tine, Winston Churchill. 
Acum mulți ani, când am părăsit orașul, toate lucrurile de aici de la 
ţară mi se păreau ciudate. Dar cum există reguli şi la oraș, aşa există 


și la ţară. Doar că aici sunt altele. Şi una dintre ele tocmai a fost 
încălcată. Nu știu dacă a fost intenţionat sau nu. 

Sir Toby a fost la origini o pisică de oraș? Deci așa se explică 
numele lui nobil şi originea sa aristocratică. 

Dacă n-aş avea alte lucruri pe cap, atunci chiar aș vrea să știu mai 
bine cum a ajuns să plece de-acolo. Dar am alte griji acum şi sunt 
uriașe. 

— Deci tu îl crezi pe Bulli, conchid eu. Să zicem că e aşa cum spui: 
ce propui să fac? 

Sir Toby îşi linge câteva secunde laba dreaptă din faţă, înainte să 
ridice privirea şi să-mi ceară imposibilul: 

— Winston, nu văd decât o posibilitate. Trebuie să prinzi unul 
dintre șoareci şi să-l interoghezi. 

Eu? Să prind şoareci? EU?? 

Sir Toby probabil nu bănuieşte că sunt un motan curajos şi nobil, 
care se învârte într-o societate aleasă și care n-are nici în clin, nici în 
mânecă cu prinsul șoarecilor. De ce m-aș îndeletnici cu așa ceva? E 
ceva neobișnuit pentru un motan așa arătos ca mine. Şi oricum n-am 
nevoie, fiindcă Odette e cel mai bun vânător. 

— Deci, Winston, când treci la pândă? Şi adu-ţi aminte că silozul e 
interzis. Altfel o să se lase cu vai și-amar. 

Înghit în sec. Mai înghit în sec o dată. Şi încă de câteva ori, după 
care îmi dreg glasul. 

— În curând... în curând... 

Mai înainte ar trebui să mă antrenez puțin. 

— De ce în curând și nu acum? mă întreabă Sir Toby direct. 

Bine, gata, trebuie să recunosc. La ce-mi folosește să mint? E vorba 
de Odette și dacă viaţa ei şi a copiilor noştri depinde de faptul că 
trebuie să învăţ să prind şoareci, atunci asta o să fac. Chiar așa! Eu, 
Winston Churchill, o să prind un şoarece şi-o să-l bag în sperieţi de 


n-o să mai ştie de el, până când îmi spune unde e Odette a mea. Asta 
fac. Garantat. Absolut. 

— Am o mică problemă, îi şoptesc eu lui Sir Toby. Eu... ăăă... eu 
nu prea știu cum să fac asta. 

— Ce anume? 

— Să prind şoareci. 

Sir Toby își ridică privirea şi-şi duce laba la frunte. 

— Doar nu vorbeşti serios! 


— Ba vorbesc serios. 
Sunt bucuros că am blana atât de groasă și de deasă, încât nu se 


vede că m-am înroșit cu totul pe dedesubt. 
— Poate că ai putea să-mi arăţi... să mă înveți...? 


Liber la vânat șoareci 


Nu pot. Pur și simplu nu pot. Ziceţi-mi cum vreţi: molâu, ratat — 
dar nu pot la momentul decisiv să atac și să-i dau cu laba în față 
unui şoarece mic și firav. Și nici cu şoareci mari și graşi nu pot. Nu 
pot să fac atâta rău unei alte creaturi, nu reușesc. Bine, i-am dat una 
mai devreme poneiului Bulli, dar asta e tot ce pot face, și-am făcut-o 
numai din cauza Kirei... în fine, Peterle şi Sir Toby mă privesc cu un 
amestec de amuzament și furie. 

— Frate, frate, frate, miaună Peterle. De ce stai ca prostul? Ti-am 
explicat, nu poate să fie atât de greu. 

— Cred că nu mai are nicio șansă, clatină Toby din cap. Nu mai 
poate să înveţe. l-am dat cinci ocazii separate şi mai că i-am pus 
șoarecii sub nas. Degeaba. Eu o șterg. Am lucruri mai bune de făcut 
decât să stau să-l dădăcesc pe motanul ăsta. 

Se întoarce să plece și iese din hambarul în care mă chinui de-o 
veșnicie să prind șoareci. Și Peterle îmi aruncă o ultimă privire 
supărată şi pornește spre sala de călărie. 

— Ce pierdere de timp, apucă să mai şoptească, după care 
dispare. 

Pierdere de timp. Foarte amuzant, ce să spun! 

Stau câteva momente singur, ascultând paiele foşnind ușor și 
urmărind mișcările și jocurile de umbră dintre scândurile podelei 
vechiului hambar. Se întâmplă exact cum au zis cei doi profesori ai 
mei. Dar oare există posibilitatea să prinzi un şoarece din ăsta mic 
fără să iei turbare? Oricum nu vreau să-i mănânc, ci doar să aflu 
unde e Odette. Și de ce au răpit-o şoarecii. E total absurd. Pisicile 
prind șoareci, nu invers. 

Sunt un motan, chiar un motan mândru și frumos, și totuși nu 
sunt în stare să prind șoareci. Dar situaţiile speciale cer măsuri 


speciale și trebuie să știi cum să treci peste tine însuți și să faci 
imposibilul posibil. Așa că o să prind un șobolan, şi-o să-l prind viu 
și nu pe jumătate mort, tocmai fiindcă vreau să aflu unde o ţin pe 
Odette. O s-o fac chiar... acum! 

Dar cum să încep? 

Bine, să zicem că mă pun la pândă. Stau nemișcat — sunt stană de 
piatră, cum s-ar spune. Respir foarte lent și încerc să nu fac mișcări 
bruște. 

Stau încordat până nu mai pot în colțul cel mai îndepărtat al 
hambarului de paie, după un stâlp, şi nu mă mișc din loc. Şi când o 
să văd un șoarece, sar imediat de-acolo și-l înhat. 

Şi dacă îl bat până-n las pe jumătate mort? Nu, nu pot să fac aşa 
ceva. Pur şi simplu nu pot. 

Winston, gândeşte-te la Odette. Gândeşte-te la pisoiaşi. Vrei să 
ajungă pe lume în captivitate doar pentru că tatăl lor, mândrul și 
curajosul Winston Churchill, a fost prea papă-lapte ca să prindă un 
șoarece? 

Nu! Niciodată! 

Văd un șoarece. Trece foarte relaxat prin fața mea. Foarte 
nonșalant, nu bănuieşte nimic. Cu o încredere imensă, crezând că nu 
i se poate întâmpla nimic, fiindcă nu se vede niciun dușman pe 
nicăieri. 

De ce n-au putut Peterle și Sir Toby să facă chestia asta în locul 
meu? În fine, înțeleg că au vrut să mă ajute, dar eu sunt de părere că 
pisicile ar trebui să facă ele însele lucruri pentru prieteni. 

— Cum o să-ți poţi privi iubita în ochi după aceea, Winston? m-a 
întrebat Peterle. 

Are dreptate, amândoi au dreptate. Trebuie s-o fac acum. Trebuie 
să uit de propriile traume și... 


Vâjjj! ies eu din spatele stâlpului și mă reped la șoarecele mic și 
inocent. Îmi scot ghearele. Ies singure, de fapt. Dar nu e bine. Deloc! 
Adică, stai AȘA! Cu ghearele scoase sigur o să-i fac ceva bietului 
șoarece. 

Winston Churchill, vino-ți în fire odată! Şoarecii de-aici nu pot să 
fie aşa mici și firavi, dacă au reușit ei să o prindă pe iubita ta gravidă 
şi să o ţină cine ştie pe unde. Împotriva voinţei ei și ca să te 
îngrijorezi tu până când nu mai știi de tine. 

ZDUP! se aude când cad cu toată greutatea corpului pe șoarece. Îl 
aud chițăind panicat și mi se face milă. Nu-mi place. Nu-mi place 
deloc. Nu sunt un tip din ăsta vulgar. Sunt un finuț căruia nu-i place 
să vadă şoricei însângeraţi în labele sale delicate. 

— Îmi pare rău, nu vreau să te mănânc! Nu-ţi fie frică! 

Simt inima șoarecelui bătând ca nebuna sub mine. E de neînțeles 
cum poate avea un șoarece așa mic o inimă aşa zgomotoasă. 

— Eşti bine? întreb eu. 

DUMNEZEULE, cum ar putea să fie când o pisică de douăzeci și 
două de ori mai mare decât el îl ţine sub picior cu toată greutatea? 
Serios acuma, cine ar răspunde: „Fireşte, totul e bine, sunt foarte 
relaxat?”. 

Mă întorc ușor şi-mi îndoi spatele, apropiindu-mă cu botul de el. 
Şoricelul mă priveşte cu ochii cât cepele. 

ÎI apuc uşor de blana de pe ceafă și-l trag într-o parte. Este 
complet nemișcat la mine-n gură. Atârnă ca un sac ud și nu scoate 
niciun sunet. 

Vai, vai, l-am omo... Dar gândul e atât de înspăimântător pentru 
mine, că nici nu-l pot duce până la capăt. Nu merge. E imposibil. 

Mă grăbesc afară din hambar, traversez curtea ca să intru în 
conac, trec pe lângă câţiva nuntași, care se holbează la mine 


dezgustaţi — firește, un motan cu un şoarece pe jumătate mort în 
gură nu prea face impresie bună -— şi ajung în camera Kirei fără suflu. 

E goală — nici că se putea mai bine! Nu vreau s-o las pe Kira să 
înțeleagă că acuma am ajuns vânător şi mâncător de şoareci. Nu, asta 
ar arunca o lumină proastă asupra mea. Chiar dacă de când am venit 
aici la conac eu și Kira n-am petrecut mult timp împreună, ceea ce e 
foarte atipic pentru noi și nu se explică decât prin faptul că ea își 
pierde vremea pe la grajduri. În orice caz, dintre oameni ea este cea 
mai bună prietenă mea și, sincer, așa aş vrea să rămână. Sigur ar 
șoca-o să mă vadă cu un șoarece pe jumătate mort în gură. 

Las șoarecele jos în culcușul moale al lui Odette şi mă uit la el. 

Nu văd nicio rană pe el. Niciuna externă, cel puţin. Nu se vede 
nici sânge, nici vreun loc în care să aibă blana ruptă; n-are nici cea 
mai mică zgârietură. Ţine ochii larg deschişi şi inima îi bate 
nebunește. Deci încă trăiește și nici răni interne nu pare să aibă. 
Lucru care s-ar fi putut întâmpla, având în vedere că am sărit pe el 
cu toată greutatea. 

— Şoarece? Alo, şoarece! E totul bine? îl întreb îngrijorat. 

Şoarecele se uită neîncrezător la mine. 

— Chiar mă întrebi aşa ceva? 

Răsuflu ușurat. Trăiește. Și poate chiar să vorbească. Din fericire. 

— Da, fireşte, te întrebam serios. 

— Ce malefic ești, mă ceartă șoarecele. Este cel mai rău lucru de 
care am auzit vreodată. Am auzit de pisici care se joacă cu prada lor. 
Şi din alea care-şi bagă colții în ea imediat. Pisici rele, cu labe urâte. 
Dar de pisici care să se arunce pe furiş asupra şoarecilor ca să-i 
întrebe după aceea dacă e totul bine, serios, ăsta este cel mai malefic 
lucru de care-am auzit până acum. 

Şoarecelui i-a sărit muștarul, e cât se poate de supărat. Așa că 
trebuie să îndrept lucrurile. Nu pot să-l las să vorbească aşa despre 


mine. 

— Nu vreau nici să mă joc cu tine până mori, nici să te mănânc. 
N-o să mă ating nici măcar de-un fir din blana ta. Nu-mi place 
mâncarea vie. Dimpotrivă. Vreau să aflu de la tine unde e prietena 
mea și mama copiilor mei. 

— Doar nu vorbeşti serios! 

— Arăt eu a motan care are chef de glume? 

Şoarecele dă din cap. 

— Nu, deloc. 

— Atunci sunt serios. Eu sunt Winston Churchill, iar prietena 
mea, Odette, o pisică albă ca zăpada şi frumoasă ca-n poveşti, care 
urmează să nască în orice moment, a fost răpită, după cât se pare, de 
tine și de tovarăşii tăi și e ţinută prizonieră pe undeva. Dacă-mi spui 
unde e sau dacă faci cumva să o eliberezi, atunci n-o să pățeşti nimic. 

Șoarecele se gândește. Îmi dau seama de asta fiindcă tocmai și-a 
încreţit fruntea. 

— Şi dacă nu vreau? 

Adică? Vrea să negocieze cu mine în situaţia lui? 

— Atunci o să te dau celorlalte pisici din curte, care sigur s-ar 
bucura de o gustare de după-amiază. 

E drept că a fost o ameninţare cam lipsită de eleganţă şi nici n-am 
spus-o serios, dar n-am de gând să mă las dus de nas de un șoarece. 

— Foarte bine, îmi zice șoarecele imediat. Avem aceeași problemă. 
Pe mine mă cheamă Fred — am fost tată de mai multe ori până acum. 

Fred. Pare de treabă. lar faptul că e tată stabileşte un fel de 
legătură între noi. 

— Fred, înseamnă că poți să-mi înţelegi disperarea. M-am 
îmbolnăvit de grijă pentru Odette și ştiu că șoarecii au de-a face cu 
dispariţia ei. Aşa că fii bun și spune-mi unde au ascuns-o. 

Fred ridică din umeri. 


— Am auzit ceva, dar trebuie să mă crezi că n-am avut nimic de-a 
face cu asta. Sunt tată și soț şi nu locuiesc aici la curte. Sunt șoarece 
de câmp și nu voiam decât să iau puţin orz pentru copii. Dacă pot, 
atunci caut să nu mă pun în pericol, fiindcă vreau să-mi văd copiii 
crescând mari. Chestia asta alţi șoareci au făcut-o. Dar au un motiv 
pentru ce-au făcut cu pisica albă, care probabil e într-adevăr Odette a 
ta. 

— Şi de unde ştii tu toate astea, dacă n-ai nimic de-a face cu ei? 

Nu sunt sigur că pot să am încredere în el. Îmi lasă impresia cum 
că ar fi de cuvânt și chiar arată a şoarece de câmp. Deși trebuie să 
recunosc că n-am mai văzut niciodată un şoarece de câmp. Dar așa 
îmi închipui că arată. Foarte câmpenesc şi cumva... ca și cum ar trăi 
în natură. 

— Am un auz foarte bun și oricum toată lumea ştie că există 
discordie între pisicile şi șoarecii de la curte. Are ceva de-a face cu 
zonele protejate. O înţelegere străveche între șoareci și pisici, dar 
care a fost încălcată de pisici de-a lungul timpului. Șoarecii vor să se 
răzbune acum pentru asta şi presupun că le prinde bine să aibă o 
pisică drept ostatic. Cel puţin aşa se spune peste tot. 

Ostatic? Odette este un ostatic? Într-o luptă teritorială dintre 
șoareci și pisici? Iubita şi biata mea Odette! 

Am venit aici la ţară ca să ne aducem copiii pe lume departe de 
gălăgia oraşului şi am nimerit în mijlocul unei lupte între șoareci şi 
pisici. Nu pricep. 

— "Trebuie să-mi arăţi unde o ţin pe Odette, îi zic eu lui Fred. Te 
implor, dacă îți pasă cât de puţin de familiile tinere, atunci o să îmi 
arăţi ascunzătoarea. 

Nasul lui Fred zvâcnește cu sălbăticie și-i face mustăţile să 
freamăte. 


— O să dau şi eu în bucluc dacă fac asta. Închipuie-ţi dacă află 
șoarecii de curte că te-am condus la ascunzătoare. S-a zis cu mine. Îţi 
dai seama. Şi cine ar mai avea atunci grijă de puii mei? 

Trag adânc aer în piept. Recunosc că nu sunt în apele mele. 

— Fred, te plac. Nu mi-am imaginat niciodată că o să-i spun așa 
ceva unui șoarece, dar ești de treabă. Aşa că m-ar durea şi pe mine 
dacă ar trebui să-ți fac rău. 

— Deci mă şantajezi? chițăie Fred, fără să-i vină să creadă. 

— N-o fac pentru că vreau, dar nu-mi laşi nicio alternativă. Așa că 
ori mă duci de bunăvoie la Odette, ori mă silești să... 

Fred mă întrerupe cu un alt chițăit. 

— Bine, bine, dar facem așa: îţi arăt direcţia în care trebuie s-o iei 
și apoi îmi văd de drum. Şi dacă o să te întrebe cineva vreodată dacă 
mă cunoşti sau dacă am schimbat vreo vorbă, o să negi totul. S-a 
făcut? 

S-a făcut! Logic. Și oricum, cine m-ar crede dacă le-aş spune că am 
vorbit cu un şoarece şi că am căzut la înțelegere? Pe toate sardinele 
nenorocite din lume, nici măcar moș Ene. 


La bine şi la rău 


— Winston, ce faci acolo? Ai prins cumva un șoarece? 

Kira se holbează la mine, uluită. Pe toate tartinele cu ton! A reușit 
să ne descopere. Şi nu prea pare să fie binedispusă ci... severă. Bine, 
poate că are de-a face şi cu faptul că e îmbrăcată altfel decât de 
obicei. Nu poartă blugi și teniși, ci cămașă şi fustă. Și își ține părul 
sus. Da, asta e: arată mai severă pentru că s-a gătit pentru nuntă. Eu 
mă fac că plouă şi-l mângâi pe Fred pe spate cu ghearele trase, ca să 
vadă că n-am de gând să-i fac rău. 

— Încetează imediat să mai loveşti bietul şoarece! strigă ea. Pisică 
rea! 

Bine, nu e de la haine atunci — pur şi simplu e prost dispusă. Mă 
apucă de ceafă şi mă trage departe de Fred. Au! Doar nu sunt câine! 
Fred chiţăie, de parcă ar suferi de niște dureri îngrozitoare. Stai aşa! 
Mă întorc spre el şi-l sâsâi. 

— Nu te mai preface că ţi-am făcut rău! Dacă îți închipui că 
spectacolul ăsta o să te scape de înţelegerea noastră, te înșeli. O să-i 
explic Kirei imediat cum stă treaba. 

Fred nu mai chiţăie. În schimb, râde de mine. 

— Cum să nu! Un motan îi explică unei fete că s-a înţeles cu un 
șoarece ca să scape altă pisică ţinută prizonieră de neamul șoricesc. 
Ce tot bălmăjeşti acolo? 

Miau! Ce obrăznicie! Și eu care-mi făceam griji ca nu cumva să-l 
rănesc pe puturosul ăsta. Pe scândura mea de ascuţit ghearele, dacă-l 
mai prind o dată, n-o să-l mai menajez. 

Mă eliberez din strânsoarea Kirei, îi cad la picioare și mă pun să 
miaun acuzator. Arăt tot timpul spre Fred și sper să se vadă că sunt 
foarte indignat. Kira și eu suntem frați de suflet, așa că sper să 
înțeleagă că mă plâng de ceva aici. 


Kira se încruntă. 

— Ce vrei să spui? Că nu i-ai făcut nimic şoarecelui? 

Miaun ceva mai supărat. Kira zâmbeşte. 

— Nu mai spune! Șoarecele ţi-a făcut ție rău? Atunci retrag ce-am 
spus. 

Fred se freacă la ochi. 

— Nu se poate așa ceva?! Chiar te înțelege! Nebunie! 

— Doar ce ţi-am spus. Şi dacă Winston Churchill spune ceva, 
atunci vorbește serios. 

— În regulă, şefule! murmură Fred şi se aşază din nou pe pernă. 

Bun băiat! Kira mă mângâie ușor pe cap și se duce la culcușul lui 
Odette pentru a-l privi pe Fred mai îndeaproape. 

— Bine, Winston, dar eu tot n-am înțeles ce ai de gând cu 
prietenul tău, șoarecele. 

Mă gândesc. Cum să-i explic eu prezenţa lui Fred aici fără ca ea 
să-l dea afară pe ușă? Dacă-mi scapă acum, n-o să-l mai găsesc 
niciodată. Şi dacă nu-l găsesc pe el, n-o mai găsesc nici pe Odette. 

la să vedem: ce motiv aş putea să am ca să-l ţin pe Fred în 
cameră? Asta e! Celelalte pisici! 

Cum Kira iubește mult animalele, sigur n-ar vrea ca celelalte pisici 
să-l vâneze pe bietul Fred. Dacă-i explic că Fred e rănit și că l-am 
adus aici ca să-l ocrotesc până se face bine, atunci sigur o să-l lase 
aici. Aşa că păşesc spre culcuș, arăt cu mâna spre dosul lui Fred şi 
încep să miaun cu jale. 

— Haide, Fred, prefă-te că te dor picioarele din spate în aşa hal că 
nici nu mai poţi să fugi, îi propun eu partenerului meu șoricesc. 

— Ă? Dă de ce? 

— Nu mai pune întrebări! Fă-o! îi ordon. 

Nasul lui ascuţit zvâcneşte de câteva ori, după care se ridică ușor 
de pe perne și şchioapătă de ţi se topește inima. 


— O, nu! strigă Kira. Bietul animal! Abia dacă poate să meargă. 

Bagă mâna în coş și-l ridică pe Fred cu multă grijă. După ochii lui 
holbaţi, îmi dau seama că i se pare înspăimântător să fie ţinut în 
mână de un om. Nu e de mirare, șoarecii de câmp nu trec prin aşa 
ceva în fiecare zi. 

— Ajutor! urlă Fred şi arată ca și cum s-ar pregăti să sară din 
mâna ei în orice secundă. 

— Stai calm, tovarășe! Kira nu-ți face nimic. Vrea să vadă ce ai, aşa 
că prefă-te că te doare ceva. 

Ca la un ordin, Fred își lasă capul în jos şi-şi târăşte picioarele din 
spate, începând să chiţăie. 

— Biet șoricel mic! Ce ți s-a întâmplat? 

Şi acum intervin eu: sar de colo colo prin fața Kirei, scuip şi mă 
lupt cu un duşman invizibil. Este o luptă sălbatică, brutală, măcar 
atâta se înțelege. 

— Bine, Winston. Vrei să-mi spui că șoarecele a fost într-o luptă? 
Cu cine? 

Scuip şi mai tare, sar ca sălbaticul şi-mi scot ghearele, pe care apoi 
le îndrept spre Fred, cu labele întinse. 

— Cu alte pisici? Pisicile din curte l-au vânat? 

Bingo! O sută de puncte! Dau din cap şi miaun. 

— O, nu! Micuţul! Și tu l-ai adus în siguranţă, nu? 

Dau iar din cap. 

— Bine, atunci e mai bine ca șoarecele să rămână aici când 
coborâm noi. 

la stai puţin! Că trebuie să cobor sunt de acord! Dar nu cu Kira! 
Vreau să cobor cu Fred, ca s-o caut pe Odette. Mă pun în fund și o 
privesc pe Kira îmbufnat. Îşi dă seama imediat că planul ei nu prea 
îmi convine. 


— Winston, deci nu vrei să vii? Nunta trebuie să înceapă din clipă 
în clipă. Nu vrei să vezi cum se căsătoresc Werner și mama? 

Pare cu adevărat dezamăgită. Vai, dar ce să fac? 

— E din cauza lui Odette? Îţi faci griji că încă n-am găsit-o? Îţi 
promit c-o s-o găsim. Dar nunta asta este o ocazie foarte specială 
pentru mama. Şi pentru mine la fel. O să fim o familie adevărată. Te 
rog, Winston, trebuie să vii. 

Miau, bine. Dacă-mi vorbeşte aşa, n-am cum s-o refuz. Îi arunc o 
privire lui Fred. 

— Ai auzit ce-a zis, tovarășe. Trebuie să merg cu ea. Dar îți promit 
că mă grăbesc. 

— O, nu! Şi eu ar trebui să te aştept aici? Doar nu vorbeşti serios! 

— Îmi pare rău, dar n-am ce face. 

Mustaţa lui Fred începe să tremure. Nu de bucurie, asta e clar. 

— Trebuie să ajung acasă! Să nu te-aștepți să mă găsești aici când 
te-ntorci. Am şi eu nevastă și copii. 

Nu prea cred. Nu așa ne-am înţeles. Înțelegerea rămâne 
înțelegere. Ridic laba şi ating piciorul Kirei, ca să-i fac semn spre 
Fred. 

— Vrei să spui că șoarecele nu e în siguranţă aici fără tine? 
întreabă Kira. Da, poate că ai dreptate. Stai aşa. 

Se uită prin cameră, după care se duce la o banchetă de lângă pat, 
pe care stă geamantanul, și-l deschide. 

— Încă mai am cutia de carton de la pantofii pe care i-am 
cumpărat special pentru nuntă. Şoricelul poate să stea în ea până ne 
întoarcem noi. 

— Ce? NU! În niciun caz! strigă Fred. 

Însă Kira n-are cum să-l înțeleagă. la șoarecele care se zbate, îl 
așază în cutie și-i pune capacul. 

— Așa o să fii în siguranţă. 


După care aşază cutia pe raftul de cărți şi pune câteva cărți peste 
capac. 
— Haide, Winston, nu vreau să pierdem ceva! 


XXX 


— Dragi miri, dragă Anna, dragă Werner, încep cu un fragment 
din Biblie care ne vorbeşte despre miracolul care ne-a adus pe noi 
aici astăzi, despre miracolul care v-a adus pe voi împreună. Este 
vorba despre miracolul iubirii. 


Și chiar dacă mi-aş împărți toată averea pentru hrana săracilor 
şi n-aş avea dragoste, nu-mi foloseşte la nimic. 
Dragostea este îndelung răbdătoare, 

este plină de bunătate, 

dragostea nu pizmuieşte, 

dragostea nu se laudă, 

nu se bucură de nelegiuire, ci se bucură de adevăr, 
acoperă totul, 

crede totul, 

nădăjduieşte totul, 

suferă totul. 

Dragostea nu va pieri niciodată. 


Simone îşi opreşte pentru câteva momente predica şi se uită în jur. 
Babușca deja plânge de emoție, a scos o batistă și încearcă să se 
șteargă la ochi fără să-şi ia rimelul. Şi doamna Hagedorn pare foarte 
impresionată — deşi nu știu dacă nu e cumva din cauza faptului că și- 
a auzit fata ținând predica așa de frumos. Beate, în schimb, stă lângă 
soţul ei şi cască din când în când. Sau îşi dă ochii peste cap când o 


aude pe Simone invocând iubirea. Nu pare să creadă prea mult în 
sentimentul ăsta; trebuie să fie trist pentru ea. Dac-aş putea, aş vărsa 
și eu câteva lacrimi. Mai ales că mă gândesc tot timpul la Odette. Pe 
care o iubesc ca pe ochii din cap. În orice caz, Simone ar putea 
pomeni că iubirea este un lucru important şi pentru animale. Cel 
puţin pentru pisici. Nu vreau să vorbesc despre câini. Cine știe ce-o 
fi important în viaţă pentru ăia? 

În timp ce eu mă gândeam la dragostea dintre pisici, câini şi alte 
creaturi, Simone pare să fi trecut la altă temă. Acum s-a așezat chiar 
în fața lui Werner și a Annei și le vorbeşte amândurora pe un ton 
foarte serios. Nu, de fapt, le pune nişte întrebări. Mai întâi se 
întoarce spre Werner, pe care și de la cinci metri depărtare pot să-l 
văd cât e de agitat. E alb la față ca varul, trece de la palid la foarte 
palid, dar poate că asta e pentru că și-a strâns papionul ăla prea tare 
la gât. Şi Anna poartă ceva deosebit: o rochie albă, foarte lungă, ale 
cărei poale ating pământul. Pare nepractic, dar foarte frumos. 

— Werner Alexander Hagedorn, vrei să o iei de soţie pe Anna 
Kovalenko, pe care ţi-o încredințează Dumnezeu, şi juri să o iubeşti 
și s-o respecţi ca pe-o nevastă și să trăiţi împreună în legea 
Domnului - la bine şi la rău — până când moartea vă va despărți? 
Răspunde: Da, aşa să-mi ajute Dumnezeu. 

Werner înghite în sec şi răspunde cu o voce răgușită: 

— Da, aşa să-mi ajute Dumnezeu. 

Acum Simone se întoarce spre Anna. 

— Şi tu, Anna Kovalenko, vrei să-l iei de soț pe Werner Hagedorn, 
pe care ţi-l încredințează Dumnezeu, şi juri să îl iubeşti şi să-l 
respecţi ca pe-un soț și să trăiţi împreună în legea Domnului — la 
bine și la rău — până când moartea vă va despărți? Răspunde: Da, așa 
să-mi ajute Dumnezeu. 

Anna trage aer în piept și apoi spune cu o voce puternică: 


— Da, aşa să-mi ajute Dumnezeu. 

Werner, care adineaori părea la fel de înfricoșat ca Fred când 
aterizasem eu deasupra lui, ridică acum mâinile în aer şi strigă 
„Yes!”; oaspeţii aplaudă, Kira mă ia în braţe și mă strânge la piept, 
babuşca jeleşte ca un copil mic și chiar și Beate se încumetă să 
zâmbească. În fine, se pare că interviul ăsta scurt a fost cea mai 
importantă parte a întregii poveşti. 

—  Staţi! Staţi, iubiţilor! intervine însă Simone. Încă nu am 
terminat! Cine are inelele? 

— Eu, zice Roland, fratele lui Werner și soțul demn de compătimit 
al lui Beate. 

Se ridică de pe scaun, vine în faţă și-i dă lui Simone o cutiuță pe 
care ea o deschide cu grijă. Acolo se văd două inele; unul din ele 
sclipeşte foarte frumos. 

— Acum faceţi schimb de inele. 

Gata, acum am priceput. Când oamenii se căsătoresc, se 
însemnează unul pe celălalt cu câte un inel. Lucru foarte practic, de 
altfel, fiindcă aşa văd ceilalţi oameni că un bărbat sau o femeie 
aparţine altcuiva. E ca atunci când le pui cipuri pisicilor, ca să poată 
fi găsite mai repede dacă se pierd cumva. Numai că cipul nu 
străluceşte aşa frumos ca inelul ăsta pe care Werner i-l dă Annei 
chiar acum. 

După ce se termină toată chestia asta cu inelele, Simone le 
zâmbește încurajator amândurora. 

— Acum vă rog să vă dați mâinile. 

Werner ia mâna Annei într-a lui şi văd că tremură ușor. Acum și 
Simone îşi pune amândouă mâinile încetişor peste ale lor și, ridicând 
privirea spre oaspeţi, spune: 

— Ce Dumnezeu a unit să nu mai despartă niciun om. 


După care face o scurtă pauză, zâmbeşte şi-l înghiontește pe 
fratele ei. 

— Gata, Werner! Poţi să săruți mireasa! 

Lui Werner nu trebuie să i se spună de două ori — în strigătele 
oaspeţilor, o strânge pe Anna în braţe și o sărută îndelung. Sfântă 
sardină, incitante mai sunt şi căsătoriile astea! 


Și-acum mergem în subteran! 


— Frate, da mult ţi-a mai luat, chiţăie Fred de îndată ce ridic 
capacul cutiei. Încă puţin şi m-aș fi sufocat. 

— Îmi pare rău. 

Exagerează când spune că s-ar fi sufocat. În cutie ar mai fi încăput 
încă şaisprezece d-alde Fred, aşa că era oxigen cât pentru 
șaptesprezece șoareci. Dar nu vreau acum să fiu penibil și să-i ţin o 
lecţie de fizică. De fapt, abia dacă mai am răbdare şi vreau să trecem 
direct la treaba asta cu Odette. 

— Familia mea umană sărbătorește o nuntă și tocmai au avut 
cununia. N-am putut să plec mai repede. Kira s-ar fi supărat pe 
mine. Şi Werner la fel. Poate şi Anna... 

Fred mă privește nedumerit, încrețindu-și nasul. 

— Adică familia ta umană este mai importantă pentru tine decât 
Odette și puii tăi nenăscuţi? 

Ce? Prostii! Salată de macrou! 

— De fapt, n-a trecut nicio secundă în care să nu mă gândesc la 
Odette și la copii, mă apăr eu. Nicio sutime de secundă! 

Fred dă ochii peste cap. 

— Cum spui tu. Eu nu pot să zic decât că pe mine nici sfârșitul 
lumii, darămite o nuntă, nu m-ar fi oprit să-i salvez pe Elisa mea și 
copiii, dacă trebuiau să fie salvați. 

Prostul! De ce încearcă el să mă facă să mă simt nevinovat? 
Oricum e inutil, pentru că deja mă simt vinovat de multă vreme. 

— În fine. 

Îmi îndrept spatele şi-mi înalţ capul. 

— Am avut motivele mele! Dar acum m-am întors și te rog să-mi 
arăţi unde o țin șoarecii prizonieră pe Odette. 


Am zis să nu mai pierd timpul cu Fred discutând la nesfârșit 
aceeași problemă, ci să trec la treabă. 

El pășeşte afară din cameră şi eu în urma lui. Când suntem 
aproape de uşa de la intrare, îmi dau seama că încă se sărbătoreşte 
nunta. 

Beate sigur ar face o criză de isterie şi ar urla la unison cu doamna 
Hagedorn dacă l-ar vedea pe Fred. Şi atunci Werner s-ar simți 
responsabil să prindă șoarecele. l-ar putea da prin cap — având în 
vedere cât de agitat e cu toată căsătoria asta. Abia dacă-l mai poți 
recunoaşte, așa de emoţionat e. 

— STAI! strig eu la Fred. Mai bine s-o luăm prin spate. 

Fred se oprește, se întoarce spre mine şi-mi zice: 

— Ţi-e cumva rușine să fii văzut cu mine? 

Poftim? Ce mai e și cu întrebarea asta? N-a spus el singur că 
trebuie să evităm să fim văzuți împreună? Pe toate bucăţile de 
hering, să mai înțeleagă cineva şoarecii! 

— Nu e vorba de rușine, îi explic eu limpede, chiar dacă 
întrebarea mi se pare inutilă și complet pe lângă. Mai degrabă nu 
vreau să atrag atenția asupra ta şi, implicit, şi asupra mea. Vreau 
doar s-o caut, s-o găsesc şi s-o eliberez pe Odette. 

Lucru care ar dura infinit mai mult dacă, așa cum am spus, 
mulțimea de petrecăreţi ar vedea un șoarece cu o pisică în urma lui. 

Fred dă din cap gânditor. 

— Poate că ai dreptate... recunoaşte el într-un sfârșit și pornește 
spre intrarea din spate. 

Străbate conacul cu viteza fulgerului. Eu mă ţin după el. Porneşte 
în fugă spre siloz. 

Așa deci, înseamnă că Odette e ascunsă pe acolo pe undeva. Deşi 
mă gândesc că am căutat-o până şi în cel mai mic ungher şi-n cea 
mai mică gaură. 


— E în siloz? 

— Nu! Dar am nevoie mai întâi de o mică porţie de ovăz. Mor de 
foame, răspunde el. 

Nici nu termină bine de vorbit, că se şi duce în siloz să mănânce. 
Se îndoapă ca un hamster care se pregăteşte pentru hibernare. În 
câteva secunde, e de două ori mai mare ca înainte. Nu pot decât să 
fiu uimit. Şi să-mi zic: Sfântă scândură de ascuţit ghearele, sper să nu 
plesnească înainte s-o găsim pe Odette. 

— Fred, nu vreau să te grăbesc, dar... 

— HAP! HAP! HAP! 

Ăăă... şoarecele tocmai a râgâit. Nu mai pricep nimic. Ce maniere! 
Ceea ce-mi amintește iar de țăranii ăştia de aici. Sunt cam neciopliți. 
Așa spusese și doamna Hagedorn mai devreme. Deşi eu sunt rareori 
de acord cu mama lui Werner. Dar vorba aia: excepţiile confirmă 
regula. 

În cele din urmă, șoarecele e sătul şi porneşte la drum. Mă ţin 
după el. 

— Trebuie să merg repede să duc niște mâncare acasă, îmi spune 
Fred brusc şi o ia la dreapta. Altfel iar o să se supere Elisa pe mine 
fiindcă cei mici n-o să mai poată dormi de foame. 

Ce? Acuma facem o vizită şi familiei? Nu prea cred. Doar nu e 
serios! 

— Fred, trebuie să-ți amintesc din nou de înțelegerea noastră? 
întreb eu pe un ton ameninţător. 

— Nu! răspunde el şi porneşte cu pași mici spre câmp. 

Alo! Mai e mult? Sunt sigur că iubita mea nu e ascunsă pe-aici, pe 
câmpuri și păşuni. 

— Fred, trebuie să mă duci pe loc la Odette! strig eu supărat. 

Fred merge mai departe, de parcă nici n-aş fi strigat la el. 

Supărat din cale-afară. 


Se vede că nu merge așa. Mă reped la el și mă pregătesc să-i dau 
una peste cap cu laba stângă, ca să-i arăt cât de serioasă e 
amenințarea mea. Dar nu mai apuc. 

POC! Şoarecele dispare. Pur şi simplu. Parcă l-a înghițit pământul. 

Pe toate piftiile de heringi! Fred m-a păcălit. Nici în vis nu-i 
dăduse prin cap să mă ducă la ascunzătoarea lui Odette. A venit 
intenționat pe câmpul ăsta și apoi s-a furișat în prima groapă. Și eu, 
prostul de mine, am avut încredere în el. Sunt orb şi prost. Trebuie s- 
O recunosc. 

Orb și prost. 

— Fred, serios, eşti cel mai șiret şoarece pe care l-am întâlnit 
vreodată, strig eu furios şi dezamăgit. Dar gândeşte-te că în viaţă te 
întâlneşti întotdeauna de două ori cu cineva. Asta se aplică și 
pisicilor şi şoarecilor. 

— De ce te burzuluiești așa? aud brusc de undeva din spate. 

Mă întorc repede şi mă holbez în doi ochi mici. Sunt ai lui Fred? 
Pe tot heringul prăjit din lume, toţi şoarecii ăștia arată la fel. 

— Fred? Tu ești? întreb eu nesigur. 

— Fireşte... Doar nu crezi că ţi-a ieșit lisus în cale în formă de 
șoarece. 

Dau din cap. Sunt lipsit de cuvinte. 

— Şi de ce țipi ca sălbaticul și cu atâta furie? Vrei să se trezească 
micuţii mei și să se întoarcă în pat toată noaptea? 

— Eu...ăăă... 

— Tu... ăăă? 

— Credeam c-ai șters-o. Că m-ai păcălit. 

Fred face ochii mari. 

— Ce? Cum de ţi-ai închipuit că aș face un lucru așa de necinstit? 
Sunt un șoarece care se ține de cuvânt. Și dacă am făcut o înțelegere, 
atunci o respect. 


Fred e chiar supărat și mie mi se face puțin rușine. 

— Îmi pare rău, nu prea am avut de-a face cu șoarecii, încerc eu să 
mă apăr. 

— Las-o baltă! spune Fred. Important e că puii mei au ce să 
mănânce şi că nevastă-mea e bucuroasă și mulțumită. Acum să ne 
îngrijim ca şi în familia Churchill să existe un final fericit. 

Îmi face cu ochiul și o ia din loc. 

Se duce direct înspre siloz, şi chiar dacă mi-am propus să am 
încredere în el, toată chestia asta mi se pare puţin ciudată. 

— lar mergem la siloz? 

— Nu. 

— Atunci unde? 

Fred se oprește. 

— Încolo. 

— Încotro? 

Freud arată spre un capac de canalizare. 

— Asta e intrarea în vechea reţea de canalizare, în care şoarecii, 
din câte-am auzit, e posibil s-o fi ascuns pe doamna ta. 

— Acolo... acolo jos? şoptesc eu îngrijorat. 

Biata Odette! Fred dă din cap că da. 

— Eu unul n-am fost niciodată jos, dar am auzit că pe undeva prin 
culoarele alea întortocheate ale canalizării s-ar afla o adevărată 
închisoare. 

Mai arată odată spre capac şi-mi face semn. 

— Eu o să plec acum, Winston. Mi-am îndeplinit partea mea de 
înțelegere și te-am adus aproape de ascunzătoare. 

Fred se întoarce în loc şi se pregăteşte să plece. 

— Nu! Stai! Aşteaptă! Cum ar trebui să ajung acolo jos? Poate că 
tu ai loc prin găurile alea mici din capac, dar eu în niciun caz. 


Fred se dă într-o parte și arată spre o conductă care iese din 
pământ. 

— Pe-aici ajungi înăuntru. Te-am dus la canal ca să-ţi arăt cât de 
adânc e. 

Asta mă linişteşte, ce să mai! 

— Mulţumesc, șoptesc eu și dispar repede pe conductă. 

Deodată, în jurul meu se face întuneric și umed. După nici câțiva 
metri, încep să înțeleg că n-o să găsesc niciodată drumul cel bun. 
Coridoare nesfârșite pornesc în multe direcții din conducta 
principală. E ca un labirint subteran. Dacă mă rătăcesc aici, nu mai 
găsesc niciodată drumul înapoi. Și nici pe Odette. 

Nu, aşa nu merge. Am nevoie de cineva. Cineva care ştie ce să 
facă în canalele astea şi care să aibă un simţ al orientării de nota zece. 
Cineva ca Fred! 

Alerg înapoi şi mă năpustesc ca un fulger afară din conductă. Sper 
să nu fi apucat să se întoarcă în casa lui de sub pământ. 

Dar am noroc. Îl găsesc pe Fred tot în dreptul conductei, 
privindu-mă cu ochi holbaţi. 

— Hopa, ai găsit-o deja? 

Trag adânc aer în piept. 

— Nu. Şi nici n-o să reușesc dacă nu mă ajuţi. Nu pot să fac nimic 
acolo jos fără cineva ca tine. Fred, serios, trebuie să mă ajuţi. Trebuie 
să vii cu mine s-o căutăm pe Odette, încerc eu să-l conving. 

— Prietene, dacă vreunul dintre şoareci mă vede cu tine acolo jos, 
s-a zis cu mine. 

Mă uit la el mut. 

— Și ce-o să spună copiii tăi când o să afle că ai fost prea leneș ca 
să ajuţi o familie la nevoie? 

Fred rămâne o clipă pe gânduri. 


— În primul rând, nu e adevărat şi, în al doilea rând, de unde ar 
putea să afle? 

Mă uit în ochii lui. 

— Aş putea să le spun pisicilor din curte şi ele sigur o să se 
îngrijească la orice ocazie ca cineva din cercul unui șoarece pe nume 
Fred să afle că lui i-a fost indiferent că o pisică nevinovată de oraș și- 
a adus pe lume şi mai nevinovaţii ei puișori într-o rețea de canalizare 
și că i-a crescut acolo. Copiii tăi crezi c-o să fie mândri de tăticul lor? 

— Eşti o pisică vicleană de oraș, îmi spune Fred şi-mi face semn 
să-l urmez. 

În curând suntem iarăși în canalizare, luând-o când la stânga, 
când la dreapta. După câţiva paşi, am pierdut deja direcţia. Din când 
în când dăm peste șoareci care se plimbă pe-acolo. Câteodată reușim 
să ne ascundem în ultima secundă, înainte ca vreun şoarece gras să 
dea peste noi. Fred e îngrijorat că am putea fi văzuți împreună, iar eu 
— că s-ar putea să n-o găsim pe Odette. 

Situaţia mi se pare tot mai lipsită de speranţă și nu mai pot spune 
dacă am petrecut minute, ore sau zile întregi aici jos. Deodată, îl aud 
pe Fred. 

— Sunt sigur că asta e temniţa în care o ţin prizonieră pe Odette a 
ta. 

Tresar ca electrocutat. Mă reped pe lângă Fred și mă strecor 
printr-o deschizătură îngustă în întunericul de pe partea cealaltă. O 
s-o văd pe Odette, o s-o eliberez! Şi dacă pentru asta trebuie să mă 
transform într-un vânător de şoareci, atunci o s-o fac. Sunt atât de 
supărat că-mi ţin biata şi nevinovata iubită într-o temniţă întunecată 
și umedă, încât aş putea să explodez de furie şi de poftă de 
răzbunare. 

— Odette! strig eu. Rezistă! Vin! 

Dar, vai, viața mea, Odette nu mai e aici. Nu MAL e. 


Chiar dacă sunt copleșit de dezamăgire, încă-i pot simți mirosul. 
L-aş recunoaște oriunde, chiar și dintre milioane de mirosuri. 

— E acolo? întreabă Fred. 

— Nu, răspund eu decepţionat. Dar a fost aici. Totul miroase a ea 
și, dacă nu mă înșel, văd pe jos câteva dintre firele ei de păr albe şi 
minunate. 

Sfântă sardină, oare am ajuns prea târziu? Ce-au făcut șoarecii 
ăştia perfizi cu Odette a mea? 


Spectacol cu pisici împotriva voinței mele 


La întoarcere, abia dacă mă pot stăpâni. Ce mi-ar plăcea să culc la 
pământ următorul șoarece care-mi iese în cale! Firește că nu pe Fred 
— dar orice alt șoarece trebuie să se dea din calea mea. Oricum, Fred 
e cel care mă trage repede în câte o ascunzătoare de fiecare dată când 
e cât pe-aci să dăm nas în nas cu vreunul dintre tovarășii săi. Îmi 
vine să crăp. 

— Winston, înţeleg că ești dezamăgit, dar dacă o să tot umbli aşa 
neatent prin canalele astea, o să fim descoperiţi înainte să ajungem la 
ieșire, încearcă Fred să mă liniştească. 

Dar de fapt nu face decât să mă enerveze și mai tare. 

— Nu sunt dezamăgit, sunt disperat! Este o diferență URIAȘĂ 
între ele! scuip eu spre micul şoarece, care, de frică, se dă înapoi cu 
jumătate de metru. 

— Uau, bine! Acum linişteşte-te, n-am ce face dacă n-am găsit-o 
pe Odette. Poate că a reuşit să fugă şi când ajungi acasă o s-o găsești 
în culcușul ei moale, aşteptându-te. 

Da, da, cine să creadă una ca asta? Dar nu cred că Odette a 
dispărut de pe fața pământului. Cred că rozătoarele astea oribile au 
dus-o într-un alt loc. Acum întrebarea e: unde anume? 

— Fred, trebuie să-mi spui cine se află în spatele trebii ăsteia. Cine 
e liderul bandei? Trebuie să-l găsesc imediat. 

Şoricelul ridică din umeri cu regret. Sau bănuiesc că asta face, 
fiindcă nu văd prea bine în întunericul ăsta. 

— Nu prea știu. Ca șoarece de câmp, n-am fost băgat în treaba 
asta. Am auzit numai zvonuri. Șoarecii şi pisicile și-au împărțit 
curtea. Atâta vreme cât fiecare rămâne pe teritoriul lui, nu e nicio 
problemă. Dacă niciun șoarece nu apare în conac, atunci oamenii 
sunt mulțumiți și hrănesc pisicile. Dacă nicio pisică nu intră în siloz, 


atunci şoarecii sunt mulțumiți și mănâncă pe săturate. Este o situaţie 
din care câștigă toată lumea. Sau mai bine spus că ERA o situaţie din 
care câştiga toată lumea. Până când cine știe ce idiot n-a mai 
respectat pactul și s-a ales praful de tot. 

Oftează. lar mie mi se învârte capul. Un lucru nu pot să înțeleg: ce 
vor şoarecii de la Odette? Sigur n-are nimic de-a face cu toată treaba 
asta. 

— Fred, dac-aş putea vorbi cu cineva care e băgat mai bine în 
treaba asta... doar să vorbesc, nu să-l mănânc, promit. 

— Şi ce-o să rezolvi? Că nici aşa n-o s-o primeşti pe Odette înapoi. 

— Ba da, sunt sigur. Cearta asta dintre şoareci şi pisici este cheia 
spre eliberarea lui Odette. Cine a răpit-o o să vrea ceva de la pisici. Și 
vreau să ştiu ce anume. Și dacă primeşte ce vrea, atunci o să-i dea 
drumul lui Odette. 

Fred dă din cap. 

— Poate că ai dreptate. Dar tot nu pot să te ajut. Dacă se află că 
am ajutat o pisică, sunt terminat. Îmi pare rău! Te scot afară, dar apoi 
merg, la familia mea. 

Fireşte, cum să nu. E important ca el să ajungă la ai lui. Ce se 
întâmplă cu ai mei nu-l mai interesează. Mergem unul după altul în 
tăcere până când ajungem iar la ieșirea din canalizare. Ne cățărăm 
afară și apoi mai stăm o vreme unul în fața altuia. 

— Da... păi... îţi doresc mult succes. Trebuie să plec, îmi spune 
Fred, scoțându-se din situația neplăcută. 

Se întoarce cu spatele şi dispare imediat în întuneric. 

Rămâne în urma lui o pisică singură şi fără noroc. 


XXX 


— Winston, unde-ai fost? Te-am căutat peste tot. Și șoricelul ăla a 
dispărut și el. 

Kira pare foarte îngrijorată când mă găseşte în fața conacului. 
Renunţ să-i mai explic ce s-a întâmplat. N-ar rezolva nimic. În 
schimb, intru cu ea în casă, însoțiți de o muzică gălăgioasă. 
Zgomotul vine din grădina din spatele sălii încăpătoare în care s-au 
căsătorit Werner și Simone. Ușile mari sunt ţinute deschise ca să se 
poată ieși din cameră direct în grădină. Pe gazon cineva a ridicat o 
chestie care, de departe, seamănă cu pianul din apartamentul nostru 
din Hamburg. Are clape albe și negre, dar este mult mai mic și e 
aşezat pe un soi de suport de călcat rufe. Interesant. 

Un individ apasă cu pasiune pe clape, cântând și din gură, în 
vreme ce o parte din oaspeţi încep să danseze. Werner o ţine pe 
Anna bine în braţe și se învârte cu ea pe acordurile melodiei; 
amândoi par foarte fericiți. Chiar și babușca şi Balotelli se mişcă 
grațios prin grădină, deşi aici babușca pare să fie cea care conduce. 

Mă așez la marginea gazonului și privesc spectacolul. De câte ori 
văd mirii îmi simt inima mai grea. Oare o s-o mai văd pe iubita mea 
Odette vreodată? 

— Winston, în sfârşit! 

O'Nelly apare şi ea lângă mine. 

— Ai găsit-o pe Odette? Cum îi merge? 

Dau trist din cap. 

— Nu. Nici urmă de ea. 

— Oh, dear, behăie O'Nelly. Este îngrozitor. 

— Da, este. Deși „nici urmă” nu e tocmai corect. Cel puţin 
bănuiesc cine s-ar putea ascunde în spatele întregii tărășenii. Şi nu e 
vânătorul. 

— Nu? mă întreabă capra, făcând ochii mari. Şi-atunci cine e? 

Trag aer în piept şi-i spun în şoaptă. 


— Sunt şoarecii. 

— Ăăă? 

— Sunt şoarecii, repet eu şi de data asta O'Nelly răspunde cu un 
behăit de uimire. 

— Şoarecii? Vrei să spui indivizii ăştia gri-bruni care sunt de 
douăzeci de ori mai mici decât Odette? 

— Exact. Cred că au răpit-o pe Odette ca să-și asigure teritoriul 
din silozul de ovăz. 

O'Nelly mă priveşte neîncrezătoare. 

— Winston, ţi-a căzut ceva în cap când ţi-ai căutat prietena? Sau 
poate grija pentru Odette te-a înnebunit cu totul? 

Pufnesc nervos printre mustăți. 

— Deloc, draga mea! Dar am căutat prin curtea astea nenorocită 
sub fiecare piatră. Şi am trecut prin lucruri pe care nici nu le-ai crede 
dacă ţi le-aș spune. Să spunem doar că ceva e în neregulă cu şoarecii 
de-aici. Dar nici pisicile nu sunt normale — cred că și ele sunt 
implicate cumva. Așa că am nevoie de cineva care să mă ajute să-mi 
dau seama ce se întâmplă cu ei. Ce zici, O'Nelly? Vrei să mă ajuţi? 

Capra ezită. 

— Te-aş ajuta cu plăcere, dar urmează spectacolul chiar acum, iar 
numărul meu e atracţia serii. Dansez pe frânghia suspendată. Nu 
trebuie să ratezi așa ceva, în niciun caz. 

Cred că n-am auzit bine. Eu vreau să o găsesc pe Odette şi capra 
asta bătrână vrea să stau să-i văd numărul? Incredibil! 

— Se pare că nu m-ai înţeles, răspund eu sever. Pentru mine e o 
chestie de viață şi de moarte. Dacă tu o să dansezi sau nu pe frânghie 
mă interesează foarte puţin. 

O'Nelly dă din coadă şi mă priveşte fără să priceapă. 

— Pe Odette putem să o căutăm și mai târziu. 


Aș vrea să-i spun caprei ăsteia proaste ce părere am despre ea, dar 
chiar atunci apare Balotelli. Dă entuziasmat din braţe şi vrea ca 
O'Nelly să-l urmeze. 

— Andiamo, andiamo®%, hai mai repede. Totul e pe poziţii şi 
oaspeții aşteaptă spectacolul meu meraviglioso. 

Şi cum O'Nelly nu pleacă imediat, Balotelli dă cu ochii şi de mine. 

— A, Winston, foarte bine. Vrei să faci şi tu parte din spectacol? 
Mai știi ce echipă grozavă am făcut în Luna Park? Îţi aminteşti? 

Dacă-mi amintesc? Am participat la spectacolul ăla împotriva 
voinței mele, fiindcă mă confundase cu motanul lui, Bartolomeu. Nu 
ştiu despre ce echipă grozavă vorbeşte, eu unul am fost șantajat. În 
plus, mi-am și pârlit coada când am sărit prin anvelopele alea în 
flăcări. În fine, am reuşit în cele din urmă, prin anchetele mele 
inteligente sub acoperire, să prind o bandă de hoţi din Luna Park. 
Dar ce-a fost a fost și n-am deloc de gând să revin în lumea 
spectacolelor. 

În loc să vadă că mă întorc cu spatele și că-l refuz, îndreptându- 
mă în altă parte, Balotelli mă ia pur și simplu în braţe, mă aşază pe 
spatele lui O'Nelly şi-i dă caprei o palmă peste fund. Speriată, ea 
face un pas în față și deodată ne pomenim în fața publicului, care 
începe imediat să aplaude. Anna și Werner ies în față din mulțime, 
iar Werner mă mângâie pe cap. 

— Winston, prietene! Mă bucur mult că ai pregătit ceva pentru 
nunta noastră. 

Chiar și Anna dă din cap și radiază de bucurie; amândoi sunt 
uimiţi și ard de nerăbdare să vadă numărul. 

Ce prostie! Cum mai ies din asta acum? Sunt atât de nervos că 
nimeni nu mă ajută să o caut pe Odette — dar cum aș putea să-l supăr 
pe Werner al meu la nunta lui? Nu pot să-mi calc pe inimă. 


— Bine, O'Nelly, îi şoptesc eu caprei ia ureche. Fac un număr cu 
tine, dar dup-aia trebuie să plec. Spune-mi ce trebuie să fac. 

O'Nelly behăie bucuroasă. 

— That's the spirit! ™. Foarte bine, Winston! Rolul tău e destul de 
uşor: indiferent ce fac eu, tu trebuie să rămâi în spinarea mea. Cu 
bătrânul Bartolomeu numărul ăsta iese bine mereu. 

Bine. Ce poate să facă boșorogul ăla de Bartolomeu o să pot şi eu 
cu ușurință. O' Nelly porneşte și Balotelli face un anunţ cu voce tare. 

— Doamnelor şi domnilor, ladies and gentlemen, signore e signori, 
bine aţi venit la grandiosul meu spectacol, pe care-l organizăm în 
cinstea frumoşilor miri, Anna și Werner. Începem imediat cu unul 
dintre numele noastre cele mai populare: capra O'Nelly și faimosul 
motan Winston vor face echilibristică pe coardă şi apoi vor încerca 
un salto mortale. 

Salto mortale sună amuzant. Ce-o mai fi şi asta? Balotelli sigur 
exagerează, ca de obicei. Eu am văzut deja numărul lui O'Nelly în 
Luna Park. Coarda era suspendată la jumătate de metru deasupra 
pământului și saltul nu era decât o mică săritură la sfârșit. Nu e un 
lucru despre care să merite să vorbeşti, dar probabil că merge ca 
distracție la o petrecere de nuntă. 

— Prea onorat public, vă rugăm să ne acordaţi toată atenţia 
dumneavoastră. 

Balotelli înaintează ceva mai mult în grădină și chiar atunci se 
aprind două lumini. Oaspeţii scot „Aaa”-uri şi „Uuu”-uri și, în 
vreme ce eu încă mă întreb ce-ar fi putut să-i uimească atâta, îmi 
cade și mie privirea pe copacii luminaţi de lămpi. Pe copacii luminaţi 
și foarte înalți. Pe copacii luminaţi şi foarte înalți, între ale căror 
coroane şi mai înalte se întinde coarda. 

Aoleu, alo? E aproape la cinci metri înălțime! Dacă o să cădem de- 
acolo o să ne rupem fiecare oscior. Doar nu vorbeşte serios!? 


— Prea stimate public, în italiană spunem salto mortale când vrem 
să spunem „saltul morţii”, fiindcă e atât de molto pericoloso, atât de 
periculos. O'Nelly și Winston îndrăznesc acum să facă acest număr 
foarte periculos al mersului pe coardă şi de-acolo de sus îşi vor face 
saltul și mai periculos. 

Mulțimea șușoteşte. Eu simt leşinul în oase. Nu vreau să fac un 
salt al morţii de pe spinarea unei capre! De ce? Tocmai ce urmează să 
fiu tată şi o să fiu responsabil pentru şase micuţi. Nu pot să fac faţă la 
aşa ceva acum! 

— O'Nelly, îi zic. Stai puţin, vreau să cobor. Voi faceţi-vă 
spectacolul, eu merg s-o caut pe Odette. 

— Haide, Winston, nu te mai poți eschiva acum! O să vezi că-ți 
place, really! Un salt de-acolo de sus se simte minunat. Nu mi-am 
pierdut niciodată echilibrul la numărul asta, promit. Tu vezi să rămâi 
pe mine, n-o să ţi se întâmple nimic. Şi apoi toată lumea o să te ajute, 
fiindcă o să fii un hero, un erou, da? 

— Nu știu ce să zic. N-am timp deloc de asemenea trăsnăi. 

— Hai. N-ai văzut cât de bucuroasă părea Anna? Și oricum 
Balotelli a pus între copaci bazinele alea cu apă de la numărul 
câinilor. Deci chiar dacă se întâmplă ceva — şi n-o să se întâmple —, 
atunci aterizezi în apă. 

O'Nelly se îndreaptă spre unul dintre copaci. Abia acum văd că 
acolo se află un soi de coș de rufe cu o sfoară înfășurată în jurul unui 
troliu. Așa urmează să ajungem la coardă. Bărbatul care a cântat ceva 
mai înainte apasă pe câteva clape şi obține un soi de bătaie de 
tambur. O'Nelly se urcă în coș, iar Balotelli ne trage sus. Ajunsă sus, 
O'Nelly sare pe o platformă fixată între crengi. Fondul muzical 
devine tot mai dramatic; închid ochii şi sper să ajungem imediat pe 
platforma din partea cealaltă. 


— O'Nelly mai durează mult chestia asta? o întreb. Nu prea mi-e 
bine aici sus. 

— Nu te îngrijora. Am trecut deja de jumătate. Număr până la 
trei, după care fac un salt. Prinde-te bine de mine. 

Zis și făcut. 

— Unu, doi, trei, strigă O'Nelly, iar eu îmi bag ghearele în spatele 
ei cât pot de bine. 

Poate că un pic prea bine. Fiindcă O'Nelly tresare, scoate un țipăt 
ascuțit și face un salt atât de uriaș, încât, oricât de mult aș vrea, nu 
mă mai pot ţine bine. Sunt aruncat în aer și văd în cădere că O' Nelly 
și-a găsit din nou echilibrul și stă bine pe coardă. Din păcate, asta nu- 
mi foloseşte la nimic, fiindcă eu tot în cădere sunt. Aterizez cu un 
PLEOSC uriaș în bazinul de apă dintre copaci. Sunt ud leoarcă. E 
complet nedemn pentru un motan. 

Pentru început, publicul tace. După care izbucneşte un râset 
zgomotos şi toată lumea aplaudă. 

— Winston, pisica zburătoare, grohăie Beate. Și eu care credeam 
că pisicilor le e frică de apă. Oricum, măcar nu m-am mai făcut 
leoarcă de data asta. 

Da, super. Cu apa şiroindu-mi din blană, mă ridic în bazin şi mă 
uit în jur. Kira stă lângă Anna şi Werner. Chiar și ea pare să fi râs. 
Oricum, nu pare preocupată să mă întrebe cum mă simt. Şi asta deşi 
știe cât de mult urăsc apa. Mă duc până la ea și mă scutur de apă 
chiar la picioarele ei, pentru ca stropii de apă să-i zboare în faţă. 

— Bleah, Winston! strigă ea. Ai grijă! Rochia mea frumoasă! Mi- 
am făcut-o special pentru nunta asta! Ce-ai pățit? Chiar vrei să-mi 
strici seara asta! Pisică rea! 

Pisică rea? Eu? Nu. Pisică tristă. Așa da. Pisică singură. Şi așa. Şi 
mai ales: pisică dezamăgită. Eu unul m-am cărat de aici. Să petreacă 


fără mine. Și, fără să-i mai arunc Kirei şi celorlalți oaspeţi o singură 
privire măcar, părăsesc grădina și intru în casă. 


Nu te poți baza pe camarazi. Dar pe ponei... 


O secundă dacă aş mai fi stat acolo, aş fi explodat ca un balon, 
bubuind în toate părțile. Că doamnei Hagedorn, Beatei şi chiar și 
babuşcăi nu prea le pasă de dispariţia lui Odette, asta aş fi putut 
bănui. Înţeleg şi că Werner şi Anna sunt ocupați să zâmbească la 
aparat, să taie tortul. Dar Kira... nu, nu pot să cred că a uitat de 
Odette şi de puișorii noștri, sau și mai rău: că n-a uitat, dar că alte 
lucruri i se par mai importante. 

Aşa că, negru de supărare şi îngrijorat, am luat următoarea 
decizie: o pisică trebuie să-şi vadă singură de problemele ei. 

O să-l prind acum pe conducătorul bandei de şobolani și-o să-l 
scutur până când o să-mi spună unde e Odette. La nevoie, o să-i arăt 
și ce înseamnă să ai gheare. Tocană de iepure la conservă! Sunt 
disperat, iar dacă cineva (un motan) e disperat, atunci trebuie să facă 
(motanul) chiar și imposibilul și chiar și ceea ce nu-i place 
(motanului) să facă fiindcă detestă violenţa. 

Şi cu asta BASTA! 

Pornesc în galop spre siloz. Mă așez în cea mai bună poziţie de 
pândă și aştept. 

Din păcate, nu se întâmplă nimic vreme de o veşnicie. Mai aştept. 
Dar tot nimic. Nici măcar o albină nu trece pe-acolo bâzâind. Nu 
zboară niciun fluture, nu se târăște niciun gândac. 

Aştept răbdător. 

Dar oare are sens ce fac? Hmmm, mai devreme sau mai târziu, un 
șoarece tot trebuie să părăsească silozul ăsta. 

Şi dacă nu? Nu pot rămâne aici la nesfârşit. Mâine dimineaţă 
trebuie să mergem înapoi la Hamburg. Mâine după-amiază o să fie 
totul împachetat și sfârșitul ăsta de săptămână la ţară şi nunta de vis 
o să fie de domeniul trecutului. 


Firește că nu vreau să mă întorc acasă fără Odette. Niciodată. Dar 
treptat, aşteptarea mea aici pare să fie fără speranţă. Nu se vede 
niciun șoarece, nu se mișcă nimic. Totul este tăcut. 

Apropo de tăcere: poate că ar trebui să merg într-un alt loc și să 
aflu mai întâi de ce vor şoarecii răzbunare şi de ce au luat prizonieră 
o pisică nevinovată şi neimplicată în toată treaba asta. 

Exact, asta e calea care duce la Odette. Și cine ar putea să-mi dea 
cele mai bune răspunsuri în privinţa asta? Firește că pisicile. 

Mă duc iute la sala de călărie şi ajung la fix. Sir Toby şi Peterle se 
plimbă plictisiți pe o tribună îngustă care înconjoară pista. E destul 
de întuneric înăuntru, dar i-am recunoscut ușor cu ochii mei de 
Șoim. 

— Mă bucur că am dat peste voi, miaun eu agitat. Trebuie să aflu 
neapărat care sunt motivele care-au dus la cearta asta cu şoarecii. 

Sir Toby se strâmbă într-un mod ciudat în vreme ce Peterle se 
preface că are heringi în urechi. 

— Alo, m-aţi auzit? 

Sir Toby îşi linge laba stângă, iar Peterle se întoarce la dreapta şi- 
mi arată astfel fundul lui mare și negru. 

Pe scândura mea de ascuţit ghearele, ăștia n-aud nimic sau ce e cu 
tăcerea asta asurzitoare? 

— Sir Toby? Peterle? Nu puteți să-mi răspundețţi? Ce e cu tăcerea 
asta? 

Sir Toby încetează să se mai lângă și îmi aruncă o privire 
impenetrabilă. 

— Chestiuni interne... miaună el, evitând subiectul. 

— Cum? 

Sir Toby pare să aibă de gând să-şi continue linsul intensiv, dar eu 
sar într-o parte și mă așez drept în faţa lui. 

Privindu-l în ochi, îi spun: 


— Nu te mai învâlrti atâta în jurul cozii şi zi-mi care e problema. 
Lasă abureala cu problemele interne, fiindcă e vorba de prietena mea 
și de mama copiilor mei — ea e victima aici. Aşa că vorbește, Sir 
Toby! 

— Îmi pare rău, dar nu prea ştiu despre ce vorbeşti, îmi răspunde 
el obraznic, clătinând din cap. 

Trag aer în piept enervat. 

— Ce? Chiar crezi că sunt aşa de prost, că poți să mă duci cu 
zăhărelul? 

Peterle o şterge şi Sir Toby se pregătește să o ia după el. 

Dar nu merge așa cu Winston Churchill. Asta să fie clar. 

— Staţi! Rămânețţi aici! Amândoi! strig eu și-i sar lui Peterle drept 
în față. Vreau să ştiu! Acum! Imediat! 

— Întreabă șoarecii, murmură Peterle, eschivându-se. 

— Ce să fac? 

— Să întrebi șoarecii. Doar ei i-au luat-o pe Odette, nu noi. 

Cât mă învârt eu în jurul lor, Peterle se repede prin stânga mea 
afară din sală. Mă uit în urma lui mut şi-l pierd pe Sir Toby din ochi 
pentru o secundă. El, pe care îl credeam un motan onorabil, se 
foloseşte de momentul ăsta și o ia prin dreapta mea, părăsind la 
rându-i sala. 

— Nu-mi vine să cred! strig eu după ei. Sunteţi o rușine pentru 
neamul pisicilor. Ruşine! În vecii vecilor! 

Dar niciunul dintre ei nu dă doi bani pe indignarea mea și dispar 
amândoi în spatele grajdurilor. 

Mă gândesc dacă să-i urmăresc. Mă gândesc atât de mult, încât 
până la urmă îmi dau seama că ei știau de la bun început ce s-a 
întâmplat aici. Îmi vine să urlu. DA! Mai întâi o caută împreună cu 
mine pe Odette, ba chiar scotocesc prin coliba aia veche a 


vânătorului, și-n tot timpul ăsta știau bine că Odette a fost răpită de 
șoareci. Ce nemernici! Oribili și mincinoși! 


XA 


Cu toate astea, nu mă țin după ei. N-o să-mi spună adevărul. Şi 
chiar dacă îi iau mai tare, tot n-o să-mi zică. Dar oare ce crimă au 
comis pisicile astea împotriva şoarecilor, dacă nu doar că au 
provocat un război cu ei, dar le e şi foarte rușine de chestia asta? 

Am nevoie de răspunsuri. Neapărat. Dar de la cine? Cine-mi 
poate spune ce se întâmplă aici pentru ca în sfârşit s-o pot găsi şi 
elibera pe Odette? 

—  Ihhhhhaaahah! se aude din grajdul de lângă mine. 
Vihahhahahaaaahha! 

Doamne, caii ăștia, pe toate deschizătoarele de conservă, nu-i 
suport și pace! La urma urmei, nu sunt tocmai nevinovați pentru ce i 
s-a întâmplat lui Odette. Dacă Kira nu ar fi umblat atâta pe la ei, 
atunci... 

„Winston, încetează”, mă cert singur. „Nu mai are rost să te 
gândeşti la tot felul de lucruri şi să te superi din cauza lor. Trebuie să 
treci la treabă.” 

— Brrr, hei, Winston, ţi-ai găsit prietena? 

Bulli stă acum la gardul ţarcului și se uită la mine cu nişte ochi cât 
cepele. 

— Arăt ca și cum aş fi găsit-o? răspund eu morocănos. 

— De ce ești îmbufnat, motanule de oraș? Ti-am făcut eu ceva? 

Nimic! Dimpotrivă, a încercat să mă ajute s-o caut pe Odette. 

Mă apropii de el încetişor. Sar grațios pe gard și-l cercetez cu 
privirea. Sunt caii chiar atât de proști şi de needucaţi pe cât îi cred 
eu? Pentru că se lasă înhămaţi și înșeuați și pentru că se lasă călăriți 


prin sala aia de câte un om care nu e nici pe departe la fel de 
puternic ca ei? 

— Bulli, o să te întreb direct şi fără ocolișuri. Ştii cumva de la ce s- 
a pornit toată cearta asta între pisici și șoareci? 

Bine, să fiu sincer, nu mă aştept la cine ştie ce răspuns. Cel puţin 
nu la unul care m-ar putea ajuta. Dar se știe că speranța moare 
ultima. 

— Da, fireşte. Toată lumea ştie, spune Bulli. Chiar şi Wally. Şi pot 
să-ți spun că el e destul de greu de cap. 

Înghit în sec. 

— Și nu vrei să-mi spui? aud eu o voce pierită, care seamănă cu a 
mea. 

Având în vedere că a ieșit din gura mea, mie trebuie să-mi 
aparțină. 

Bulli încuviinţează. 

— Dacă te ajută să-ți găsești prietena, firește, îmi zice el. 

Îl privesc, aşteptând. Are de gând să-mi zică? Îmi spune ceva? 
Văleleu, ce sfârșit de săptămână provincial, nebun şi neplăcut a mai 
fost și ăsta! 

— Bulli, ai de gând să-mi spui? îl mai întreb eu o dată. Acum? 

Bulli suflă iar stropi pe nas. Câţiva dintre ei îmi cad direct pe 
frunte, dar îmi păstrez cumpătul — cel puţin pe dinafară. Poneiul 
trebuie să vorbească, trebuie! Acum! 

— Acum mulţi, mulţi ani, când bunica Gertrude, bunica lui 
Schulze-Naumann, era încă o fetiță... 

Încep să-mi fac griji că poneiul ăsta crede că e vreme de poveşti. 

— Bulli, îl întrerup eu cam lipsit de eleganţă. Ai putea să treci 
direct la subiect? 

Bulli îşi umflă nările. 


— Chiar asta făceam. Dar dacă nu vrei să auzi povestea, atunci 
mai am şi alte lucruri de făcut cu timpul meu. 

Drace! Acum s-a supărat poneiul. Dacă nu repar situaţia repede, 
atunci o să-mi întoarcă dosul de tot și o să știu la fel de puţine lucruri 
ca înainte. 

— Nu asta voiam să spun, Bulli, serios. Doar că îmi fac griji 
pentru Odette şi pentru pisoiași şi mi se pare că nimeni nu se 
sinchisește de soarta prietenei mele. Nici măcar oamenii mei, Kira şi 
Werner și Anna, pe care eu îi plac și care și ei mă plac, şi pe Odette la 
fel — sau cel puţin așa credeam până de curând. În orice caz, porcăria 
ăsta de nuntă li se pare de o mie de ori mai importantă decât Odette 
și decât pisoiașşii, iar asta a reuşit să mă... 

— „..înfurie, îmi ia Bulli vorba din gură. Să știi că te înţeleg foarte 
bine. Şi pe mine m-ar enerva. Şi m-ar răni. Absolut. Dar poate că ei 
cred că iubita ta s-a dus printr-un ungher pe undeva, ca să nască în 
pace. Toate pisicile fac asta pe-aici şi bănuiesc că oamenii tăi nu sunt 
prost intenţionaţi. Se gândesc că eşti tu prea stresat şi că ea n-are de 
fapt nimic. Am auzit-o pe Kira spunându-i ceva de genul ăsta lui 
Lucas. 

— Da? întreb eu mirat. 

Bulli încuviinţează. 

— Ei nu înțeleg panica ta fiindcă niciunul nu bănuiește că Odette 
ar fi în pericol. 

— Dar... 

Rămân mască. De obicei, comunicarea dintre mine și Kira merge 
foarte bine. Şi oricum ea m-a ajutat s-o caut pe Odette la început. De 
ce crede dintr-odată că sunt nebun și că bat câmpii când spun că 
Odette e în pericol? 

— Când vorbeau, a venit la ei domnul Schulze-Naumann. El i-a 
spus Kirei că e perfect normal și că s-a ascuns pe undeva ca să nască. 


Toate pisicile fac asta. Kira a fost uşurată şi spunea că o să aibă grijă 
ca Odette să aibă parte de pace. 

Deci aşa. De-asta m-a luat cu ea la cununie şi mi-a zis să vin și la 
masă și la celelalte lucruri? Kira voia să mă ţină cu ea ca să nu stau 
pe capul lui Odette acum când sunt cu nervii la pământ. Nu era rău 
intenționată. 

Simt că mă cuprinde un val de căldură când îmi dau seama că nu 
mai trebuie să fiu supărat pe Kira. Dar gândurile mele se întorc spre 
Odette. 

— Așa, zi-mi ce s-a întâmplat când bunica Gertrude era fetiță, îi 
cer eu lui Bulli să-şi continue povestea. 

Bulli suflă iar pe nas şi-şi gonește o muscă enervantă de pe 
grumaz înainte să continue. 

— În curte, până în momentul ăla, domnise un haos total. Erau 
toți împotriva tuturor. Dar apoi a venit pe aici un vânător sinistru, 
care a pus ochii mai ales pe pisicile din curte. Unele chiar i-au căzut 
victime, a fost urât. La început şoarecii au fost fericiți, dar apoi omul 
s-a apucat să-i vâneze și pe ei. Într-un sfârşit, era limpede pentru 
amândouă taberele că nu i-ar fi putut rezista vânătorului ăstuia 
decât împreună și numai așa au reuşit să alunge licheaua. Așa s-a 
ajuns la înțelegerea teritorială, care a durat multă, multă vreme. 

Bulli trage aer în piept, iar eu profit de pauză ca să-i pun o 
întrebare. 

— Şi n-are ceva de-a face cu vânătorul ăsta care a încercat recent 
să-i împuște pe Pat și Patașon? 

Bulli scutură din cap. 

— Aşa s-ar părea. Dar nu ştiu exact. Pisicile au anulat pactul 
teritorial. Tocmai de-aia atacă şoarecii acum. 

— Şi Odette a mea, biată şi inocentă, a căzut ostatic, răspund eu. 

Bulli încuviinţează. 


— Așa se pare, din păcate. 

— Şi acum? îl întreb eu pe poneiul ăsta negru cu ochi ca de 
mărgele. Ai idee ce-aș putea face ca s-o eliberez pe Odette din 
prizonieratul șoarecilor? 

Bulli dă din cap că da. 

— Da, trebuie să convingi pisicile să-și ceară scuze în fața 
șoarecilor, ca să alunge vânătorul ăla a doua oară şi apoi să-şi 
reînnoiască pactul. 

— Şi crezi că ar elibera-o pe Odette? 

Bulli încuviințează din cap. 

— Sunt sigur, fără discuţie. 

Bine, și cum ar trebui să fac eu chestia asta, mă rog? 


Un prieten, un bun prieten... 


ÎI găsesc pe Sir Toby acolo unde pare că-şi petrece majoritatea 
vieții sale provinciale: în spatele sălii de călărie. Stă pe-acolo și se 
uită în gol. 

— Sir Toby, mă bucur că te-am găsit. Trebuie să vorbesc cu tine! 
încep eu imediat să-i spun motivul vizitei mele. 

În cuvinte puţine, dar precise, îi spun ce-am aflat de la Bulli și la 
început îi propun să înceteze această sfadă cu șoarecii de curte, 
cerându-şi scuze. Dar decât să fi sperat că bătrânul ăsta o să fie de 
acord, mai bine m-aş fi mușcat de coadă. 

— Nici gând, Winston Churchill, din marele oraş Hamburg! se 
răsteşte el la mine grobian. 

Nu ştiu ce are a face locul din care vin cu rugămintea pe care 
tocmai am făcut-o, dar zic să nu întreb. Sunt într-o situație disperată. 
Numai de-asta îmi permit să-l implor. 

— Sir Toby, te rog, dacă nu pentru mine — ceea ce pot înțelege —, 
fă-o atunci pentru Odette și pisoiașii noştri. Niciunul dintre ei n-are 
de-a face cu sfada voastră şi chiar este nedrept ca iubita mea să 
sufere pentru asta. 

Sir Toby vrea să plece, dar cu un salt elegant mă așez iar în faţa 
lui. 

— Nu pleci nicăieri! 

Sfinte macrou, nu mai am timp de așa ceva. Mai ales că mă tem că 
Odette a născut deja puii — în captivitate, singură singurică. Şi de ce 
se întâmplă toate astea? Din cauza unei dispute între pisicile de curte 
Și şoareci, cu care noi n-avem nimic de-a face. 

— Sir Toby, eu am încercat cu vorba bună, ba chiar te-am 
implorat. Dar ajunge! Acuma te duci la tovarășii tăi și rezolvaţi 
chestia asta cu șoarecii... Altfel... Altfel... 


Altfel ce? Îmi vine mie în minte apoi. Ce-i fac dacă nu face ce-i 
cer? 

— Bine, o să mă gândesc, spune el într-un final. 

Să se gândească este un pas în direcţia cea bună. Numai că pentru 
mine, în situaţia în care mă aflu, e totuși unul prea mic. 

— Aştept, miaun eu şi-l sfredelesc cu privirea, ca să pun presiune 
pe el. 

Sir Toby clatină din cap. 

— Să ştii că nu merge dacă te holbezi tot timpul la mine! 

Mă întorc cu spatele. Dar numai pentru câteva clipe. Apoi revin în 
poziţia inițială. 

— Gata? 

Sir Toby oftează enervat. 

— Nu, nici măcar n-am început. 

Sfântă sardină, cum poţi să fii atât de încet la minte? Mai ales când 
pretinzi că te tragi dintr-o familie foarte inteligentă şi de primă clasă. 
Ca să fiu sincer, un singur lucru e aristocratic la Sir Toby: Sir-ulul ăla 
din faţa numelui. În rest, e o pisică de ţară. Dar trebuie să mă abţin şi 
să nu-l supăr. Altfel, n-o să mă aleg cu nimic din gânditul lui — măcar 
atât am aflat până acuma despre individul ăsta neîngrijit. 

De undeva din depărtare, se aude un bufnet. Tresar speriat în 
vreme ce Sir Toby sare ca muşcat de șarpe. 

— Stai! Rămâi aici! strig eu după el tocmai când se aude o 
bubuitură care-ţi sparge timpanele. 

Este limpede ca o conservă de ton că aia e împușcătura unei arme 
de vânătoare. Şi ştiu și cine împușcă pe afară. Dar nu mi-e frică. Cel 
puţin nu pentru Odette, fiindcă ea nu era nicăieri în șandramaua aia 
căruia vânătorul ăsta nemernic îi zice casă. 

În plus, am aflat între timp că şoarecii sunt cei care o ţin 
prizonieră pe iubita inimii mele. Și tocmai ce eram pe punctul să fac 


cumva să o eliberez. Numai că, din păcate, Sir Toby a profitat de 
acest moment de neatentie ca să se facă nevăzut. 

Mare deschizător de conserve, nici n-am văzut în ce direcţie a 
luat-o. Numai praful pe care l-a lăsat în urmă îl mai văd, fiindcă a 
dispărut în fugă. 

Multă vreme umblu prin curte şi-l caut pe Sir Toby și pe celelalte 
pisici. Dar parcă le-a înghiţit pe toate pământul. 

Vânătorul s-a pus iar pe împușcat. Oricât de supărat aș fi pe cele 
patru pisici, sper totuși să nu fi împușcat pe vreuna. 

Dacă n-aș fi prea ocupat să o salvez pe minunata mea de Odette, 
atunci m-aş ocupa de idiotul ăsta şi l-aș lipsi pe veci de cheful de 
vânătoare. Mi-ar da mie ceva prin cap. 

Dar nu am prea mult timp la dispoziţie și mă scot din minţi 
căutările astea fără succes, să nu mai spun de discuțiile nesfârşite cu 
pisici, ponei şi şoareci, fiindcă până acum nimic, dar absolut nimic n- 
a mers. 

Recapitulez în minte seara asta și mi se opresc gândurile asupra 
lui Fred. Bulli crede că soluţia e la pisici în situaţia asta, şi anume că 
trebuie să-și ceară scuze de la șoareci, care astfel i-ar da drumul lui 
Odette. Dar am vorbit destul cu Sir Toby şi n-a arătat nici cel mai mic 
semn că ar fi dispus să facă așa ceva. Deci cu pisicile am ajuns într-o 
fundătură. 

Dar Fred... 

Tresar ca electrocutat. Știu în sfârșit ce-am de făcut. 

O iau din loc, încărcat de energie până-n vârful cozii. Traversez 
curtea în fugă, o iau pe lângă sala de călărie şi siloz, trec de primele 
câmpuri și ajung la marginea terenului agricol unde se află casa lui 
Fred și a familiei sale. 

— Fred! Freeed! Am nevoie neapărat de ajutorul tău, miaun eu 
atât de tare, că se aude împrejur cale de şapte ogoare. 


— Fred! leși afară! Jur că o să urlu aici afară până când o să audă 
toate pisicile din apropiere şi o să ştie unde locuiești. Așa că ieși din 
bârlog, altfel... 

— Încetează, chițăie el în şoaptă lângă mine. Nu mai striga! Sau 
chiar vrei să știe toată lumea unde stau? 

Încuviințez din cap. 

— Exact cum ţi-am spus! Dacă nu mă ajuţi, atunci în curând o să 
vină toate pisicile încoace, îl ameninţ eu din nou. 

Fred intră în panică şi face tot felul de tumbe printre brazde. 

— Ce... ce mai vrei de la mine? strigă el. Credeam că drumurile 
noastre s-au despărțit când tu... 

— Uită de asta! îl întrerup eu. Odette tot dispărută e şi eu am 
făcut tot posibilul să dau de urma ei! Dar am ajuns la capătul 
răbdării, aşa că o să mă duci la șeful ăsta al bandei șoarecilor. 
IMEDIAT! 

Fred trage aer în piept. 

— Niciodată! Dacă fac asta, s-a zis cu mine. Nu te poți pune cu 
banda șoarecilor din curte. Și cu atât mai puţin cu şeful lor. 

ÎI ţintuiesc cu privirea. 

— Nu, Fred, dacă nu faci în următoarele secunde ce-ţi spun, 
atunci s-a zis cu tine. 

— Cum așa, osă mă mănânci? 

Dau din cap că da. Deşi bănuiesc că mi-ar lua ceva să mă conving 
s-o fac. Dar sunt gata să-mi scot ghearele și să-i trag o lovitură 
zdravănă de labă, care să-l lase lat, nu alta. 

— Eu credeam... că suntem prieteni, a început el. 

Dau din cap că suntem. Deşi sună cam ciudat să vorbeşti despre 
prietenie între șoareci și pisici. 

— Da, bănuiesc că s-ar putea spune și asta, recunosc eu. 

— Şi chiar ai fi în stare să-ți mănânci prietenul? 


— Şi tu chiar ai fi în stare să-ţi lași prietenul la nevoie? i-o întorc 
eu. 

— N-am ce face, fiindcă famil... 

Dar nu apucă să-şi ducă vorba la capăt. Cu un salt uriaș, din 
bârlog, iese la iveală un șoarece care seamănă foarte bine cu el şi se 
așază lângă Fred. 

— Fred, ia zi-mi, am înţeles bine ce se întâmplă? 

Şoarecele ăsta este de două ori cât Fred. După cum se uită la el, cu 
o privire plină de reproș, îmi dau seama imediat că nu poate să fie 
decât nevastă-sa. 

— Winston îţi cere ajutorul şi tu-l refuzi? 

Deci așa, i-a povestit și nevesti-sii despre mine. Sigur i-a spus, 
fiindcă îmi ştie numele deși noi doi n-am făcut cunoştinţă până 
acum. 

— Bine, şoricica mea iubită, dar trebuie să te protejez pe tine şi pe 
pui, încearcă Fred să se apere. 

— Prostii! îl pune ea la punct. Fii și tu un șoarece adevărat și 
ajută-ți prietenul să-și găsească iubita și s-o elibereze. Nu-mi vine să 
cred că te foloseşti mereu de noi ca de un pretext. Sunt perfect 
capabilă să am grijă și de mine, şi de pui, nu am nevoie să pierzi 
vremea pe aici. 

Pe toți heringii din lume, șoricica lui Fred aproape că spumegă de 
furie. Sub privirea ei mânioasă, lui Fred îi vine să intre în pământ de 
ruşine. 

— Eu am fost bine intenționat, şopteşte el. 

— Pleacă odată! 

Hopa, se pare că Fred nu e capul familiei la el acasă. Dar mie îmi 
convine, fiindcă face în sfârşit ce voiam eu. 

— Atunci hai să mergem, Winston! șopteşște el învins și porneşte la 
drum. 


— Contez pe tine, Fred! strigă Elisa în urma lui. Știu c-o să 
reuşești. Fii un șoarece, un șoarece mândru şi curajos, ca să poată fi și 
șoricica ta mândră de tine. 

Miau, ce prelegere i-a ţinut! Una foarte eficientă, în orice caz. 
Pentru că trupușorul lipsit de vlagă al lui Fred parcă prinde puteri. 

— Să ştii, Winston, că nevastă-mea are dreptate. Prea multă am 
fost vreme un șoarece de câmp oarecare şi mereu am fugit de 
pericol. Deşi aveam ce-mi trebuie ca să ajung şoarece de curte. Şi 
chiar asta o să-i spun acum, tovarăşe, lui Philomenus! Chiar așa o să 
fac! 

— Philomenus? 

— Vajnicul şi temutul șef al şoarecilor de curte, îmi explică Fred. 
Trebuie să vii cu niște argumente puternice dacă vrei să-l convingi să 
ţi-o dea pe Odette, altfel n-o să meargă, s-o știi de la mine. 

Mă holbez la el și abia dacă pot să-mi ascund un zâmbet. Chiar 
dacă nu e tocmai o situaţie amuzantă. 

— Fred, şoricel drag, tu pricepi totuşi că eu sunt o pisică 
puternică, mare şi bine antrenată, în vreme ce șeful ăsta al bandei 
este totuși doar un șoarece? Cu accent pe șoarece. Adică o creatură 
nevolnică, care nu are nicio șansă să mă răpună? 

Pleoapa de la ochiul stâng i se zbate ciudat. 

— A fost totuși în stare să o prindă pe Odette; şi, din câte am 
auzit, deși s-ar putea să fie doar zvonuri, ea e mai bine pregătită 
decât tine, prietene motan. 

Ce aud? Odette este gravidă cu șase pui, eu nu. Cum ar fi putut ea 
să-i facă față? 

Bine, recunosc, Odette este un copil al străzilor — o pisică de oraș 
mare, care nu doarme serile în culcuș moale ca mine. 

De-asta e atât de dură, iar dacă Philomenus a reușit să o învingă, 
asta înseamnă că e cu adevărat un şoarece ieșit din comun. 


Chiar și așa, sunt sigur că o să termin cu el cât ai zice peşte... și o 
s-o eliberez pe frumoasa mea Odette din gheruţele lui mici de 
șoricel. 

Miau! 


Un truc genial 


De trei zile lungi agonizez aici, pe moşia lui Schulze-Naumann și 
credeam că am văzut tot ce era de văzut, dar — sfântă gustare de 
hering! — sala asta din capătul curții nu am observat-o deloc. 

Poate pentru că în faţa ei sunt tot felul de mașini şi utilaje şi nu se 
vede. Oricum, nu mai contează acum. Ce contează e că Fred s-a ținut 
de cuvânt și că m-a dus la locul unde este ţinută Odette prizonieră. 

Intru pe furiș în sală, care e destul de înaltă. Fred îmi arată cu laba 
spre una dintre grinzile acoperișului. 

— Trebuie să ajungem acolo, îmi spune. 

— E destul de sus, observ eu. Oare cum au urcat-o șoarecii pe 
Odette a mea acolo? 

Fred ridică din umeri. 

— N-am spus asta. Spuneam doar că şeful stă de obicei acolo sus 
și mă gândeam că ar fi mai bine dacă ai vorbi cu el în liniște. 

Fred îşi coboară vocea şi-mi face semn c-ar vrea să-mi șoptească 
ceva. 

= Cee? 

— Vino mai aproape! 

Mă aplec spre el şi Fred mă povățuieşte în șoaptă: 

— M-am gândit că ai putea să faci așa: te urci acolo şi spui că vii 
din partea pisicilor din curte. Poţi să zici că Sir Toby şi-a scrântit 
glezna sau ceva. După care îţi ceri scuze de la șoareci în toate felurile 
și la sfârşit o s-o elibereze pe Odette. 

Rămân mut. Nu e cel mai rău plan, recunosc. N-aş fi bănuit că 
șoarecele ăsta de câmp are atâtea idei în cap. 

— Așa facem. lar la sfârșit vii tu cu mine la pisici şi te declari 
reprezentant al şoarecilor. 

Fred face ochii mari. 


— Nuuu, nu fac așa ceva. O să mă înfulece înainte să apuc să spun 
„Salut”. 

— Prostii. O să fii cu mine. Eşti sub protecţia mea personală. 

Fred rămâne sceptic, dar eu sunt hotărât să rezolv repede 
problema cu mărunţelul ăsta care-și zice șeful șoarecilor. 

Așa că mă urc pe grindă cu un salt grațios. 

— Fii atent, Winston! îl aud pe Fred strigând în urma mea. Cu 
Philomenus nu e de joacă! 

Sfântă sardină în ulei, Fred chiar crede că un șoricel chiţăitor, 
oricât și-ar spune el șef, poate să se măsoare cu mine? 

Bine, or fi reuşit şoarecii să o păcălească pe Odette și s-o ţină 
închisă, dar asta numai printr-un şiretlic. Bag mâna-n foc că așa a 
fost. Nu le-ar fi ieșit niciodată dacă ar fi fost doar o chestie de forță. 
Așa că nu mai dau nicio importanţă avertismentului lui Fred și 
înaintez pe grinda pe care prietenul meu bănuia că o să-l întâlnesc pe 
legendarul Philomenus. 

În afară de foarte multe pânze de păianjen, aici nu se văd prea 
multe. Şeful ăsta al şoarecilor care cică e atât de periculos se pare că 
nici n-are curaj să iasă din ascunzătoare. Bine, nici nu mă așteptam la 
altceva. Numai în basme există astfel de șoareci viteji. 

În spatele meu se aude un fâşâit. După care aud și o voce oribilă, 
ca de ceva dat pe râzătoare. 

Sfântă sardină! În faţa mea, pe una dintre grinzile acoperişului, stă 
un monstru cu ochi scânteietori, ca de otravă și scuipă spre mine. E 
ditamai matahala: e cel puţin de două ori mai mare decât prietenul 
meu, motanul Spike, și de două ori mai gras. Oi fi eu curajos de felul 
meu, dar acum simt cum mi se zburleşte blănița din coadă până-n 
vârful urechilor. Monstrul îşi arată dinţii şi patru canini uriași îi 
lucesc în gură. Bănuiesc că poate să muște bine de tot cu ăia. 
Nesigur, fac un pas înapoi. Unde este Philomenus? Şi cum se face că 


apare aici tocmai monstrul ăsta înspăimântător? Oare m-a atras Fred 
într-o capcană? 

Linișteşte-te, Winston! Nu cumva să-mi pierd echilibrul! Grinda 
pe care ne aflăm se tot mişcă şi suntem la cinci metri de sol! 

— Ce-ai păţit, ai făcut pipi pe tine de frică? mă întreabă monstrul, 
rânjind. Nici nu m-ar mira. N-ai nicio șansă în fața mea. Mai bine 
șterge-o. Cât de repede poţi și unde vezi cu ochii. Altfel carne tocată 
te fac! 

Nu sună bine. Nu că aş avea ceva împotriva cărnii tocate. Când 
Anna îmi face nişte carne tocată cu puțin coriandru, îmi place la 
nebunie. Dar n-aş vrea să fiu eu însumi transformat în așa ceva, nu 
prea am chef s-ajung chiftea. 

Şi-atunci ce să fac? Să mă dau bătut pur şi simplu? Eu, Winston 
Churchill, cel mai deştept şi mai curajos motan din lume? În niciun 
caz. Dar mă aşteptasem la un șoarece și acum văd un monstru. 
Bănuiesc că dacă-i explic individului ăstuia, atunci terminăm repede 
cu încurcătura asta. 

— Ăăă, cred că este o mică neînțelegere la mijloc, domnul meu. 
Eu nu vreau scandal, doar o căutam pe dragostea inimii mele. Pe 
Odette. O pisică albă, din cale-afară de frumoasă. Aţi văzut-o pe 
undeva? 

Acum monstrul e cel care face un pas înapoi. Se pare că trebuie să 
se gândească la ce-i spun şi nu poate să facă asta stând și salivându- 
mi mie în față. 

— Te referi la pisica aia grasă şi lăţoasă? Care respiră cam greu și 
gâfâie la fiecare pas? 

Sfântă sardină în ulei! Cum vorbeşte ăsta despre Odette a mea! Ce 
obraznic! Numai pentru asta şi-ar trebui să-l provoc la duel. E 
adevărat că a mai pus ceva greutate pe ea, mai ales la coapse, dar are 
un motiv bun. Ah, ce spun, are cel mai bun motiv din lume! 


— Odette nu e grasă! E minunată, zic eu, scuipând înspre 
monstru. Ai văzut-o sau nu? Vreau un răspuns, imediat! 

Dar în loc să răspundă, monstrul face un salt în faţă şi-mi arde o 
labă drept peste boticul meu sensibil. O durere înțepătoare îmi trece 
prin tot corpul, îmi pierd echilibrul şi nu mă mai pot ţine pe grinda 
de lemn. În timp ce cad, îl văd pe monstru făcându-i semn cuiva care 
stă jos. Şi-apoi văd numai negru în faţa ochilor. 

Fir-ar gustărica de hering să fie! 

Când îmi revin în simţiri, cineva stă aplecat deasupra mea. 

— Winston, puiule... 

Odette, frumoasa şi curajoasa mea Odette! 

Oare am ajuns prea târziu? Sunt cumva mort şi ne-am întâlnit 
amândoi în Nirvana pisicilor? 

Fireşte că e foarte trist că nu mai sunt pe pământ, dar pe de altă 
parte, dacă pot să fiu din nou alături de iubita mea, atunci e tocmai 
bine. 

Bine, Kira o să fie foarte tristă. Și Werner. Sigur şi Anna. Beate nu 
prea — de fapt, sunt sigur că o să facă un mic dans al bucuriei... 

— Winston, poţi să te ridici? Sau ţi-ai rupt ceva? 

Dau din cap. Dar din ce ştiu eu despre Nirvana pisicilor, acolo nu 
poţi să ai răni. Eşti ca nou. Tocmai de-aia mă mir întrucâtva că mă 
doare fundul. 

— Am fost trimis în Nirvana de un monstru uriaș, îi explic eu lui 
Odette. N-am avut nicio şansă și... 

— Winston, iubitule, ce tot spui? Nu suntem în Nirvana, ci în 
curte la Schulze-Naumann. Șoarecii m-au ținut captivă şi acum fac 
același lucru şi cu tine. 

Tresar şi mă uit în jur. Văd că suntem înconjurați. De şoareci. De 
mulţi, mulţi șoareci. Nesfârșit de mulţi șoareci, chiar. În viaţa vieților 


mele n-am văzut atât de mulți. Dar monstrul ăla nu se mai vede pe 
nicăieri. 

— Ce se întâmplă aici? o întreb eu pe Odette în şoaptă. 

— Şoarecii sunt supăraţi pe pisici. Dar au fost buni cu mine. Nu 
trebuie să-ți faci griji, Winston, îmi e bine. 

Mă uit de la șoareci la Odette și de la Odette la șoareci și, în cele 
din urmă, îmi aduc aminte ce plănuisem înainte să se repeadă 
monstrul ăla îngrozitor asupra mea ca din senin. 

— Sunt trimis aici de pisici şi vin să-mi cer scuze. Pisicile îşi 
recunosc greșelile și jură că n-o să se mai întâmple niciodată aşa 
ceva. 

Nici acum nu știu ce-au făcut pisicile, dar nu le spun asta. 

Se pare că ceva-ceva din ce le-am spus tot cred, fiindcă încep să 
șuşotească dintr-odată. Un întreg concert de chițăituri se stârnește în 
jurul nostru. 

— Sunt foarte mândră de tine, Winston, că ai putut să convingi 
pisicile că au greșit, îmi şopteşte Odette uşor. Şi mie îmi place să 
vânez, după cum ştii, dar lumea trebuie să respecte înțelegerile 
făcute. Mai ales atunci când sunt făcute pentru a lupta împotriva 
unui om mizerabil. 

Nu înţeleg nimic. Dar dacă am spus ce trebuie și dacă pot s-o 
eliberez pe Odette, atunci totul e bine. 

— Hai să dispărem de aici, Odette! îi propun eu. Să mergem în 
camera Kirei înainte să se întoarcă monstrul ăla. 

— Monstrul? 

— Da, creatura aia uriașă care m-a trântit de pe grindă. 

Odette mă priveşte fără să înțeleagă. 

— Nu era un monstru, era Philomenus. N-a știut că vii din partea 
pisicilor și vrea să-și ceară scuze. 

— Prostii! spun eu. Era mare şi periculos şi puternic. 


— E totul o chestiune de lumini şi umbre și sunet și răsunet într-o 
sală mare ca asta, îmi explică Odette. 

Pe toate conservele de tinichea, deci cel care m-a făcut să cad e 
doar un șoricel mititel? Nu prea înțeleg și sper să nu umble vorba 
despre chestia asta. 

— În fine, răspund eu. Hai s-o tulim de-aici. 

Doamne, ce stânjenitor! 

— Winston, comoara mea, nu fi trist. Şi pe mine m-au păcălit în 
același fel. Şoarecilor de-aici le merge mintea. 

Unul dintre ei se aşază chiar în fața noastră și spune: 

— Sunt Philomenus. Şeful. Îmi pare rău că te-am trântit de pe 
grindă. N-aveam de unde să știu că ai venit ca negociator. Dar acum 
e cu totul altceva. Spune-le oamenilor tăi că, din partea mea, noi o să 
ne respectăm înțelegerea și n-o să mai venim nici în conac, nici în 
sala de călărie, dacă voi vă ţineţi departe de siloz și de sala asta. 

— S-a făcut! spun eu, tot așteptând să dispar cu Odette de-acolo. 

Mi-e egal ce-o să se întâmple aici când o să înțeleagă că i-am 
păcălit. Nu mai am nimic de-a face cu ţăranii ăștia. Din partea mea, 
n-au decât să se și omoare între ei. Noi o să plecăm în curând şi până 
atunci n-o să mai părăsim camera Kirei. 

Dar de îndată ce ies din hambar, mă uit repede în stânga, numai 
pentru o sutime de secundă, și dau cu ochii de Fred. 

Stă acolo și mă privește cu reproș. 

La naiba! 

Pfui, hering cu brânză! 

— Da, bine, miaun eu enervat. Rezolv şi cu pisicile. Dar tu vii cu 
mine. 

Fred tresare ușor. Apoi o ia din loc şi eu mă țin după el. 

— Mă întorc imediat, Odette, draga mea. 


Da, sunt nebun. Absolut și complet nebun. Dar o pisică trebuie să 
se țină de cuvânt. Chiar și de cuvântul dat unui șoarece. 

Nu-l găsesc pe Sir Toby în sala de călărie, ci pe o bancă. 

Când mă vede venind, dă să plece. Dar strig la el: 

— Nu, rămâi, Toby, sau ţi-e frică de un șoarece care vine să-și 
ceară scuze de la tine? 

Sir Toby se opreşte în loc. 

— Ce? 

Eu dau din cap spre şoarece. 

— N-am venit singur. 

— Așa e, se aude un chițăit din iarba înaltă care mărgineşte 
cărarea. A venit un reprezentant al șoarecilor, care vrea să dea laba 
cu tine, Sir Toby. 

Până să termin eu de vorbit, Fred s-a şi urcat pe bancă lângă Sir 
Toby şi-l privește cu mult curaj. 

— Ştiu că noi, şoarecii, am avut mai multe foloase de pe urma 
înțelegerii de împărţire a teritoriului pe care am făcut-o pe vremuri. 
De-aia e mai ușor pentru voi, pisicile, să ziceți că gata, nu mai vreți 
să respectaţi pactul. Dar să știi, Sir Toby, că în toţi anii ăştia a fost 
bine și pentru voi şi n-aţi făcut foamea. lar acum a apărut vânătorul 
ăsta și pisicile au luat-o razna. De-aceea ar trebui să facem ca pe 
vremuri, când un individ nesuferit îşi făcea de cap pe-aici, şi să-l 
alungăm. 

Miau. Sunt impresionat de Fred. Nu l-aș fi crezut capabil de o 
asemenea prelegere. 

Nici Sir Toby, se pare, fiindcă mai întâi îl privește uimit, după care 
încuviințează din cap. 

— Ai dreptate, micuţule. Dacă oamenii fac pe nebunii, atunci 
animalele trebuie să rămână laolaltă. 

Îi întinde laba lui Fred și mi se înmoaie inima văzându-i. 


„Winston, prietene, chiar te-ai descurcat bine de data asta”, îmi 
vine să-mi spun, dar acum, gata, a venit timpul s-o duc pe Odette în 
camera Kirei. 


Incepe! Chiar acum. Dar unde? 


— Odette, înțelege și tu cu vorba bună și hai cu mine în cameră. 
Totul e pregătit: un culcuș confortabil, apă proaspătă şi condiţii 
perfecte ca să te poţi odihni. Promit! 

Odette și cu mine stăm în mijlocul curţii. Conacul e în fața 
noastră, hambarul la stânga, în dreapta e sala de călărie, dar iubita 
mea n-are de gând să se urnească. În schimb, face ochii mari. 

— Nu-mi place să mă repet, dar nu vreau să-mi nasc copiii într-o 
casă a oamenilor. Nu mă simt bine acolo și nu mă pot relaxa. Şi dacă 
nu mă relaxez, naşterea n-o să decurgă bine. 

Ultimele vorbe sună pline de reproș. Mă simt rău, dintr-odată. 
Ştiam deja că Odette nu vrea să petreacă prea mult timp cu oamenii. 
Ăsta e motivul pentru care în Hamburg locuiește în curtea interioară 
a casei, deşi s-ar putea instala în casă fără probleme. Trebuie să spun 
că sper că situaţia o să se schimbe după ce ni se nasc puii. Nu mai e 
mult până atunci și aş face bine să cedez, măcar de dragul păcii în 
familie. 

— Bine, draga mea: dacă nu vrei în camera Kirei, atunci unde vrei 
să mergem? Am înţeles că nu te simți bine cu oamenii, dar tot 
trebuie să insist să căutăm un loc sigur pentru naștere. Mi se pare că 
în curtea asta s-au petrecut destule catastrofe! 

Miau, aşa-i! Și eu pot să fac pe durul! Și nici chef nu mai am să mă 
întrețin cu animalele din curte. Nervii mei n-ar mai face față. Odette 
oftează. 

— Aş vrea numai un loc liniștit undeva în paie. Unde să fim 
numai noi doi şi, în curând, puii noștri. Înţelegi? 

— Fireşte că înţeleg. 

Mă uit în jur și mă gândesc unde aş putea găsi un culcuş de paie 
liniştit și sigur. Am reușit să împăcăm pisicile cu șoarecii, dar 


vânătorul ăla nebun tot mai umblă pe-aici. Deci locșorul ar trebui să 
fie bine păzit și poate de cineva care nu e agitat de faptul că o să fie 
tată. 

Ha! Sfântă sardină în ulei! Am avut o idee fulger! Ştiu exact unde 
s-o duc pe Odette. 

— Hai, Odette! Ia-te după mine! Știu locul perfect pentru tine și 
prietenii mei. O să stai frumos în paie, liniștită, la căldurică, ferită de 
ploaie și păzită de doi tipi uriași. 

Odette mă privește mirată. 

— Nişte tipi urași care să mă păzească? Și de unde o să-i scoţi așa 
dintr-odată? 

— Aşteaptă şi-ai să vezi. Urmează-mă. 

Pornesc cu Odette după mine. După nici două minute, ajungem: 
intrăm în micul grajd aflat vizavi de sala de călărie. 

— Bulli, Wally, bunii mei prieteni! îi salut eu cu nonşalanţă pe cei 
doi. Permiteţi-mi să v-o prezint pe partenera mea, Odette. Odette, ei 
sunt Bulli și Wally, doi căluți foarte nobili. Mă întrebam dacă au 
vreun program azi. 

Se uită amândoi la mine cu uimire și Odette mă privește de parcă 
n-aş fi în toate minţile. 

— Eu nu mai am nimic de făcut azi, zice Wally. Sunt pensionar, 
oricum. Poate că mă mai duce Lucas în țarc, dar altfel o să stau aici 
în boxa mea şi-o să dorm puţin. 

Bulli nu spune nimic, ci doar mă priveşte bănuitor. Probabil se 
gândeşte la momentul când o să scape de mine şi n-o să mai aibă 
nimic de-a face cu toată dandanaua asta cu pisicile și şoarecii. 

— Dar de ce întrebi? vrea Wally să ştie. 

— Mă gândeam că poate există pe undeva prin grajdul vostru un 
locşor mai liniștit pentru Odette. Unde-şi poate aduce copiii în pace 
pe lume. 


Bulli face ochii mari. 

— Şi de ce veniţi tocmai la noi? Arătăm a moașe? 

— Nu, eu... ăăă... mă gândeam că... mă bâlbâi eu neajutorat, dar 
Odette mă întrerupe. 

— Cred că Winston speră că o să fiu liniştită aici și că o să puteți 
avea grijă de mine puţin. Fiindcă sunteți atât de mari și de puternici. 
Se teme să nu ni se întâmple ceva mie și micuţilor. 

— Ah, deci asta era? zice Bulli. De ce n-a spus aşa de la bun 
început? 

Odette miaună veselă. 

— Cred că pentru că nu-i place să ceară favoruri. 

Miau, dar nu e deloc adevărat. N-am nicio problemă cu asta. Sau 
dacă am, atunci e doar una foarte mică, altfel n-aş fi intrat în grajdul 
ăsta cu Odette. 

— Ooo, nechează Wally. Noi suntem nişte paznici super. Nu trece 
nimeni de noi. 

Îşi scoate capul mare și alb din boxă. 

— Nu te teme, pisică mică şi dulce! zice el, fornăind. Te ajutăm! 

Bleah, iar m-a scuipat! Ce scârbos! Nu sunt o pisică mică şi dulce, 
ci un motan care trebuie luat în serios! Aș vrea să-i miaun lui Odette 
că până la urmă ăsta nu e locul potrivit pentru naştere, dar observ că 
începe dintr-odată să respire greu. Sfântă sardină în ulei, a început? 

— Repede! strig eu agitat. Vin copiii. Ce trebuie să facem? 

Fornăind din nou, Bulli își întinde botul peste ușa boxei și 
deschide zăvorul. 

— Haideţi, vă arăt un colţişor în care sigur n-o să fiți deranjați. 

lese din boxă și se îndreaptă spre baloturile de paie așezate atent 
lângă peretele din spate al micului grajd. Împinge unul la o parte şi 
în spatele lui, ascunsă, se vede o gaură mică. 

— Vai, dar e o cameră în toată regula! spune Odette mirată. 


— Da, așa e, îi dă Bulli dreptate. Aici se jucau copiii lui Schulze- 
Naumann de-a v-aţi-ascunselea și câteodată Lucas mai vine aici 
chiar şi azi, când vrea să se gândească în pace fără să-l deranjeze 
nimeni. 

— E perfect, miaun eu uimit. De-afară nu se vede nimic, n-o să ne 
găsească nimeni aici, Odette! 

Iubita vieții mele miaună, gâfâind din greu, după care se strecoară 
printre baloți în gaura aia şi se face confortabilă. Pe cât de 
confortabilă se poate face când e pe cale să aducă pe lume şase pui 
de mâţă. Când a găsit locul cel mai potrivit, se întoarce pe o parte. 
Vreau să o urmez, dar mă sfredelește cu privirea şi ezit. 

— Ce e, comorică? 

— Vreau să fiu singură. 

Sfântă sardină! S-o las pe Odette a mea singură aici? 

— Dar, iubito, nu e o idee bună! Rămân aici să am grijă de tine. 

— Nu. Mă neliniștești. E de ajuns dacă mă păzesc Bulli şi Wally. 

— Dar... dar... 

— Niciun dar. Cred că mă descurc mai bine dacă nu mă întrebi la 
fiecare cinci secunde cum îmi merge. Aş vrea să fiu singură. Te rog. 

Îmi aruncă privirea aia împotriva căreia mă simt neputincios. Atât 
de drăgăstoasă şi de imploratoare în acelaşi timp, că încep să mă 
topesc. 

— Bine atunci, aştept afară, îţi promit. 

Mă întorc către Bulli și Wally: 

— Dar mă chemaţi imediat dacă se întâmplă ceva, da? O să stau în 
fața grajdului, așteptând. 

Bulli încuviințează din cap. 

— Sigur, nu-ți face griji. Te anunțăm când o să fii tată. 

Numai auzul cuvântului „tată” îmi trimite fiori reci și fierbinţi pe 
șira spinării; ce-aş mai vrea să mă aşez chiar lângă Odette! În schimb, 


reuşesc să mă smulg de-acolo și să plec cât de demn pot afară din 
grajd. 


XA 


— Winston, ce bine că te întâlnesc aici! 

Fred pare agitat când se repede la mine dinspre curte. Se opreşte 
în loc. 

— E totul în regulă? 

— Da, de ce mă întrebi? 

— Fiindcă patrulezi prin faţa ușii de parcă ai fi plătit pentru asta. 

— Păi da, e... încerc eu să-i explic. 

— În fine, n-are importanţă, mă întrerupe el. Principalul e că te- 
am găsit. Trebuie să vii imediat cu mine. 

— Ăăă, stai, nu pot... 

— Nu vreau s-aud așa ceva. E comandă de sus. Și de la șeful tău, 
și de la al meu. 

— Care şef de sus? 

Sunt zăpăcit. Eu n-am niciun șef. Poate pe Werner. Sau babuşca. 
Dar ei doi sigur n-ar putea să vorbească cu Fred. 

— Philomenus și Sir Toby. S-au hotărât amândoi, acum că s-a 
înfăptuit din nou pacea dintre şoareci și pisici, să-i vină de hac 
vânătorului ăluia odată pentru totdeauna. Toţi locuitorii curții au 
fost chemați la întrunire. Nu ai voie să lipseşti, fiindcă tu ai fost cel 
care a mijlocit pacea. 

— Da, dar nu pot acum... 

Fred se așază acum în fața mea. Mă fulgeră cu ochii lui negri de 
șoarece. 

— Winston, ai acum șansa să ajuţi animalele din această curte. Nu 
înțeleg; de ce eziți. Sau există vreun lucru pentru care e neapărată 


nevoie să fii aici? E mai urgent decât să vii cu noi? 

Mă gândesc. Nu, Fred are dreptate. Oricum Odette nu vrea să 
stau lângă ea. Și până se nasc copiii, noi o să avem situaţia asta sub 
control. Un motan trebuie să facă ceea ce trebuie să facă. 

— Fred, contează pe mine! îi spun hotărât. Du-mă la ceilalți. 


Poliția, prietenul şi ajutorul dumneavoastră. Chiar așa! 


— Trebuie să-i luăm armele! Trebuie să-l hăituim împreună. 

Vocea lui Sir Toby răzbate prin mulțimea imensă care s-a adunat 
în fața sediului central al șoarecilor. 

— Trebuie să ne asigurăm că nu va mai putea niciodată să 
împuşte un animal nevinovat. 

— Exact! 

— Chiar așa! 

— Jos cu vânătorul! strigă șoarecii şi pisicile în cor, iar vehemenţa 
lor spintecă aerul ca un cuțit. 

— Ah, Winston, ce bine că eşti aici! mă întâmpină Philomenus, 
care stă lângă Sir Toby pe o cutie de lemn, folosită de cei doi ca 
platformă. Tu ai fost cu Toby, Uschi, Bonny și Peterle în casa 
vânătorului. Încercăm să înțelegem mai bine cum arată locul ăla. 
După care am vrea să intrăm şi să-i luăm toate armele. Dacă 
rămânem uniţi, o să reuşim! 

Ascultătorii dau zeloși din cap. 

— Da, am fost în casă. Şi cred că putem să desenăm un soi de 
hartă din ce ne amintim. Dar nu știu unde-şi ţine vânătorul armele. 

— Nu e nicio problemă, spune Philomenus. O să căutăm prin 
toată casa. Suntem mulți şi ajungem în toate ungherele. O să le 
găsim. Voi, pisicile, faceţi un plan al camerelor și în funcţie de el o să 
trimitem noi echipe de șoareci înăuntru. După ce găsim armele, voi 
ne ajutaţi să le scoatem de acolo. E simplu. 

— Exact, primeşte el un sprijin din partea noului său prieten, Sir 
Toby. În plus, câteva pisici trebuie să atragă vânătorul afară cât caută 
șoarecii prin casă. Atâta vreme cât încearcă să ne vâneze, n-o să 
observe ce se întâmplă înăuntru. 


În teorie, sună foarte simplu. Dar ceva mi se pare că scârțâie la 
planul ăsta. Și știu şi ce. Ba chiar am și o idee despre cum ar putea fi 
îmbunătăţit. 

— Bine, prieteni. Să spunem că găsim arma. Sau chiar armele, 
dacă are mai multe. Le scoatem afară şi le ascundem. După care o să 
aveți pace timp de câteva săptămâni. Dar ce faceţi dacă tipul ăsta îşi 
ia alte arme? N-o s-o luaţi de la capăt? Noi trebuie să avem grijă ca 
vânătorul ăsta să nu mai împuște niciodată animale, să nu mai poată 
să ţină niciodată o armă în mână! Ăsta e obiectivul nostru! 

Ceilalţi se holbează la mine. 

— Vrei să spui... începe Philomenus. 

— ...Că ar trebui să-l... continuă Sir Toby. 

— ...Omorâm? termină Fred gândul tuturor. 

— Hmm, face Peterle, privindu-mă pieziş. O soluție radicală, dar 
îmi place. 

— Nu asta voiam să spun! strig eu. Nu spuneam că trebuie să-l 
omorâm pe tip. După cum ştiţi, sunt împotriva violenţei. 

— Dar cum altfel să ne asigurăm că n-o să mai ia niciodată o armă 
în mână? 

Toată lumea e năucită și sceptică. Așa că le explic ceea ce i-a spus 
ieri Lucas Kirei. 

— Prieteni, trebuie să mă credeţi: dacă tipul are un permis de 
vânătoare şi de port-armă, atunci are voie să împuște pisici 
sălbăticite. Şi atunci poate să-și cumpere oricând o armă nouă, dacă 
i-o furăm noi pe cea veche. 

— Permis de vânătoare? repetă Philomenus mirat. 

— Permis de port-armă? se-aude şi Toby ca un ecou. 

— Da. Cred că e o bucată de hârtie pe care scrie că cineva poate să 
poarte o armă. Așa cum un permis de vânătoare îi dă voie să 
împuşte animale. Trebuie să facem cumva să piardă permisiunea 


asta. Atunci ar trebui să-şi predea arma sau să vină poliţia să i-o ia, le 
explic eu cu multe convingere. Cu poliţia știu eu ce să fac, sunt un 
motan detectiv cu state vechi, miau! 

Philomenus se încruntă. Cel puţin asta cred că face, după cât de 
încordat e. Nu prea pot să văd bine din cauză că e lăţos şi are o față 
foarte mică, fireşte. 

— Bine, Winston, deci tu spui că n-ar trebui să furăm armele, ci 
hârtia aia? Permisul? 

Clatin din cap. 

— Nu, nu e aşa de simplu. Trebuie să facem cumva să-l piardă. 

— Ăăă? 

Philomenus se scarpină în cap. 

— Păi şi eu ce-am spus: îl furăm și apoi nu-l mai are. 

Miau! Cum le explic eu șoarecilor ăstora ca să înțeleagă? 

— Eu vorbeam la figurat. Când cineva spune că şi-a pierdut 
carnetul — să zicem carnetul de conducere atunci nu vrea neapărat să 
spună că nu-l mai găseşte, ci că i l-a luat poliţia, fiindcă a făcut cine 
știe ce prostie cu maşina. Poate că a trecut pe roşu sau a mers prea 
repede. 

— Dar în sat nu există semafoare, îmi spune Sir Toby. Și mai am o 
mică întrebare: ce e ăla permis de conducere? 

Sfântă sardină, ăștia nu înţeleg. Oftez din rărunchi. 

— Vă mai explic o dată: un om are nevoie de un permis de 
conducere ca să poate conduce o mașină. Permisul de port-armă îţi 
dă permisiunea să porți arme. Şi dacă cineva are un permis din ăsta, 
atunci poliția nu-i poate lua armele. Dar dacă cineva face ceva greșit 
cu arma aia, atunci își poate pierde permisul. Așa că noi trebuie să 
facem în așa fel ca ceilalți oameni să observe că tipul ăsta a înnebunit 
și că n-ar trebui să mai aibă permis deloc. Aţi înțeles? 

Lumea dă din cap cu ezitare. 


— Şi... dă... cum ar trebui să facem asta? întreabă Fred. 

Îmi duc laba la mustăţi și cad pe gânduri; după care sar pe 
platformă, ca să mă poată auzi toată lumea. 

— Dragi prieteni şi camarazi! Ascultaţi-mă, am un plan. 


XA 


— O să vă prind pe toate! Pe toate! Iar voi pe mine, niciodată! 
Pregătiți-vă! 

Bărbatul şi-a ieşit complet din fire. Dacă îl priveşti mai atent, zici 
că are spume la gură. Stă în faţa casei, își ține puşca în mâna dreaptă 
și o îndreaptă ca sălbaticul în toate părțile. 

— Haide, Fred! Acum! îi șoptesc eu. 

Fred dă din cap în semn că a înţeles și sare pe spatele meu. Eu 
încep să alerg direct spre bărbat, trecându-i printre picioare. Fred 
ţopăie în spinarea mea ca un jochei pe calul său şi chițăie cât de tare 
poate. Parcă suntem din Tom şi Jerry. În orice caz, arătăm ca doi 
țicniți. 

Bărbatul se holbează la noi, dă din cap și începe să răcnească din 
nou. 

— Staţi! O să vedeți voi! 

Apoi ne ținteşte cu pușca, dar până să apese el pe trăgaci, noi am 
dispărut deja în cel mai apropiat tufiș. În schimb, nişte șoareci 
ascunși în jgheabul de ploaie de pe acoperiș încep să intoneze în cor 
un cântec foarte trist şi foarte gălăgios, cel puţin pentru șoareci. 

— Chit, chiţ, CHIŢ! răsună de pe acoperiș. 

Tipul lovește cu arma în toate părţile, după care trage de mai 
multe ori în aer, la nimereală. Bang! Bang! Bang! se aude. Acum 
Uschi şi Peterle sar din tufișuri la stânga şi la dreapta lui, purtând 
șoareci pe spate. Se îndreaptă în fugă drept spre vânător, dar când 


ajung chiar în faţa lui, o cotesc rapid şi dispar din nou. În timp ce 
omul loveşte cu puşca după ei ca un apucat, Sir Toby sare de pe 
acoperiș direct pe umerii bărbatului și-i dă una peste ceafa, înainte să 
se facă și el nevăzut. lar corul șoarecilor cântă întruna: „Chiţ, chiţ, 
CHIIIŢ!”. 

— Terminaţi! Terminaţi odată! strigă individul. 

Îşi descarcă pușca în toate direcţiile, aproape plângând de nervi. 
Din nou și din nou, ţinteşte un dușman nevăzut şi trage, încărcând şi 
reîncărcând pușca. 

Un zgomot îndepărtat, care se apropie tot mai mult, îmi spune că 
mai avem puţin și ne atingem scopul. Sunt sigur că este sirena unei 
mașini de poliţie. Ba nu, nu este sirena unei mașini de poliție. Două 
minute mai târziu, patru maşini opresc în fața casei, scrâșnind din 
cauciucuri și aruncând pietriș în toate părțile. 

— Atenţie, poliţia! se-aude din difuzorul unei mașini. Lăsaţi arma 
pe pământ, ridicați mâinile în aer şi rămâneți pe loc! 

Bătrânul ezită. 

— Acum! Sau vreţi să venim să vă ajutăm? se aude din nou vocea 
polițistului. 

Uşor, foarte ușor, individul lasă arma pe pământ şi ridică mâinile. 
Uşa unei maşini se deschide și un poliţist tânăr iese din ea cu pistolul 
în mână. 

— Rămânețţi pe loc! 

Polițistul se îndreaptă spre arma lăsată pe pământ şi o ridică de 
jos, iar colegul său iese şi el din mașină şi se duce la bărbat, care stă 
încremenit în fața casei, cu mâinile ridicate. Când ajunge lângă el, 
polițistul îl prinde, îi trage repede braţele la spate și-i pune cătușele. 

— Au! strigă bărbatul! Ce înseamnă asta? 

— Ce înseamnă asta? se miră polițistul. Cum adică? Tocmai ați 
împuşcat pe unde aţi văzut cu ochii. Vecinii ne-au anunţat că are loc 


un incident cu arme de foc. 

— Da, au dreptate. Chiar a avut loc un incident cu arme de foc. Şi 
eu sunt victima! 

— Interesant, ce vreți să spuneți cu asta? 

— Am fost atacat de douăzeci de pisici și cinci sute de șoareci. M- 
au atacat viclenește. 

Exagerează. Pe de altă parte, e tocmai ce-am vrut să se întâmple — 
planul nostru a mers strună. 

— Aşa deci, douăzeci de pisici şi cinci sute de șoareci, repetă 
polițiștii. Şi v-au atacat pe neașteptate. 

— Exact. Mai întâi au venit la mine acasă. Au ieșit dintr-odată din 
toate ungherele. O armată de șoareci. Călare. 

— Călare? 

— Da, şoarecii călăreau pisici și au dat năvală în sufrageria mea. 
Am încercat să mă apăr, dar erau prea mulți. În cele din urmă, am 
fugit afară, dar s-au ţinut după mine. Și acolo au cântat un cântec de 
luptă înspăimântător. Voiau să mă omoare, e limpede ca bună ziua. 

— Un cântec de luptă? Şoarecii? Şi călăreau pisici? 

Îmi dau seama din vocea poliţistului că se gândeşte exact la ce-ar 
trebui să se gândească. 

— Da, călăreau pisici. A trebuit să mă apăr împotriva călăreţilor şi 
tocmai de-asta am folosit arma. În legitimă apărare. Puteau să şi 
zboare, fiindcă i-am auzit undeva sus. A fost înfricoşător. 

— Aha. 

Poliţiştii n-au spus mai multe, ci doar l-au înșfăcat de braț și l-au 
dus la mașină. Acolo au deschis portiera din spate, l-au împins pe 
bărbat uşor pe banchetă și au închis portiera la loc. După care s-au 
dus la celelalte mașini de poliţie să îi pună la curent pe ceilalți ofițeri. 
Eu m-am strecurat în tufișurile din apropiere, ca să aud mai bine ce- 
ȘI spun. 


— Tipul ăsta e dus cu pluta. Bănuiesc că trebuie să-l ducem la 
balamuc. Tocmai mi-a povestit ceva cu niște pisici şi șoareci care pot 
să zboare și cum că șoarecii îl atacau, venind spre el călare pe pisici. 
El cică era în legitimă apărare, fiindcă şoarecii voiau să-l omoare. 

Polițistul a râs și s-au auzit râsete şi din celelalte mașini. 

— Sunați voi la clinica de psihiatrie? Am nevoie de cineva care să 
vorbească cu el. Şi verificați totuși dacă nebunul are permis de port- 
armă. Confiscaţi-i-l imediat şi să facem demersurile pentru 
sechestru. E periculos când umblă câte unul ca ăsta cu o armă. Şi eu 
care credeam că le-am văzut pe toate! 

— Da, așa facem. Îl duceţi acum la spital? întreabă unul din 
polițiștii din a doua mașină. 

— Da, mergem direct la secţia de arest. Slavă Domnului că nu s-a 
mai întâmplat ceva mai grav. Sunt doar câteva urme de glonț în 
zidul casei. 

Polițistul care l-a băgat pe vânător în mașină revine și se așază din 
nou pe locul de lângă şofer. Jumătate de minut mai târziu, toate 
mașinile au plecat. Sfântă sardină în ulei, planul meu a mers! 

— Iuhuu! se bucură Fred, sărind dintr-un tufiş. Winston, ești cel 
mai tare! 

— Da, ura pentru Winston! strigă de bucurie Sir Toby, ieşind din 
spatele unui copac, urmat de Philomenus, care merge pe picioarele 
din spate şi mă aplaudă cu lăbuţele lui de șoarece. 

— Grozav, dragă Winston, ai fost magistral! 

— Ura! tună şi corul de şoareci de pe acoperiş și bag de seamă că 
începe să mă stânjenească atâta atenţie. 

— Vă rog, nu trebuie, miaun eu. Mă bucur când pot să dau o 
mână de ajutor și... 

Nu mai apuc să-mi duc vorba la capăt, fiindcă deodată apare Bulli 
în galop, oprindu-se la jumătate de centimetru în faţa mea. Încă 


puțin și-aş fi nimerit sub copitele lui. 
— Bulii, ce tot faci...? 
— Winston, zice el cu răsuflarea tăiată. Trebuie să vii imediat! 


Happy end. Şi încă unul pe cinste! 


— Ce e, Winston? nechează Bulli uluit. Nu te mai poți mișca? Sau 
ai fân în urechi? 

Sfântă gustărică de hering, chiar așa e! Fireşte că n-am fân în 
urechi, dar mă simt ca o stană de piatră. Sunt incapabil să-mi mișc 
până şi o lăbuţă mai mult de un milimetru. 

— Winston? Ai auzit ce-am spus? E vorba de prietena ta, Odette, 
iubirea vieții tale! S-au născut pisoii. Copilaşii voştri. 

Tocmai asta e problema mea. Agitaţia asta, combinată cu o mare 
doză de bucurie, e prea mult pentru bietul de mine, chiar dacă am 
reuşit să pun cu botul pe labe un vânător care găsea prea multă 
plăcere în a-și folosi pușca. Bulli își coboară capul la înălțimea mea 
şi-mi dă un brânci cu botul său alb. 

Nu eram pregătit pentru asta. Așa că mă răstorn şi cad la pământ 
ca un sac ud. 

Zbang — rămân culcat. 

— Eşti bolnav? Ai nevoie de vreun medicament pe care să ţi-l 
aduc de la Kira? 

Îl privesc pe Bulli fără să înţeleg ce se întâmplă. Și el se uită la 
mine în același fel și, într-un sfârșit — sau mai bine zis „în sfârşit!” —, 
simt că îmi trece un fior prin corp. 

— E... e totul bine, spun eu. N-am nevoie de nimic. Îmi revin 
im... imediat și mă... mă duc la Odette. 

Zis şi făcut. Atât de repede am plecat de-acolo, că Bulli nici n-a 
văzut pe unde am luat-o. 

Dau buzna în grajdul cel mic şi urlu: 

— Odette, iubita inimii mele, sunt aici! 

„Deodată, încremenesc. În paie o văd pe minunata Odette, mama 
a șase pisoiași la fel de minunaţi ca ea. Râde fericită și nu arată deloc 


ca şi cum ar fi după o naștere dificilă. Odette este pur și simplu pisica 
perfectă. 

Stau la câţiva paşi de ea și nu mă mai satur să-i privesc. Ce 
frumoși sunt! Par sănătoși. Şi puternici. Graţioşi. Unici... 

— Winston, dragule, nu vrei să vii mai aproape? Să-i saluți pe 
micuţi? la uite ce frumoși sunt! Sunt deja puternici. 

— Da, e... e un miracol, spun eu cu vocea spartă, profund 
impresionat. 

Ce minune a naturii! 

Odette începe să-l lingă pe unul dintre ei — e unul alb, care 
seamănă leit cu mama lui. Sunt trei pui albi și trei pui negri. Perfect. 
Sau... ăăă, am oare vedenii sau mai e un pisoiaş în paie, unul bălțat? 

— Odette, eu număr şapte. Oare văd dublu, de fapt triplu, 
septuplu? 

— Deloc, râde Odette. Chiar sunt șapte. Unul din ei s-a ascuns 
mereu în spatele frăţiorilor lui. 

— Un agent sub acoperire, miaun eu în vreme ce mă apropii cu şi 
mai multă grijă de mica mea familie. 

Deși „mică” nu e tocmai cuvântul potrivit. Suntem nouă de-acum. 

Sfântă sardină, n-o să mai am niciun minut de pace! 

Dar n-o să mă plâng din cauza asta, ci o să mă bucur de fiecare 
moment petrecut cu ei. 

E drept că, dacă au moştenit fie şi a zecea parte din spiritul 
aventurier al mamei lor, atunci pot să-mi iau adio de la somnul de 
după-amiază. Dar nici de asta nu-mi pasă. Sunt foarte bucuros şi 
foarte mândru. 

Miau! 

— Winston, de ce ești așa sceptic? întreabă Odette. 

Pe tot macroul din lume, sper că nu şi-a dat seama la ce mă 
gândeam și-și închipuie acum că mă simt copleșit de o familie așa de 


numeroasă. 

— Sceptic? Niciodată! răspund eu repede. Sunt doar impresionat 
și fericit şi mândru şi şapte, miau, șapte pisoiași e perfect. E mai mult 
decât perfect, e grandios. 

Odette râde și eu mă alătur ei. 

Rămânem o vreme așa, doar noi. Mă minunez de pisoiaşi și nu mă 
mai satur să-i văd. Odette e şi ea încântată și îl priveşte când pe unul, 
când pe altul. 

Ne gândim la nişte nume pentru ei, ni le spunem, chicotim, 
suntem fericiți şi da, e un moment absolut perfect. Mult mai 
înduioșător decât mi-am imaginat vreodată. 

Acum suntem o familie adevărată. Mama, tata și ŞAPTE pisoiaşi. 
E frumos de-ţi vine să miauni. 

— Winston? aud eu o voce cunoscută. Eşti aici... sunteţi aici? 

Miaun aprobator spre Kira și, în următoarea clipă, ea 
îngenunchează lângă noi în paie. 

— Vai, ce dulci sunt! Şi sunt şapte. Înnebunesc, cât de dulci sunt! 

Kira s-a topit toată. 

— V-aţi descurcat bine, Odette şi Winston, foarte bine. 

Îmi vine să plesnesc de mândrie, fiindcă cei mici chiar sunt 
extraordinari. 

— Şi Odette i-a născut singură? Aici, în grajdul lui Bulli și Wally? 
întreabă Kira. 

Bulli nechează. 

E un ponei deștept, trebuie să recunosc. Și mie nici nu-mi plac 
poneii. Dar Bulli e OK cumva. Și, într-un fel, e nașul micuţilor. La fel 
și Wally cel blond, cu urechile lui clăpăuge. Nu ştiu ce să cred despre 
asta, ca să fiu sincer. Wally nu pare să fie cel mai inteligent cal din 
lume. În fine, are un suflet bun și e din cale afară de impresionat că 
puișorii noștri s-au născut în grajdul lui. 


— Trebuie să le spun mamei şi lui Werner, zice Kira dintr-odată şi 
pleacă imediat din grajd. 

Câteva momente mai târziu, suntem înconjurați de mulți, mulți 
privitori. 

Werner nu ştie ce să zică. Dar Anna chițăie de uimire fără oprire. 
Babușca se întreabă unde, mă rog, o să ținem toți pisoiașii, iar 
doamna Hagedorn povesteşte cum ea iubește pisoiaşii mai mult 
decât orice, deși cred c-o spune mai mult ca s-o enerveze pe babușca. 
Toată lumea de aici înțelege asta. 

Beate strâmbă din nas, iar cei din familia Schulze-Naumann spun 
că sunt foarte mândri că niște pisoiaşi așa frumoşi au văzut lumina 
în curtea lor. 

Când, în cele din urmă, ajung în grajd şi directorul Balotelli cu 
animalele lui, nu prea mai e loc să te mişti. E gălăgie. E haos. Și peste 
toate râsetele şi vocile, se aude încă torsul bucuros al iubitei mele 
Odette. 

Pe scândura mea de cățărat, indiscutabil sunt cea mai fericită 
pisică din lume! 


XXX 


— Werner, ești sigur că drumul cu mașina până în Hamburg n-o 
să fie prea dificil pentru Odette și pisoiași? întreabă Anna, uitându- 
se îngrijorată la iubita mea. 

Odette se află într-un coşuleț de nuiele pe care ni l-a dat familia 
Schulze-Naumann pentru călătoria înapoi. Şi-n jurul ei stau toți cei 
șapte pisoiași. Au fost alăptaţi și acum dorm toți, ghemuiţi în jurul 
mamei lor. Și eu aș vrea să mă culc lângă familia mea în coșuleț. Dar 
Werner a fost de părere că ar trebui să stau lângă Kira pe bancheta 


din spate şi să punem coşulețul în spaţiul pentru bagaje. Mi-a zis că 
aş ocupa prea mult loc. 

Auzi vorbă! Dar da, nu vreau să mă cert cu Werner acum, când 
weekendul ăsta haotic şi agitat a ajuns la sfârșit. 

— Nu mai e mult, iubito. Şi dacă plecăm acum, puii o să doarmă 
tot drumul. 

Werner își pune mâna pe umărul Annei, zâmbindu-i drăgăstos. 

— Mi se pare foarte frumos că suntem o familie. Kira, tu, eu, 
Winston şi familia sa de pisici. 

Anna dă din cap. 

— Da, e foarte frumos. A fost un sfârșit de săptămână excelent și 
sunt fericită că ne-am căsătorit aici, în Bărăganul Lüneburg. 

Se lipeşte câteva secunde de Werner, înainte să se întoarcă spre 
Kira. 

— Și tu, iubita mea, ce spui, vrei să venim aici în vacanța de 
toamnă? Poate stăm o săptămână întreagă. 

Kirei i se taie răsuflarea. 

— Mami, ar fi grozav! Sigur. O să am ocazia să mă bucur din nou 
de toate astea şi să-i revăd pe Lucas, Lina, Bulli, Wally, pe familia 
Schulze-Neumann. Pe toţi. 

Bine, dar hai să vorbim mai târziu despre asta. Deocamdată mie 
mi s-a făcut dor de viața de oraș. 

Tocmai când vreau să mă fac confortabil pe bancheta din spate, 
aud un chițăit uşor de undeva din spate. 

Fred! 

Înainte să se închidă portiera, sar din nou afară. 

— Voiam să-ţi spun la revedere, mă lămureşte Fred și ridică laba 
să mă salute. Şi mulțumesc, fiindcă am pentru ce să-ți fiu 
recunoscător, Winston Churchill. 

Miaun încurcat. 


— Nu... nu fi absurd... dar pentru ce? 

Fred vine mai aproape de mine. 

— Am fost numit vice-președinte al șoarecilor. Cu vot unanim. 
Toţi au fost de părere că fără legătura mea cu tine, Winston 
Churchill, n-ar mai fi fost niciodată pace între şoareci și pisici. Şi nici 
vânătorului ăluia viclean nu i-am fi venit de hac. În orice caz, Elisa e 
foarte mândră de mine. Şi eu la fel. Ţie trebuie să-ți mulțumesc 
pentru asta. 

Înghit în sec. Încă o dată. Și încă o dată. Pe toate salatele de hering, 
m-am înduioșat. 

E de neînțeles cum tocmai un șoarece m-a adus în starea asta. 

— Winston, iar umbli cu un șoarece? 

Kira s-a aplecat afară din maşină și mă privește cu ochi mijiți. 

— Stai, că pe el îl știu. E şoarecele cu care te certai ieri. 

Surprins, mă duc spre Kira. 

— Ăăă, miau, miau, mă bâlbâi eu. 

Kira rămâne neîncrezătoare. 

— Nu cumva ai devenit un prinzător de șoareci cât ai stat aici? 

— Prostii! simte Werner nevoia să-și dea cu părerea. 

Lui Werner îi e frică de șoareci. 

Oricum, nici vorbă să mă fi apucat de prins șoareci! Sper că Fred 
n-a auzit chestia asta. Ce rușinos ar fi! Dar când arunc o privire peste 
umăr, nu-l mai văd pe Fred. A plecat pe furiș, s-a întors la soţia şi 
copiii săi. 

— Până data viitoare, tovarășe şoarece, îi şoptesc eu şi sar lângă 
Kira pe banchetă, sperând că astfel o să renunţe să-mi mai pună 
întrebări despre Fred. 

În timp ce Werner își porneşte mașina şi o scoate afară din curte la 
viteză mică, mă gândesc cu bucurie la aventura care mă aşteaptă în 
Hamburg: aventura de a fi tată. Mă uit pe geamul din spate înapoi în 


curte și-i văd pe Bulli și Wally stând pe padoc. Poate că mi se pare, 
dar parcă încearcă să-mi facă semn cu urechile lor mari. 

Pe banca din faţa sălii de călărie, Sir Toby, Peterle şi cei doi 
prieteni ai lor s-au făcut confortabili. Și ei îmi fac semn cu labele. 

Sfântă conservă de peşte, n-aş fi crezut că e posibil, dar mă bucur 
că revin aici la toamnă cu Kira, Odette și pisoiaşii. lar ce mi-a spus 
Fred are ceva de-a face cu asta. DA, recunosc că m-a atins unde sunt 
mai sentimental și mai moale. 

Şi atunci n-o să mai fie împușcături, sau altfel nu mă cheamă pe 
mine Winston Churchill. 


Frauke Scheunemann, născută în 1969 la Dusseldorf, este doctor 
în Drept. A lucrat ca voluntară NDR, iar apoi ca jurnalistă și 
purtătoare de cuvânt. Din 2002 începe să scrie şi, împreună cu sora 
ei, Wiebke Lorenz, publică sub pseudonimul Anne Hertz romane de 
mare succes. Cărţile tipărite sub numele Anne Hertz au depășit un 
milion de exemplare vândute. În 2010 a apărut primul roman semnat 
Frauke  Scheunemann, Dackelblick, care a devenit imediat un 
bestseller și a dat startul unei îndrăgite serii. Frauke Scheunemann 
este căsătorită şi locuieşte la Hamburg împreună cu soțul ei, cei 
patru copii ai lor şi câinele Elmo. 


Sfântă sardină în ulei! 

În faţa mea stă un monstru cu ochi scânteietori, 
ca de otravă. Oi fi eu curajos de felul meu, dar 
acum simt cum mi se zbârleşte blănița din coadă 
până-n vârful urechilor. Și-atunci ce să fac? Să 
mă dau bătut? Eu, Winston Churchill, cel 
mai deştept şi mai curajos motan din 
lume? Niciodată! 


În sfârșit, Anna și Werner se căsătoresc! Nunta va avea lor 
r-o zonă pitorească, la o fermă de animale. Nici că 
ea o alegere mai proastă Winston, care al 


prefera să stea tolănit pe canapeaua | 


de mai pui că nici Kira nu îl mai bagă în seamă de câr 


ns la fermă: < nu o mai intereseaza Gecat ponet 


tura-vura, asta e trădare! Dar motanul-detectiv 


trebuie să lase crizele de ge te pe mai tarziu, îu are un 


nou caz de rezolvat — unul mai greu decăt toate < 
acum: trebuie să p zboiului multim 


Gintre soareci ŞI pisici 


(1) „Bună dimineaţa, dragi prieteni!“ (în it. în original). 
(2) „Hotel“ (în it. în original). 

(3) „Minunat“ (în it. în original). 

{4} „Domnul Balotelli şi animalele sale“ (în it. în original). 


15) „Asta e sigur” (în engl. în original). 

19. Sigur!” (în engl. în original). 

iD. „Ce idee bună!” (în engl. în original). 

18} „Îmi pare rău, bătrâne!“ (în engl. în original). 
19. „Să mergem, să mergem“ (în it. în original). 


i0. Aşa te vreau!“ (în engl. în original). 


